CELEX: 32014D0535
Language: el
Date: 2013-12-18 00:00:00
Title: 2014/535/ΕΕ: Απόφαση της Επιτροπής, της 18ης Δεκεμβρίου 2013 , σχετικά με την κρατική ενίσχυση SA.33229 (2012/C) — (πρώην 2011/N) — Αναδιάρθρωση της NLB — Σλοβενία, που προτίθεται να χορηγήσει η Σλοβενία υπέρ της Nova Ljubljanska banka d.d. [κοινοποιηθείσα υπό τον αριθμό C(2013) 9632]  Κείμενο που παρουσιάζει ενδιαφέρον για τον ΕΟΧ

21.8.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 246/28
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 18ης Δεκεμβρίου 2013
   σχετικά με την κρατική ενίσχυση SA.33229 (2012/C) — (πρώην 2011/N) — Αναδιάρθρωση της NLB — Σλοβενία, που προτίθεται να χορηγήσει η Σλοβενία υπέρ της Nova Ljubljanska banka d.d.
   
      
         [κοινοποιηθείσα υπό τον αριθμό C(2013) 9632]
      
   
   (Το κείμενο στην αγγλική γλώσσα είναι το μόνο αυθεντικό)
   (Κείμενο που παρουσιάζει ενδιαφέρον για τον ΕΟΧ)
   
      (2014/535/ΕΕ)
   
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 108 παράγραφος 2 πρώτο εδάφιο,
   Έχοντας υπόψη τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),
   Αφού κάλεσε τα κράτη μέλη και τα λοιπά ενδιαφερόμενα μέρη να υποβάλουν τις παρατηρήσεις τους σύμφωνα με τις ανωτέρω διατάξεις (1),
   Εκτιμώντας τα ακόλουθα:
   1.   ΔΙΑΔΙΚΑΣΙΑ
   
   
               (1)
            
            
               Στις 14 Ιανουαρίου 2011 οι σλοβενικές αρχές κοινοποίησαν κρατική ανακεφαλαιοποίηση ύψους 250 εκατ. ευρώ υπέρ της Nova Ljubljanska banka d.d. (στο εξής «NLB d.d.»).
            
         
               (2)
            
            
               Με απόφαση της 7ης Μαρτίου 2011 (2) (στο εξής «απόφαση πρώτης διάσωσης»), η Ευρωπαϊκή Επιτροπή ενέκρινε τη χορήγηση της πρώτης ενίσχυσης ανακεφαλαιοποίησης υπέρ της NLB d.d. για χρονικό διάστημα έξι μηνών και κατόπιν υποβολής σχεδίου αναδιάρθρωσης.
            
         
               (3)
            
            
               Οι σλοβενικές αρχές κοινοποίησαν σχέδιο αναδιάρθρωσης στις 22 Ιουλίου 2011 και υπέβαλαν περαιτέρω επικαιροποιήσεις του στις 6 Σεπτεμβρίου 2011 και στις 26 Μαρτίου 2012.
            
         
               (4)
            
            
               Στις 16 Μαΐου 2012 οι σλοβενικές αρχές ενημέρωσαν την Επιτροπή σχετικά με την πρόθεσή τους να χορηγήσουν δεύτερη ενίσχυση ανακεφαλαιοποίησης υπέρ της NLB d.d. Το μέτρο αυτό κοινοποιήθηκε στις 6 Ιουνίου 2012.
            
         
               (5)
            
            
               Με απόφαση της 2ας Ιουλίου 2012 (στο εξής «η απόφαση δεύτερης διάσωσης και κίνησης της διαδικασίας»), η Επιτροπή ενέκρινε τη δεύτερη ανακεφαλαιοποίηση της NLB d.d. και κίνησε ταυτόχρονα διεξοδική διαδικασία έρευνας, εκφράζοντας επιφυλάξεις σχετικά με την ικανότητα της NLB d.d. να αποκαταστήσει τη βιωσιμότητα, καθώς και σχετικά με την πρόβλεψη επαρκούς καταμερισμού των επιβαρύνσεων και επαρκών μέτρων για τον περιορισμό των στρεβλώσεων του ανταγωνισμού βάσει του σχεδίου αναδιάρθρωσης που είχε υποβληθεί στην Επιτροπή.
            
         
               (6)
            
            
               Στις 22 Νοεμβρίου 2012 δημοσιεύθηκε η απόφαση δεύτερης διάσωσης και κίνησης της διαδικασίας στην Επίσημη Εφημερίδα της Ευρωπαϊκής Ένωσης και τα ενδιαφερόμενα μέρη κλήθηκαν να υποβάλουν τις παρατηρήσεις τους (3). Η Επιτροπή δεν έλαβε καμία παρατήρηση.
            
         
               (7)
            
            
               Μετά την απόφαση δεύτερης διάσωσης και κίνησης της διαδικασίας, οι σλοβενικές αρχές κοινοποίησαν στις 7 Ιανουαρίου 2013 αναθεωρημένο σχέδιο αναδιάρθρωσης, τροποποιημένη εκδοχή του οποίου υποβλήθηκε στις 25 Μαρτίου 2013. Οι σλοβενικές αρχές διαβίβασαν στη συνέχεια νέα τροποποιημένη εκδοχή του σχεδίου τον Δεκέμβριο του 2013. Η εκδοχή του σχεδίου που υποβλήθηκε στην Επιτροπή τον Δεκέμβριο του 2013 αναφέρεται στην παρούσα απόφαση ως το «σχέδιο αναδιάρθρωσης».
            
         
               (8)
            
            
               Κατόπιν αιτημάτων της Επιτροπής, οι σλοβενικές αρχές υπέβαλαν συμπληρωματικά στοιχεία κατά τη διάρκεια της περιόδου μεταξύ της 2ας Ιουλίου 2012 και της 9ης Δεκεμβρίου 2013.
            
         
               (9)
            
            
               Στις 10 Απριλίου 2013, και βάσει της διαδικασίας μακροοικονομικών ανισορροπιών («ΔΜΑ»), η Επιτροπή κατέληξε στο συμπέρασμα ότι η Σλοβενία παρουσίαζε υπερβολικές οικονομικές ανισορροπίες. Στο πλαίσιο της ΔΜΑ, η Σλοβενία όφειλε να προβεί σε διαδικασία προσομοίωσης ακραίων καταστάσεων από τη βάση προς την κορυφή και εκ των άνω προς τα κάτω και σε έλεγχο της ποιότητας των στοιχείων ενεργητικού του σλοβενικού τραπεζικού τομέα (στο εξής «AQR/ST»), που διενεργήθηκαν από ανεξάρτητους συμβούλους. Τα αποτελέσματα των διαδικασιών AQR/ST περιλαμβάνονται στο σχέδιο αναδιάρθρωσης.
            
         
               (10)
            
            
               Για λόγους επείγουσας ανάγκης, η Δημοκρατία της Σλοβενίας δέχεται κατ' εξαίρεση την έκδοση της παρούσας απόφασης στην αγγλική γλώσσα.
            
         2.   ΠΕΡΙΓΡΑΦΗ ΤΟΥ ΔΙΚΑΙΟΥΧΟΥ ΚΑΙ ΑΙΤΙΑ ΤΩΝ ΠΡΟΒΛΗΜΑΤΩΝ ΤΟΥ
   
   
               (11)
            
            
               Η NLB d.d. αποτελεί, από κοινού με τις συνδεδεμένες επιχειρήσεις της (στο εξής «NLB» ή «η τράπεζα»), τον μεγαλύτερο τραπεζικό και χρηματοπιστωτικό όμιλο της Σλοβενίας. Σύμφωνα με στοιχεία της 30ής Σεπτεμβρίου 2012, ο όμιλος απαρτιζόταν από την NLB d.d. και 47 τράπεζες, εταιρείες, υποκαταστήματα και γραφεία αντιπροσωπείας στο εξωτερικό. Η NLB συνιστά κορυφαίο τραπεζικό παράγοντα στη Σλοβενία και στη νοτιοανατολική Ευρώπη. Την 30ή Σεπτεμβρίου 2012 η NLB αντιπροσώπευε περίπου το 30 % του σλοβενικού τραπεζικού τομέα από πλευράς συνολικού ενεργητικού και κατατασσόταν μεταξύ των τριών κορυφαίων τραπεζών στην πρώην Γιουγκοσλαβική Δημοκρατία της Μακεδονίας, στο Μαυροβούνιο, στο Κοσσυφοπέδιο και στη Σερβική Δημοκρατία της Βοσνίας, ενώ κατείχε την έκτη θέση στη Βοσνία-Ερζεγοβίνη. Οι τραπεζικές συναλλαγές αποτελούν τη σημαντικότερη επιχειρηματική δραστηριότητα της NLB, παρά το γεγονός ότι η NLB παρέχει επίσης και άλλες χρηματοπιστωτικές υπηρεσίες, όπως ασφαλίσεις, διαχείριση περιουσιακών στοιχείων, χρηματοδοτικές μισθώσεις, πράξεις αναδόχου πρακτόρευσης είσπραξης και προεξόφλησης απαιτήσεων (factoring-forfeiting).
            
         
               (12)
            
            
               Η NLB έχει αξιολογηθεί με αρνητική βαθμολογία Caa2 από τον οίκο Moody's και με αρνητική βαθμολογία BB- από τον οίκο Fitch. Και οι δύο αξιολογήσεις υποβιβάστηκαν το 2013. Η υποβάθμιση οφειλόταν κατά κύριο λόγο στη συγκέντρωση και περαιτέρω επιδείνωση της κατάστασης του πιστωτικού χαρτοφυλακίου και στη μέτρια χρηματοοικονομική και κεφαλαιακή θέση της τράπεζας στο τρέχον περιβάλλον της αγοράς.
            
         
               (13)
            
            
               Στη Σλοβενία η NLB προσφέρει πλήρες φάσμα ιδιωτικών και εταιρικών τραπεζικών υπηρεσιών, με έμφαση στην αγορά λιανικής τραπεζικής. Δραστηριοποιείται επίσης στους τομείς της ιδιωτικής τραπεζικής, της επιχειρηματικής τραπεζικής και της επενδυτικής τραπεζικής.
            
         
               (14)
            
            
               Σύμφωνα με στοιχεία της 30ής Ιουνίου 2013, η NLB παρουσίαζε την ακόλουθη διάρθρωση κεφαλαίου: η Δημοκρατία της Σλοβενίας κατείχε το 77,51 % των μετοχών της NLB, η Kapitalska družba, d.d. το 6,23 %, η Slovenska Odškodninska Družba το 5,58 % και η Poteza borzno posredniška družba, d.d. (σε διαδικασία πτώχευσης) το 2,24 %.
            
         
               (15)
            
            
               Σύμφωνα με στοιχεία της 31ης Δεκεμβρίου 2012, το συνολικό ενεργητικό της NLB ανερχόταν σε 14,3 δισεκατ. ευρώ και το σύνολο των καταθέσεων αντιστοιχούσε περίπου στο ποσό των 9,1 δισεκατ. ευρώ, το οποίο συναπαρτιζόταν από καταθέσεις νοικοκυριών (6,5 δισεκατ. ευρώ), εταιρικές καταθέσεις (2 δισεκατ. ευρώ) και κρατικές καταθέσεις (0,6 δισεκατ. ευρώ). Επιπλέον, είχε εκδώσει χρεωστικούς τίτλους ύψους 112 εκατ. ευρώ. Σύμφωνα με στοιχεία της ίδιας ημερομηνίας, η συνολική αξία του χαρτοφυλακίου δανείων της NLB προς τον μη τραπεζικό τομέα ανερχόταν περίπου σε 9,5 δισεκατ. ευρώ. Ο δείκτης χορηγήσεων προς καταθέσεις ήταν 104 % (έναντι 105 % το 2011 και 127 % το 2010).
            
         
               (16)
            
            
               Το κύριο αίτιο των προβλημάτων της NLB είναι η αύξηση των μη εξυπηρετούμενων δανείων, το ποσό των οποίων αυξήθηκε από 0,6 δισεκατ. ευρώ το 2008 (3,8 % του συνολικού όγκου των δανείων) σε 3,7 δισεκατ. ευρώ τον Δεκέμβριο του 2012 (28,2 % του συνολικού όγκου των δανείων). Οι εν λόγω πενιχρές επιδόσεις σημειώθηκαν στο πλαίσιο σημαντικών πιέσεων που ασκήθηκαν στην κεφαλαιακή επάρκεια της NLB, λόγω της χειροτέρευσης της ποιότητας του χαρτοφυλακίου στοιχείων ενεργητικού της, των υψηλότερων δεικτών κεφαλαίου που απαιτούσε η ρυθμιστική αρχή και ανέμεναν οι επενδυτές, και τη μείωση των διαθέσιμων κεφαλαίων και της χρηματοδότησης μέσω δανεισμού, και ιδίως της χονδρικής χρηματοδότησης.
            
         
               (17)
            
            
               Πριν από την εκδήλωση της χρηματοπιστωτικής κρίσης το 2008, οι ευνοϊκές οικονομικές συνθήκες τροφοδοτούσαν την αναπτυξιακή στρατηγική της NLB. Μεταξύ του 2002 και του 2009, το χαρτοφυλάκιο δανείων της NLB (καθαρά δάνεια) σημείωσε αύξηση της τάξης του 15 % ετησίως, ενώ οι καταθέσεις της αυξήθηκαν κατά 8 %. Ο υψηλός ρυθμός ανάπτυξης οφειλόταν ειδικότερα στη χορήγηση δανείων στον τομέα των επιχειρήσεων.
            
         
               (18)
            
            
               Πέραν της οργανικής αυτής ανάπτυξης, η NLB αναπτύχθηκε χάρη στην εξαγορά αρκετών θυγατρικών τραπεζών στη νοτιοανατολική Ευρώπη, καθώς και στην οργανική ανάπτυξη και την ίδρυση νέων οντοτήτων στο σκέλος της χρηματοδοτικής μίσθωσης, των πράξεων αναδόχου πρακτόρευσης είσπραξης και προεξόφλησης απαιτήσεων, των ασφαλίσεων ζωής/συνταξιοδοτικών ταμείων και της διαχείρισης περιουσιακών στοιχείων.
            
         
               (19)
            
            
               Στον πίνακα 1 παρουσιάζεται η εξέλιξη των στοιχείων ενεργητικού της NLB στη Σλοβενία και τη νοτιοανατολική Ευρώπη κατά την περίοδο μεταξύ της 31ης Δεκεμβρίου 2006 και της 30ής Σεπτεμβρίου 2012.
               
                  Πίνακας 1
               
               
                  Μερίδια αγοράς του συνολικού ενεργητικού της NLB
               
               
                           (%)
                        
                     
                            
                        
                        
                           2006
                        
                        
                           2007
                        
                        
                           2008
                        
                        
                           2009
                        
                        
                           2010
                        
                        
                           2011
                        
                        
                           9M 2012
                        
                     
                           Συνολικό ενεργητικό του ομίλου NLB (σε εκατ. ευρώ)
                        
                        
                           14 409
                        
                        
                           18 308
                        
                        
                           18 918
                        
                        
                           19 606
                        
                        
                           17 888
                        
                        
                           16 445
                        
                        
                           14 915
                        
                     
                           Σλοβενία
                        
                        
                           36,7
                        
                        
                           36,5
                        
                        
                           35,6
                        
                        
                           34,8
                        
                        
                           32,6
                        
                        
                           31,7
                        
                        
                           30,2
                        
                     
                           Βοσνία-Ερζεγοβίνη — Ομοσπονδία
                        
                        
                           5,7
                        
                        
                           5,7
                        
                        
                           5,7
                        
                        
                           5,1
                        
                        
                           6,1
                        
                        
                           5,9
                        
                        
                           5,5
                        
                     
                           Βοσνία-Ερζεγοβίνη — Σερβική Δημοκρατία της Βοσνίας
                        
                        
                           20,4
                        
                        
                           23,0
                        
                        
                           22,0
                        
                        
                           21,0
                        
                        
                           21,0
                        
                        
                           20,0
                        
                        
                           20,0
                        
                     
                           Μαυροβούνιο
                        
                        
                           16,1
                        
                        
                           13,5
                        
                        
                           13,3
                        
                        
                           17,0
                        
                        
                           18,0
                        
                        
                           19,1
                        
                        
                           17,1
                        
                     
                           Κοσσυφοπέδιο
                        
                        
                           —
                        
                        
                           14,9
                        
                        
                           13,4
                        
                        
                           14,3
                        
                        
                           14,9
                        
                        
                           15,1
                        
                        
                           16,3
                        
                     
                           Μακεδονία
                        
                        
                           16,8
                        
                        
                           19,2
                        
                        
                           19,6
                        
                        
                           19,9
                        
                        
                           20,4
                        
                        
                           19,2
                        
                        
                           17,4
                        
                     
                           Σερβία
                        
                        
                           3,0
                        
                        
                           2,8
                        
                        
                           2,3
                        
                        
                           2,1
                        
                        
                           2,0
                        
                        
                           1,8
                        
                        
                           1,6
                        
                     
         
               (20)
            
            
               Η NLB παρουσίαζε κέρδη κατά την περίοδο 2003-2008. Από το 2009 και μετά ωστόσο, καταγράφει ζημίες μετά την αφαίρεση των φόρων. Οι ζημίες ανήλθαν σε 87 εκατ. ευρώ το 2009, σε 202 εκατ. ευρώ το 2010, σε 239 εκατ. ευρώ το 2011 και σε 273,5 εκατ. ευρώ το 2012. Κατά το πρώτο εξάμηνο του 2013 η NLB κατέγραψε ζημίες μετά την αφαίρεση των φόρων ύψους 91,2 εκατ. ευρώ. Το χαρτοφυλάκιο δανείων της NLB άρχισε να υποβαθμίζεται το 2009. Το ποσοστό των μη εξυπηρετούμενων δανείων αυξήθηκε από 3,8 % το 2008 σε 28,2 % τον Δεκέμβριο του 2012.
            
         
               (21)
            
            
               Σύμφωνα με στοιχεία της 30ής Ιουνίου 2013, τα κανονιστικά ίδια κεφάλαια της NLB ανέρχονταν στο ποσό των 1 074,3 εκατ. ευρώ. Ο δείκτης βασικών ίδιων κεφαλαίων της κατηγορίας 1 της NLB κατ' εφαρμογή του κανονισμού της ΕΕ για τις κεφαλαιακές απαιτήσεις (4) (στο εξής «ΚΚΑ») ήταν ίσος προς 8,5 %.
            
         
               (22)
            
            
               Στις 4 Δεκεμβρίου 2013, από τα αποτελέσματα των διαδικασιών AQR/ST προέκυψε ότι, βάσει του δυσμενούς σεναρίου, η NLB παρουσίαζε κεφαλαιακό έλλειμμα της τάξης του 1,8 δισεκατ. ευρώ (5).
            
         3.   ΤΑ ΜΕΤΡΑ ΕΝΙΣΧΥΣΗΣ
   
   
               (23)
            
            
               Μέχρι στιγμής έχουν ληφθεί υπέρ της NLB τα ακόλουθα μέτρα κρατικής ενίσχυσης:
               
                           i)
                        
                        
                           η πρώτη ανακεφαλαιοποίηση ύψους 250 εκατ. ευρώ, η οποία εγκρίθηκε προσωρινά στο πλαίσιο της απόφασης πρώτης διάσωσης της 7ης Μαρτίου 2011·
                        
                     
                           ii)
                        
                        
                           η δεύτερη ανακεφαλαιοποίηση ύψους 382,9 εκατ. ευρώ, η οποία εγκρίθηκε προσωρινά στο πλαίσιο της απόφασης δεύτερης διάσωσης και κίνησης της διαδικασίας της 2ας Ιουλίου 2012.
                        
                     
         
               (24)
            
            
               Επιπλέον των δύο ανωτέρω ανακεφαλαιοποιήσεων, η Σλοβενία σκοπεύει να εφαρμόσει υπέρ της NLB άλλα δύο μέτρα:
               
                           iii)
                        
                        
                           τρίτη ανακεφαλαιοποίηση ύψους 1,558 δισεκατ. ευρώ και
                        
                     
                           iv)
                        
                        
                           μεταβίβαση στην Εταιρεία Διαχείρισης Τραπεζικών Στοιχείων Ενεργητικού (Bank Asset Management Company — BAMC) ομαδικής δέσμης απομειωμένων περιουσιακών στοιχείων, τα οποία αποτελούνται από μη εξυπηρετούμενα δάνεια (έναντι ονομαστικής αξίας 2,3 δισεκατ. ευρώ) και από σειρά τίτλων μετοχικού κεφαλαίου (αγοραίας αξίας 94 εκατ. ευρώ).
                        
                     
         3.1.   ΠΡΩΤΗ ΑΝΑΚΕΦΑΛΑΙΟΠΟΙΗΣΗ ΤΗΣ NLB
   
               (25)
            
            
               Το 2009 και το 2010 η NLB κατέγραψε ζημίες ύστερα από καταγραφή κερδών επί σειρά ετών, κυρίως λόγω της επιδείνωσης των οικονομικών συνθηκών. Ο χαμηλός ρυθμός οικονομικής ανάπτυξης και η εντεινόμενη ανεργία μείωσαν τη ζήτηση για δάνεια και προκάλεσαν σημαντικές αυξήσεις στις απομειώσεις των δανείων. Ο δείκτης βασικών ιδίων κεφαλαίων της κατηγορίας 1 της NLB δυνάμει του ΚΚΑ μειώθηκε από 6,9 %, το 2009, σε 6 %, το 2010. Τον Ιούλιο του 2010 η Τράπεζα της Σλοβενίας ζήτησε από την NLB να ενισχύσει την κεφαλαιακή θέση της. Ως εκ τούτου, η NLB αποφάσισε να προβεί σε περαιτέρω αύξηση κεφαλαίου.
            
         
               (26)
            
            
               Η NLB θέλησε να προβεί σε αύξηση του μετοχικού της κεφαλαίου κατά 250 εκατ. ευρώ, ποσό που ισοδυναμούσε με το 1,6 % του σταθμισμένου ως προς τον κίνδυνο ενεργητικού της, μέσω δημόσιας προσφοράς των μετοχών της. Η αύξηση κεφαλαίου πραγματοποιήθηκε σε δύο στάδια. Στο πρώτο στάδιο προσφέρθηκαν μετοχές προς εγγραφή στους υφιστάμενους μετόχους (το συνολικό ποσό ήταν 89,2 εκατ. ευρώ και το κράτος άσκησε πλήρως τα δικαιώματα προτίμησης κατά την εγγραφή του). Στο δεύτερο στάδιο προσφέρθηκαν οι υπόλοιπες μετοχές στο ευρύτερο κοινό. Ωστόσο, λόγω έλλειψης ενδιαφέροντος από το κοινό, όλες οι μετοχές αγοράστηκαν εντέλει από τη Σλοβενία.
            
         
               (27)
            
            
               Η πρώτη ανακεφαλαιοποίηση εγκρίθηκε από την Επιτροπή στις 7 Μαρτίου 2011 ως προσωρινή ενίσχυση διάσωσης στο πλαίσιο της απόφασης πρώτης διάσωσης. Η Επιτροπή επεσήμανε ότι σκόπευε να αξιολογήσει διεξοδικότερα την πτυχή του καταμερισμού των επιβαρύνσεων κατά τη διάρκεια της αξιολόγησης του σχεδίου αναδιάρθρωσης που είχε δεσμευθεί να υποβάλει η Σλοβενία (6).
            
         3.2.   ΔΕΥΤΕΡΗ ΑΝΑΚΕΦΑΛΑΙΟΠΟΙΗΣΗ ΤΗΣ NLB
   
               (28)
            
            
               Τον Μάιο του 2011 η Τράπεζα της Σλοβενίας ζήτησε από την NLB να ενισχύσει περαιτέρω την κεφαλαιακή θέση της.
            
         
               (29)
            
            
               Ελλείψει λύσης από ιδιώτη επενδυτή, η Σλοβενία χορήγησε στην NLB το ποσό των 382,9 εκατ. ευρώ με τη μορφή των υπό αίρεση μετατρέψιμων μέσων χρηματοδότησης τα οποία χαρακτηρίστηκαν ως μέσα κεφαλαίου κύριων βασικών κεφαλαίων της κατηγορίας 1 δυνάμει των εφαρμοστέων κανονισμών. Τον Μάρτιο του 2013 η NLB μετέτρεψε τα υπό αίρεση μετατρέψιμα μέσα χρηματοδότησης σε δικές της κοινές μετοχές σύμφωνα με τον όρο της σύμβασης που διέπει τα υπό αίρεση μετατρέψιμα μέσα χρηματοδότησης.
            
         
               (30)
            
            
               Η εν λόγω δεύτερη ανακεφαλαιοποίηση εγκρίθηκε από την Επιτροπή με την απόφαση δεύτερης διάσωσης και κίνησης της διαδικασίας (7).
            
         3.3.   ΤΡΙΤΗ ΑΝΑΚΕΦΑΛΑΙΟΠΟΙΗΣΗ ΤΗΣ NLB
   
               (31)
            
            
               Μετά τα αποτελέσματα των AQR/ST, και λαμβανομένου υπόψη του περιεχομένου του σχεδίου αναδιάρθρωσης, συμπεριλαμβανομένης της εκποίησης περιουσιακών στοιχείων και της μεταβίβασης ορισμένων απομειωμένων περιουσιακών στοιχείων στην BAMC, η NLB παρουσιάζει κεφαλαιακό έλλειμμα ύψους 1,8 δισεκατ. ευρώ. Αφού λάβει υπόψη το αποτέλεσμα της σχεδιαζόμενης διάσωσης των οφειλών μειωμένης εξασφάλισης (η οποία θα μειώσει τις κεφαλαιακές ανάγκες της NLB κατά 250 εκατ. ευρώ), το κράτος θα χορηγήσει στην NLB συμπληρωματικά κεφάλαια ύψους 1,558 δισεκατ. ευρώ με τη μορφή κρατικών ομολόγων και ταμειακής ρευστότητας, ούτως ώστε να εξασφαλιστεί η δυνατότητα αποκατάστασης της βιωσιμότητας της τράπεζας.
            
         3.4.   ΜΕΤΑΒΙΒΑΣΗ ΑΠΟΜΕΙΩΜΕΝΩΝ ΠΕΡΙΟΥΣΙΑΚΩΝ ΣΤΟΙΧΕΙΩΝ ΣΤΗΝ BAMC
   
               (32)
            
            
               Ο σλοβενικός νόμος περί σταθερότητας των τραπεζών, ο οποίος τέθηκε σε ισχύ τον Δεκέμβριο του 2012, παρέχει το πλαίσιο για την έκδοση εγγυήσεων με σκοπό τη χρηματοδότηση της μεταβίβασης «κληροδοτημένων» περιουσιακών στοιχείων από τράπεζες στην BAMC ή σε φορέα ειδικού σκοπού. Επιτρέπει επίσης την πραγματοποίηση ανακεφαλαιοποιήσεων για την αντιμετώπιση των ζημιών που υφίστανται οι εν λόγω τράπεζες στη μακροπρόθεσμη οικονομική αξία τους λόγω της μεταβίβασης περιουσιακών στοιχείων.
            
         
               (33)
            
            
               Τον Μάιο του 2013 η Σλοβενία προέβη στην κατάρτιση εθνικού προγράμματος μεταρρυθμίσεων με σκοπό την εφαρμογή των ειδικών ανά χώρα συστάσεων της ΕΕ που αφορούσαν τη Σλοβενία. Το εν λόγω εθνικό πρόγραμμα μεταρρυθμίσεων περιλαμβάνει τη μεταβίβαση στην BAMC απομειωμένων περιουσιακών στοιχείων από τις τρεις μεγαλύτερες τράπεζες της Σλοβενίας. Στα περιουσιακά στοιχεία που πρόκειται να μεταβιβαστούν στην BAMC περιλαμβάνονται τα εξής: επιχειρήσεις που έχουν κηρύξει πτώχευση, απαιτήσεις που πρέπει να υποβληθούν σε αναδιάρθρωση, απαιτήσεις που καλύπτονται από εξασφαλίσεις με ακίνητα, χρηματοπιστωτικές εταιρείες συμμετοχών και άλλα μη εξυπηρετούμενα δάνεια.
            
         
               (34)
            
            
               Στις 17 Μαΐου 2013 η Σλοβενία διαβίβασε στην Επιτροπή προκαταρκτικό κατάλογο των περιουσιακών στοιχείων που προβλεπόταν να μεταβιβασθούν από την NLB στην BAMC, τα οποία ανέρχονταν στο ποσό του 1,9 δισεκατ. ευρώ. Ο κατάλογος αυτός επικαιροποιήθηκε έκτοτε περαιτέρω και ο όγκος του χαρτοφυλακίου περιουσιακών στοιχείων που πρόκειται να μεταβιβασθεί αντιστοιχεί στο ποσό των 2,2 δισεκατ. ευρώ (ονομαστικό ποσό) για τα δάνεια και στο ποσό των 94 εκατ. ευρώ (αγοραία αξία) για τους τίτλους μετοχικού κεφαλαίου.
            
         4.   ΤΟ ΣΧΕΔΙΟ ΑΝΑΔΙΑΡΘΡΩΣΗΣ ΚΑΙ ΟΙ ΔΕΣΜΕΥΣΕΙΣ
   
   
               (35)
            
            
               Οι σλοβενικές αρχές υπέβαλαν σχέδιο αναδιάρθρωσης το οποίο καλύπτει την περίοδο αναδιάρθρωσης από το 2013 έως την 31η Δεκεμβρίου 2017.
            
         
               (36)
            
            
               Οι κυριότεροι πυλώνες του σχεδίου αναδιάρθρωσης είναι η ενισχυμένη εταιρική διακυβέρνηση και διαχείριση κινδύνου, η επανεστίαση στις βασικές αγορές της τράπεζας, η μείωση των μη εξυπηρετούμενων δανείων και ένα πρόγραμμα μείωσης των δαπανών. Στο σχέδιο αναδιάρθρωσης συμπεριλαμβάνονται χρηματοοικονομικές προβλέψεις για την NLB έως τις 31 Δεκεμβρίου 2017 στο πλαίσιο ενός βασικού σεναρίου, ενώ συνεκτιμάται επίσης το δυσμενές σενάριο που καταρτίστηκε βάσει των αποτελεσμάτων των AQR/ST.
            
         
               (37)
            
            
               Η Σλοβενία ανέλαβε σειρά δεσμεύσεων, οι οποίες παρατίθενται στο παράρτημα. Προκειμένου να διασφαλιστεί ότι οι δεσμεύσεις θα υλοποιηθούν πραγματικά, θα οριστεί καταπιστευματοδόχος παρακολούθησης. Οι δραστηριότητες του καταπιστευματοδόχου παρακολούθησης θα ασκούνται καθ' όλη τη διάρκεια της περιόδου αναδιάρθρωσης.
            
         4.1.   ΑΠΟΚΑΤΑΣΤΑΣΗ ΤΗΣ ΜΑΚΡΟΠΡΟΘΕΣΜΗΣ ΒΙΩΣΙΜΟΤΗΤΑΣ
   
               (38)
            
            
               Τα δύο κύρια ζητήματα που σχετίζονται με την αποκατάσταση της βιωσιμότητας της NLB είναι τα εξής: i) η εφαρμογή επικαιροποιημένων δομών και ρυθμίσεων εταιρικής διακυβέρνησης ώστε να διασφαλίζεται ότι οι αποφάσεις της NLB έχουν επιχειρηματικό προσανατολισμό και ii) η αναδιαμόρφωση των οικείων πιστωτικών πολιτικών και διαδικασιών διαχείρισης του κινδύνου, ιδίως όσον αφορά τη διαχείριση του πιστωτικού κινδύνου.
            
         
               (39)
            
            
               Οι αλλαγές στην εταιρική διακυβέρνηση που παρατίθενται στο παράρτημα θα υλοποιηθούν εντός τριών μηνών από την ημερομηνία έκδοσης της παρούσας απόφασης, σύμφωνα με τις διατάξεις της οδηγίας της ΕΕ για τις κεφαλαιακές απαιτήσεις (8) και τις διατάξεις της εθνικής νομοθεσίας της Σλοβενίας. Με τις συνακόλουθες τροποποιήσεις των εσωτερικών κανόνων και κανονισμών της NLB επιδιώκεται να διασφαλιστεί ότι το διοικητικό συμβούλιο της NLB θα είναι αποκλειστικά αρμόδιο και υπεύθυνο για τη διαχείριση των καθημερινών εργασιών της NLB με ανεξάρτητο τρόπο και αποκλειστικά προς το συμφέρον της τράπεζας. Κατά συνέπεια, θα εφαρμόζεται η αρχή του πλήρους ανταγωνισμού στη σχέση μεταξύ της τράπεζας και των μετόχων της, ιδίως μεταξύ της τράπεζας και της Δημοκρατίας της Σλοβενίας. Εν προκειμένω, η Σλοβενία δεσμεύεται να μην παρεμβαίνει στον διορισμό των μελών του εποπτικού συμβουλίου και των εκτελεστικών στελεχών με άλλον τρόπο πέραν της άσκησης των δικαιωμάτων της ως μετόχου δυνάμει του κοινού εταιρικού δικαίου της Σλοβενίας. Η NLB θα διαθέτει σε ανεξάρτητους εμπειρογνώμονες τα δύο τρίτα των θέσεων και των δικαιωμάτων ψήφου στο εποπτικό συμβούλιο και στις επιτροπές του. Η NLB θα θέσει σε εφαρμογή ρυθμίσεις ώστε να διασφαλίζει ότι τα καθήκοντα εσωτερικού ελέγχου ασκούνται με ανεξάρτητο και αντικειμενικό τρόπο. Κατά την υλοποίηση των προγραμματιζόμενων μέτρων, η NLB θα ασκεί συνετή και υγιή επιχειρηματική πολιτική προσανατολισμένη στην αρχή της βιωσιμότητας. Επιπλέον, η NLB θα επανεξετάσει τις οικείες πολιτικές παροχής κινήτρων και αποδοχών προκειμένου να εξασφαλίσει ότι δεν ενθαρρύνουν την ανάληψη υπερβολικών κινδύνων, ότι προσανατολίζονται σε βιώσιμους και μακροπρόθεσμους στόχους, χαρακτηρίζονται από διαφάνεια και συνάδουν με τις κατευθυντήριες γραμμές σχετικά με τις πολιτικές και τις πρακτικές αποδοχών που εξέδωσε η Ευρωπαϊκή Αρχή Τραπεζών στις 10 Δεκεμβρίου 2010. Η NLB θα επιβάλει, έως την 31η Δεκεμβρίου 2017, ανώτατο όριο στις συνολικές αποδοχές όλων των μελών των συμβουλίων και των υπαλλήλων που εκτελούν ειδικές εργασίες σύμφωνα με τους συναφείς κανόνες που καθορίζονται στην τραπεζική ανακοίνωση του 2013 (9). Οι μεταβλητές ετήσιες αποδοχές του διοικητικού συμβουλίου και υπαλλήλων που εκτελούν ειδικές εργασίες σε θέσεις εξυπηρέτησης πελατών (front office) θα περιορίζονται στο ποσό των πέντε μηνιαίων μισθών. Οι μεταβλητές αποδοχές των υπαλλήλων που εκτελούν ειδικές εργασίες σε άλλες θέσεις θα περιορίζονται σε τρεις μηνιαίους μισθούς. Επιπλέον, η καταβολή τουλάχιστον του 50 % των μεταβλητών αποδοχών θα αναβληθεί για περίοδο τριών ετών. Κατά συνέπεια, έως την 31η Δεκεμβρίου 2017, οι εν λόγω αποδοχές δεν θα υπερβαίνουν το δεκαπενταπλάσιο του εθνικού μέσου μισθού στη Σλοβενία ή το δεκαπλάσιο του μέσου μισθού της NLB, όποιο ποσό είναι υψηλότερο.
            
         
               (40)
            
            
               Η NLB θα αναδιαμορφώσει τις εσωτερικές διαδικασίες τιμολόγησης και διαχείρισης κινδύνου που ακολουθεί, μέσω της εφαρμογής ορισμένων κανόνων και μέτρων που περιγράφονται αναλυτικά στο παράρτημα. Ειδικότερα, η τιμολόγηση στο πλαίσιο νέων δανείων θα θεωρείται κατάλληλη εάν το νέο δάνειο συμβάλλει στην εξασφάλιση θετικής απόδοσης ιδίων κεφαλαίων (εφεξής «ΑΙΚ») ύψους τουλάχιστον […] (10) % το 2014, […] % το 2015, […] % το 2016 και […] % το 2017 για κάθε πελάτη, υπό τους όρους που καθορίζονται αναλυτικότερα στο παράρτημα.
            
         
               (41)
            
            
               Τα περιουσιακά στοιχεία της NLB θα διαχωριστούν σε περιουσιακά στοιχεία βασικού σκέλους (ύψους περίπου 10,6 δισεκατ. ευρώ) και σε περιουσιακά στοιχεία μη βασικού σκέλους (ύψους περίπου 2 δισεκατ. ευρώ). Ένα σύνολο απομειωμένων περιουσιακών στοιχείων, τα οποία απαρτίζονται από μη εξυπηρετούμενα δάνεια (έναντι ονομαστικής αξίας 2,3 δισεκατ. ευρώ) και από σειρά τίτλων συμμετοχής (αγοραίας αξίας 94 εκατ. ευρώ) θα μεταβιβασθούν στην BAMC στο πλαίσιο του μέτρου αντιμετώπισης απομειωμένων περιουσιακών στοιχείων. Η NLB θα μειώσει τον συνολικό ισολογισμό του ομίλου της από περίπου 17,9 δισεκατ. ευρώ, το 2010, σε [10-20] δισεκατ. ευρώ έως την 31η Δεκεμβρίου 2017.
            
         
               (42)
            
            
               Επιπλέον της κρατικής ενίσχυσης που χορηγήθηκε τον Μάρτιο του 2011 και τον Ιούλιο του 2012, στο σχέδιο αναδιάρθρωσης προβλέπεται συμπληρωματική εισφορά κεφαλαίου ύψους 1,558 δισεκατ. ευρώ από το κράτος. Με την εν λόγω τρίτη ανακεφαλαιοποίηση ο δείκτης βασικών ιδίων κεφαλαίων της κατηγορίας 1 της NLB θα ανέλθει αμέσως στο 15 % και θα αντιμετωπιστούν ταυτόχρονα οι αναμενόμενες ζημίες. Ως εκ τούτου, θα διασφαλιστεί ότι η NLB θα τηρήσει τις κανονιστικές κεφαλαιακές απαιτήσεις της καθ' όλη τη διάρκεια της περιόδου αναδιάρθρωσης.
            
         
               (43)
            
            
               Η μελλοντική επιχειρηματική στρατηγική της NLB εστιάζεται στις βασικές αγορές της που συνίστανται σε δραστηριότητες που απευθύνονται σε πελάτες λιανικής τραπεζικής, ΜΜΕ και επιλεγμένες επιχειρήσεις. Η NLB σχεδιάζει να προβεί σε σημαντική μείωση του χαρτοφυλακίου συμμετοχών της σύμφωνα με τη στρατηγική της επανεστίασης στις βασικές δραστηριότητές της σε βασικές περιοχές. Ως προς αυτό, στο σχέδιο αναδιάρθρωσης προβλέπεται σημαντική μείωση των μη βασικών δραστηριοτήτων της NLB —η οποία συνεπάγεται την πώληση του συνόλου των δραστηριοτήτων χρηματοδοτικής μίσθωσης, πράξεις αναδόχου πρακτόρευσης είσπραξης και προεξόφλησης απαιτήσεων και διαχείρισης ακίνητης περιουσίας— καθώς και προσωρινή παύση της μη βασικής επιχειρηματικής δραστηριότητας που συνίσταται στη χορήγηση νέων πιστώσεων σε εταιρικούς πελάτες στο εξωτερικό.
            
         
               (44)
            
            
               Η NLB θα μειώσει τις πιστωτικές της δραστηριότητες στη Σλοβενία στους ακόλουθους τομείς (μείωση του σταθμισμένου ως προς τον κίνδυνο ενεργητικού της κατά […] % κατά μέσο όρο μεταξύ της 31ης Δεκεμβρίου 2013 και της 31ης Δεκεμβρίου 2017): i) εταιρικοί πελάτες στον κατασκευαστικό τομέα (Περιουσιακά Στοιχεία με Στάθμιση Κινδύνου («ΠΣΣΚ») από […] εκατ. ευρώ στις 31 Δεκεμβρίου 2013 σε […] εκατ. ευρώ στις 31 Δεκεμβρίου 2017)· ii) εταιρικοί πελάτες στον τομέα των μεταφορών (ΠΣΣΚ από […] εκατ. ευρώ στις 31 Δεκεμβρίου 2013 σε […] εκατ. ευρώ στις 31 Δεκεμβρίου 2017· iii) χρηματοπιστωτικές εταιρείες συμμετοχών (ΠΣΣΚ από […] εκατ. ευρώ στις 31 Δεκεμβρίου 2013 σε […] εκατ. ευρώ στις 31 Δεκεμβρίου 2017).
            
         
               (45)
            
            
               Συνεπεία της υλοποίησης του σχεδίου αναδιάρθρωσης, και ειδικότερα της μεταβίβασης απομειωμένων περιουσιακών στοιχείων στην BAMC, το συνολικό ενεργητικό της NLB θα μειωθεί από 14,5 δισεκατ. ευρώ, στις 31 Δεκεμβρίου 2012, σε [10-20] δισεκατ. ευρώ, στις 31 Δεκεμβρίου 2017, και τα ΠΣΣΚ από 11,1 δισεκατ. ευρώ στις 31 Δεκεμβρίου 2012 σε [5-10] δισεκατ. ευρώ στις 31 Δεκεμβρίου 2017.
            
         
               (46)
            
            
               Το τρέχον χαρτοφυλάκιο της NLB χρηματοδοτείται πλήρως έως τη συμβατική ημερομηνία λήξης του. Μελλοντικά, η NLB σκοπεύει μεν να επανεστιάσει τις δραστηριότητές της κυρίως σε καταθέσεις λιανικής τραπεζικής, οι οποίες αποτελούν παραδοσιακά τη χρηματοδοτική βάση της, αλλά σχεδιάζει επίσης να εξασφαλίσει διαφοροποιημένη βάση χονδρικής χρηματοδότησης. Ο δείκτης χορηγήσεων προς καταθέσεις θα βελτιωθεί και θα διαμορφωθεί από 105 %, το 2012, σε [70-80] %, στις 31 Δεκεμβρίου 2017.
            
         
               (47)
            
            
               Η NLB σχεδιάζει επίσης εκτενές πρόγραμμα ελέγχου και μείωσης των δαπανών. Το 2012 οι λειτουργικές δαπάνες της NLB ανέρχονταν σε επίπεδο ομίλου στο ποσό των 368 εκατ. ευρώ. Η NLB θα μειώσει τις λειτουργικές δαπάνες της σε επίπεδο ομίλου (εξαιρουμένων των έκτακτων εφάπαξ δαπανών μη επαναλαμβανόμενου χαρακτήρα, δηλαδή του κόστους αναδιάρθρωσης) σε [300-350] εκατ. ευρώ έως την 31η Δεκεμβρίου 2014, σε [300-350] εκατ. ευρώ έως την 31η Δεκεμβρίου 2015, σε [250-300] εκατ. ευρώ έως την 31η Δεκεμβρίου 2016 και σε [200-250] εκατ. ευρώ έως την 31η Δεκεμβρίου 2017.
            
         
               (48)
            
            
               Στις 31 Δεκεμβρίου 2017 η NLB προβλέπει ότι θα έχει εξασφαλίσει απόδοση ιδίων κεφαλαίων μετά την αφαίρεση των φόρων της τάξης του [5-10] %. Το σχέδιο αναδιάρθρωσης περιλαμβάνει για την περίοδο 2013-2017 χρηματοοικονομικές προβλέψεις, σύμφωνα με τις οποίες ο δείκτης βασικών ιδίων κεφαλαίων της κατηγορίας 1 δυνάμει του ΚΚΑ θα ισοδυναμεί στις 31 Δεκεμβρίου 2017 με [10-20] %. Τα κέρδη της NLB μετά την αφαίρεση των φόρων θα ανέρχονται το 2017 στο ποσό των [100-150] εκατ. ευρώ.
            
         
               (49)
            
            
               Τέλος, η Σλοβενία θα μειώσει τα μετοχικά της μερίδια στην NLB σε […] («[…]» έως την/τις […]). Σε περίπτωση που η Σλοβενία δεν υπογράψει δεσμευτική συμφωνία αγοραπωλησίας για την πώληση των μετοχών της NLB που κατέχει εκτός ποσοστού της τάξης του […], ο καταπιστευματοδόχος εκποίησης θα λάβει από τη Σλοβενία και την NLB αποκλειστική εντολή να προβεί σε πώληση […], […], […], […],[…] και […].
            
         4.2.   ΚΑΤΑΜΕΡΙΣΜΟΣ ΤΩΝ ΕΠΙΒΑΡΥΝΣΕΩΝ
   
               (50)
            
            
               Στο σχέδιο αναδιάρθρωσης προβλέπεται απαγόρευση της διανομής τοκομεριδίων, μερισμάτων και κερδών καθ' όλη τη διάρκεια του σχεδίου αναδιάρθρωσης έως την 31η Δεκεμβρίου 2017.
            
         
               (51)
            
            
               Η Σλοβενία δεσμεύεται ότι η NLB δεν θα καταβάλει κατά τη διάρκεια της περιόδου αναδιάρθρωσης πληρωμές επί κεφαλαιακών μέσων, εκτός εάν οι εν λόγω πληρωμές απορρέουν από νομική υποχρέωση. Η Σλοβενία δεσμεύεται επίσης ότι η NLB δεν θα προβεί σε ανάκληση ή επαναγορά των μέσων αυτών χωρίς την πρότερη έγκριση της Επιτροπής. Τα τοκομερίδια επί κεφαλαιακών μέσων που ανήκουν στην κυριότητα του κράτους μπορούν να καταβάλλονται, εκτός εάν η καταβολή των πληρωμών αυτών συνεπάγεται την καταβολή τοκομεριδίων σε άλλους επενδυτές η οποία δεν θα ήταν υποχρεωτική σε αντίθετη περίπτωση. Η εν λόγω δέσμευση σχετικά με τη μη καταβολή τοκομεριδίων κατά τη διάρκεια της περιόδου αναδιάρθρωσης δεν εφαρμόζεται σε νεοεκδιδόμενα μέσα (δηλαδή σε μέσα που εκδίδονται μετά την έκδοση της παρούσας απόφασης από την Επιτροπή), υπό την προϋπόθεση ότι οποιαδήποτε καταβολή τοκομεριδίων επί αυτών των νεοεκδιδόμενων μέσων δεν θα δημιουργεί νομική υποχρέωση καταβολής τοκομεριδίων επί τίτλων της NLB που υφίστανται ήδη κατά τη χρονική στιγμή της έκδοσης της παρούσας απόφασης.
            
         
               (52)
            
            
               Η συμμετοχή των υφιστάμενων μετόχων της NLB ήταν ήδη άκρως αποδυναμωμένη λόγω της πρώτης και της δεύτερης ανακεφαλαιοποίησης τον Μάρτιο του 2011 και τον Ιούλιο του 2012. Οι εναπομείναντες τίτλοι μειωμένης εξασφάλισης της NLB ανέρχονται στο ποσό των 250 εκατ. ευρώ. Η Σλοβενία δεσμεύεται ότι η NLB θα προβεί σε πλήρη απομείωση του μετοχικού κεφαλαίου των μετόχων της και των εκκρεμών οφειλών μειωμένης εξασφάλισης πριν από τη χορήγηση οποιασδήποτε κρατικής ενίσχυσης (δηλαδή πριν από την τρίτη ανακεφαλαιοποίηση και τη μεταβίβαση απομειωμένων περιουσιακών στοιχείων στην BAMC). Συνεπεία τούτου, το κράτος θα καταστεί ο μοναδικός μέτοχος της NLB, σε σύγκριση με το 33,1 % των μετοχών που είχε στην κατοχή του πριν από την πρώτη κρατική ανακεφαλαιοποίηση τον Μάρτιο του 2011.
            
         
               (53)
            
            
               Η Σλοβενία δεσμεύεται να προβεί σε πώληση των συμμετοχών που έχει η NLB στις εταιρείες που απαριθμούνται στο σημείο 3 του παραρτήματος, οι οποίες αντιστοιχούσαν την 31η Δεκεμβρίου 2012 σε συνολική αξία ενεργητικού ύψους [100-150] εκατ. ευρώ, καθώς και στις μη βασικές θυγατρικές εταιρείες που παρατίθενται στο σημείο 4 του παραρτήματος, οι οποίες αντιστοιχούσαν την 31η Δεκεμβρίου 2012 σε συνολική αξία ενεργητικού ύψους [950-1 000] εκατ. ευρώ. Η NLB θα προβεί επίσης σε πώληση των συμμετοχών της στις κοινοπραξίες που αναφέρονται στο σημείο 5 του παραρτήματος. Επιπλέον, η NLB θα προβεί σε παύση δραστηριοτήτων της […] έως την/τις […].
            
         
               (54)
            
            
               Σε περίπτωση ενδεχόμενης ανακεφαλαιοποίησης των θυγατρικών εταιρειών της NLB εκ μέρους της τελευταίας, μέσω της εισφοράς μετοχικού κεφαλαίου, η προεγγραφή στις εν λόγω εισφορές θα γίνεται είτε i) με έκπτωση 25 % επί της τιμής της μετοχής —κατόπιν προσαρμογής ώστε να λαμβάνεται υπόψη το «φαινόμενο της αραίωσης της συμμετοχής» που προσδιορίζεται ποσοτικά με γενικής αποδοχής τεχνικές της αγοράς (11) — αμέσως πριν από την εξαγγελία της εισφοράς κεφαλαίου είτε ii) με τη χαμηλότερη τιμή βάσει της οποίας συμμετέχουν στην ανακεφαλαιοποίηση οι άλλοι μέτοχοι των εν λόγω θυγατρικών εταιρειών. Για μη εισηγμένες οντότητες, η αγοραία αξία των μετοχών θα καθορίζεται με τη χρήση κατάλληλης και γενικά αποδεκτής μεθοδολογίας εκτίμησης της αξίας βάσει της αγοράς. Σε περίπτωση που η εν λόγω κεφαλαιακή εισφορά λάβει τη μορφή υβριδικών μέσων, τα μέσα αυτά θα περιέχουν, αφενός, εναλλακτικό μηχανισμό καταβολής τοκομεριδίου και, αφετέρου, πρόβλεψη καθορισμού του συντελεστή μετατροπής του υβριδικού μέσου σε μετοχικό κεφάλαιο με ποσοστό έκπτωσης 25 % επί της θεωρητικής προ δικαιωμάτων αξίας ανά μετοχή (TERP) (η οποία υπολογίζεται κατ' αναλογία προς την περίπτωση εισφοράς μετοχικού κεφαλαίου).
            
         4.3.   ΜΕΤΡΑ ΚΑΤΑ ΤΗΣ ΣΤΡΕΒΛΩΣΗΣ ΤΟΥ ΑΝΤΑΓΩΝΙΣΜΟΥ
   
               (55)
            
            
               Προκειμένου να περιοριστούν οι στρεβλώσεις του ανταγωνισμού, η NLB σχεδιάζει να προβεί σε μείωση των επιχειρηματικών δραστηριοτήτων της στη Σλοβενία. Η NLB θα μειώσει τον συνολικό ισολογισμό της από περίπου 17,9 δισεκατ. ευρώ, το 2010, σε [10-20] δισεκατ. ευρώ, έως την 31η Δεκεμβρίου 2017.
            
         
               (56)
            
            
               Οι δεσμεύσεις της NLB περιλαμβάνουν την πώληση των συμμετοχών σε επιχειρήσεις του τραπεζικού τομέα σε στρατηγικές αγορές. Η NLB θα προβεί σε πώληση της […] έως τις […]. Η πώληση αυτή θα μειώσει την επιρροή της NLB στην […]. Η NLB θα προβεί επίσης σε πλήρη εκποίηση της συμμετοχής της στην […] έως τις […].
            
         
               (57)
            
            
               Η NLB θα μειώσει τις πιστωτικές της δραστηριότητες στους τομείς των κατασκευών, των μεταφορών και των χρηματοπιστωτικών εταιρειών συμμετοχών στη Σλοβενία μέσω της μείωσης των ΠΣΣΚ της στους εν λόγω τομείς κατά […] % κατά μέσο όρο από τις 31 Δεκεμβρίου 2013 έως την 31η Δεκεμβρίου 2017. Η NLB θα σταματήσει να εφαρμόζει την επιχειρηματική στρατηγική που συνίσταται στη χορήγηση νέων πιστώσεων σε εταιρικούς πελάτες στο εξωτερικό.
            
         
               (58)
            
            
               Η NLB θα διακόψει όλες τις δραστηριότητες χρηματοδοτικής μίσθωσης και τις πράξεις αναδόχου πρακτόρευσης είσπραξης και προεξόφλησης απαιτήσεων μέσω της εκποίησης θυγατρικών στη Σλοβενία και στο εξωτερικό.
            
         
               (59)
            
            
               Η NLB θα τηρήσει την υποχρέωση απαγόρευσης διανομής τοκομεριδίων, απαγόρευσης διανομής μερισμάτων, απαγόρευσης πράξεων εξαγοράς και απαγόρευσης διαφήμισης και επιθετικών εμπορικών πρακτικών σύμφωνα με τους όρους που προβλέπονται στις αντίστοιχες παραγράφους του παραρτήματος.
            
         
               (60)
            
            
               Τίθεται σε εφαρμογή μηχανισμός επιστροφής του κεφαλαίου βάσει του οποίου η NLB θα προβεί σε απόδοση και καταβολή των μερισμάτων προς τους μετόχους της το 2015, το 2016 και το 2017 (12). Για τα οικονομικά έτη 2015 και 2016, η NLB θα καταβάλει i) το 50 % του πλεονάζοντος κεφαλαίου που υπερβαίνει τις ισχύουσες κανονιστικές κεφαλαιακές απαιτήσεις δυνάμει της ευρωπαϊκής και της σλοβενικής νομοθεσίας (συμπεριλαμβανομένων των πυλώνων 1 και 2), συν κεφαλαιακό απόθεμα ασφαλείας 100 μονάδων βάσης, ή ii) τα καθαρά έσοδα του αντίστοιχου έτους, όποιο από τα δύο είναι χαμηλότερο. Για το οικονομικό έτος 2017, η NLB θα καταβάλει i) το 100 % του πλεονάζοντος κεφαλαίου που υπερβαίνει τις ισχύουσες κανονιστικές κεφαλαιακές απαιτήσεις δυνάμει της ευρωπαϊκής και της σλοβενικής νομοθεσίας (συμπεριλαμβανομένων των πυλώνων 1 και 2), συν κεφαλαιακό απόθεμα ασφαλείας 100 μονάδων βάσης, ή ii) τα καθαρά έσοδα του αντίστοιχου έτους, όποιο από τα δύο είναι χαμηλότερο. Με την επιφύλαξη των αρμοδιοτήτων της Τράπεζας της Σλοβενίας ως εποπτεύουσας τραπεζικής αρχής της NLB, η απόδοση και καταβολή μερισμάτων θα αναβληθεί εάν αναμένεται να θέσει σε κίνδυνο τη φερεγγυότητα της τράπεζας κατά τα επόμενα έτη.
            
         4.4.   ΠΕΡΙΓΡΑΦΗ ΤΟΥ ΜΕΤΡΟΥ ΓΙΑ ΤΑ ΑΠΟΜΕΙΩΜΕΝΑ ΠΕΡΙΟΥΣΙΑΚΑ ΣΤΟΙΧΕΙΑ
   α)   Στόχος
   
   
               (61)
            
            
               Η NLB θα επωφεληθεί από τη λήψη μέτρου για τα απομειωμένα περιουσιακά στοιχεία μέσω της μεταβίβασης περιουσιακών στοιχείων στην BAMC. Το εν λόγω μέτρο αποσκοπεί στην άρση της αβεβαιότητας για τη μελλοντική αξία του πλέον προβληματικού χαρτοφυλακίου περιουσιακών στοιχείων της και στη διασφάλιση της εστίασης της NLB στην υλοποίηση του σχεδίου αναδιάρθρωσης.
            
         β)   Συγκρότηση και χαρακτηριστικά
   
   
               (62)
            
            
               Η Σλοβενία προέβη στη συγκρότηση της BAMC προκειμένου να παράσχει στήριξη για τη σταθερότητα του τραπεζικού τομέα.
            
         
               (63)
            
            
               Ο γενικός στόχος της BAMC συνίσταται στη διαχείριση και τη συντεταγμένη εκποίηση των περιουσιακών στοιχείων που λαμβάνει, με μεγιστοποίηση της ανάκτησής τους. Κατά την άσκηση της εν λόγω δραστηριότητας, η BAMC συμβάλλει στην αναδιάρθρωση του χρηματοπιστωτικού συστήματος, περιορίζοντας παράλληλα στο ελάχιστο τη χρήση δημόσιων πόρων και αποφεύγοντας στον μέγιστο δυνατό βαθμό στρεβλώσεις της αγοράς.
            
         
               (64)
            
            
               Η BAMC δύναται να προβεί στην ανάληψη ή κάλυψη κινδύνων, ιδίως όσον αφορά περιουσιακά στοιχεία, τίτλους, παράγωγα, δικαιώματα και υποχρεώσεις που απορρέουν από εγκεκριμένα δάνεια ή εγγυήσεις με τις εξασφαλίσεις στις οποίες υπόκεινται. Η BAMC θα καταβάλει στην NLB την καθορισμένη αξία μεταβίβασης μέσω χρεωστικών τίτλων κρατικής εγγύησης που εκδίδονται από την BAMC. Η αξία μεταβίβασης των περιουσιακών στοιχείων που μεταβιβάζονται στην BAMC θα είναι ίση με ή χαμηλότερη από την πραγματική οικονομική αξία τους, όπως προσδιορίστηκε από τους εμπειρογνώμονες της Επιτροπής κατ' εφαρμογή των κανόνων περί κρατικών ενισχύσεων.
            
         γ)   Πεδίο εφαρμογής της μεταβίβασης απομειωμένων περιουσιακών στοιχείων και δανείων
   
   
               (65)
            
            
               Η μεταβίβαση αφορά τις ακόλουθες κατηγορίες περιουσιακών στοιχείων:
               
                           α)
                        
                        
                           επιχειρήσεις υπό καθεστώς πτώχευσης με εξασφαλίσεις οικιστικών ακινήτων·
                        
                     
                           β)
                        
                        
                           απαιτήσεις έναντι χρηματοπιστωτικών εταιρειών συμμετοχών που πρέπει να υποβληθούν σε αναδιάρθρωση·
                        
                     
                           γ)
                        
                        
                           άλλες επιχειρήσεις υπό καθεστώς πτώχευσης·
                        
                     
                           δ)
                        
                        
                           άλλες απαιτήσεις με εξασφαλίσεις οικιστικών ακινήτων·
                        
                     
                           ε)
                        
                        
                           χρηματοπιστωτικές εταιρείες συμμετοχών·
                        
                     
                           στ)
                        
                        
                           κατασκευαστικές εταιρείες·
                        
                     
                           ζ)
                        
                        
                           εταιρείες μεταφορών·
                        
                     
                           η)
                        
                        
                           άλλα μη αποδοτικά ανοίγματα.
                        
                     
         
               (66)
            
            
               Στις 17 Μαΐου 2013 η Σλοβενία διαβίβασε στην Επιτροπή προκαταρκτικό κατάλογο των περιουσιακών στοιχείων που προβλεπόταν να μεταβιβασθούν από την NLB στην BAMC το ποσό των οποίων ανερχόταν σε 1,9 δισεκατ. ευρώ. Ο κατάλογος αυτός επικαιροποιήθηκε έκτοτε περαιτέρω. Ο όγκος του χαρτοφυλακίου προς μεταβίβαση αντιστοιχεί σε ονομαστική αξία 2,3 δισεκατ. ευρώ για δάνεια και σε αγοραία αξία 94 εκατ. ευρώ για τίτλους μετοχικού κεφαλαίου.
            
         
               (67)
            
            
               Λόγω της μεταβίβασης περιουσιακών στοιχείων, τα Περιουσιακά Στοιχεία με Στάθμιση Κινδύνου («ΠΣΣΚ») της NLB θα μειωθούν κατά 1,4 δισεκατ. ευρώ και συνεπάγονται συνολική μείωση των κεφαλαιακών αναγκών της τάξης των 112 εκατ. ευρώ. Τα εν λόγω αριθμητικά στοιχεία αναφέρονταν στον κατάλογο με τα περιουσιακά στοιχεία προς μεταβίβαση στην BAMC που διαβιβάσθηκε στην Επιτροπή στις 14 Νοεμβρίου 2013.
            
         δ)   Μεθοδολογία υπολογισμού της αξίας μεταβίβασης
   
   
               (68)
            
            
               Ο προκαταρκτικός υπολογισμός της αξίας μεταβίβασης πραγματοποιήθηκε από την Τράπεζα της Σλοβενίας σύμφωνα με τη μεθοδολογία που καθορίζεται στις νομοθετικές διατάξεις σχετικά με τη συγκρότηση της BAMC. Η μεθοδολογία αυτή βασίζεται στην εκτίμηση της καθαρής παρούσας αξίας των μελλοντικών ταμειακών ροών. Για μεγάλα ανοίγματα διενεργήθηκε επιμέρους εκτίμηση των μελλοντικών ταμειακών ροών, ενώ για μικρά ανοίγματα εφαρμόστηκε απλουστευμένη προσέγγιση με τη διενέργεια εκτίμησης βάσει των πιθανοτήτων μη εξυπηρέτησης δανείων και της ζημίας που θα προκύψει δεδομένων των χαρακτηριστικών της αθέτησης υποχρεώσεων. Επιπλέον, για τον υπολογισμό της αξίας μεταβίβασης, χρησιμοποιήθηκαν ως αξία αναφοράς οι προβλεπόμενες ζημίες στο βασικό σενάριο της δοκιμής προσομοίωσης ακραίων καταστάσεων (ST). Η μεθοδολογία της εν λόγω εκτίμησης της αξίας εγκρίθηκε από ειδική ομάδα που συναπαρτιζόταν από τις σλοβενικές αρχές και από την Επιτροπή, την ΕΚΤ και την Ευρωπαϊκή Αρχή Τραπεζών, οι οποίες συμμετείχαν ως παρατηρητές.
            
         
               (69)
            
            
               Για τις επιχειρήσεις που έχουν κηρύξει πτώχευση και τα προβληματικά δάνεια, οι μελλοντικές ταμειακές ροές προσδιορίστηκαν με βάση την αγοραία αξία των εξασφαλίσεων και των εγγυήσεων. Για την εκτίμηση της αξίας των εν λόγω εξασφαλίσεων χρησιμοποιήθηκαν εκθέσεις που εκπονήθηκαν από ανεξάρτητους εμπειρογνώμονες κατά τους δώδεκα τελευταίους μήνες.
            
         
               (70)
            
            
               Η καθαρή παρούσα αξία των μελλοντικών ταμειακών ροών υπολογίστηκε στη συνέχεια με τη χρήση επιτοκίου χωρίς κίνδυνο.
            
         ε)   Η αξία μεταβίβασης
   
   
               (71)
            
            
               Η αξία μεταβίβασης των περιουσιακών στοιχείων της NLB, όπως καθορίστηκε από τη Σλοβενία, ανέρχεται στο ποσό των 617 εκατ. ευρώ για τα δάνεια (το οποίο ισούται με το 27 % της ακαθάριστης λογιστικής αξίας τους) και στο ποσό των 94 εκατ. ευρώ για τους τίτλους μετοχικού κεφαλαίου. Η Σλοβενία δεσμεύθηκε ότι η αξία μεταβίβασης των περιουσιακών στοιχείων που θα μεταβιβασθούν στην BAMC θα είναι ίση με ή χαμηλότερη από την πραγματική οικονομική αξία τους, όπως προσδιορίστηκε από τους εμπειρογνώμονες της Επιτροπής κατ' εφαρμογή των κανόνων περί κρατικών ενισχύσεων.
            
         
               (72)
            
            
               Οι σλοβενικές αρχές διαβίβασαν ανάλυση της Τράπεζας της Σλοβενίας με την οποία βεβαιώνονται τα αναλυτικά και τα οικονομικά αποτελέσματα της μεταβίβασης περιουσιακών στοιχείων από την NLB στην BAMC.
            
         στ)   Αγοραία τιμή
   
   
               (73)
            
            
               Η Σλοβενία δεν προέβη σε εκτίμηση της αγοραίας αξίας του χαρτοφυλακίου.
            
         ζ)   Γνωμοδότηση ανεξάρτητων εμπειρογνωμόνων για λογαριασμό της Επιτροπής
   
   
               (74)
            
            
               Η Επιτροπή βασίστηκε σε ανεξάρτητους εμπειρογνώμονες προκειμένου να λάβει βοήθεια για την αξιολόγηση της προτεινόμενης μεθοδολογίας και της τιμής μεταβίβασης σε σχέση με την πραγματική οικονομική αξία των μεταβιβαζόμενων περιουσιακών στοιχείων και τον ποσοτικό προσδιορισμό της αγοραίας τιμής των εν λόγω περιουσιακών στοιχείων, όπως προβλέπεται στην ανακοίνωση περί απομειωμένων περιουσιακών στοιχείων (13), η οποία χρησιμεύει ως πλαίσιο αναφοράς για το αντίστοιχο μέτρο.
            
         5.   ΑΙΤΙΟΛΟΓΗΣΗ ΤΗΣ ΚΙΝΗΣΗΣ ΤΗΣ ΕΠΙΣΗΜΗΣ ΔΙΑΔΙΚΑΣΙΑΣ ΕΡΕΥΝΑΣ
   
   
               (75)
            
            
               Στις 2 Ιουλίου 2012 η Επιτροπή κίνησε την επίσημη διαδικασία έρευνας σχετικά με τα μέτρα ανακεφαλαιοποίησης και την εκδοχή του σχεδίου αναδιάρθρωσης που είχε υποβληθεί από τη Σλοβενία, όσον αφορά το συμβιβάσιμο του χαρακτήρα τους ως ενίσχυσης αναδιάρθρωσης με την εσωτερική αγορά.
            
         
               (76)
            
            
               Η Επιτροπή είχε εκφράσει τότε επιφυλάξεις σχετικά με το κατά πόσον η εκδοχή του σχεδίου αναδιάρθρωσης της NLB που είχε παραλάβει εξασφάλιζε αποκατάσταση της μακροπρόθεσμης βιωσιμότητας, ικανοποιητικό βαθμό καταμερισμού των επιβαρύνσεων και εφαρμογή επαρκών μέτρων κατά της στρέβλωσης του ανταγωνισμού (14). Στο πλαίσιο των ζητημάτων βιωσιμότητας, η Επιτροπή εξέφρασε επιφυλάξεις σχετικά με το εάν η διαδικασία λήψης αποφάσεων στην NLB συμμορφώνεται με τους κανόνες της αγοράς, και ειδικότερα όσον αφορά τα πιθανά ζητήματα εταιρικής διακυβέρνησης που συνδέονται με την παρέμβαση του κράτους ως βασικού μετόχου της τράπεζας στη διαχείριση των καθημερινών εργασιών της (15).
            
         6.   ΟΙ ΠΑΡΑΤΗΡΗΣΕΙΣ ΤΩΝ ΕΝΔΙΑΦΕΡΟΜΕΝΩΝ ΜΕΡΩΝ
   
   
               (77)
            
            
               Δεν υποβλήθηκαν παρατηρήσεις από ενδιαφερόμενα τρίτα μέρη σχετικά με την επίσημη διαδικασία έρευνας.
            
         7.   Η ΘΕΣΗ ΤΗΣ ΣΛΟΒΕΝΙΑΣ
   
   
               (78)
            
            
               Η Σλοβενία συμμερίζεται την άποψη ότι η πρώτη ανακεφαλαιοποίηση, η δεύτερη ανακεφαλαιοποίηση, η τρίτη ανακεφαλαιοποίηση και η μεταβίβαση απομειωμένων περιουσιακών στοιχείων στην BAMC συνιστούν κρατική ενίσχυση κατά την έννοια του άρθρου 107 παράγραφος 1 της ΣΛΕΕ. Επιπλέον, η Σλοβενία είναι της άποψης ότι τα εν λόγω μέτρα είναι συμβιβάσιμα με την εσωτερική αγορά δυνάμει του άρθρου 107 παράγραφος 3 στοιχείο β) της ΣΛΕΕ.
            
         
               (79)
            
            
               Η Σλοβενία ισχυρίζεται ότι το σχέδιο αναδιάρθρωσης πληροί όλες τις προϋποθέσεις που καθορίζονται στην ανακοίνωση περί αναδιάρθρωσης (16), όπως συμπληρώθηκε από την τραπεζική ανακοίνωση του 2013.
            
         
               (80)
            
            
               Ειδικότερα, η Σλοβενία εκφράζει την άποψη ότι το σχέδιο αναδιάρθρωσης εξασφαλίζει τη μακροπρόθεσμη αποκατάσταση της βιωσιμότητας της NLB χωρίς τη χορήγηση κρατικών πόρων, προβλέπει ικανοποιητικό βαθμό ιδίας συνεισφοράς στις δαπάνες αναδιάρθρωσης και περιορίζει τις στρεβλώσεις του ανταγωνισμού. Προκειμένου να διασφαλιστεί η εφαρμογή συνετών διαδικασιών λήψης αποφάσεων κατά τη διαχείριση των δραστηριοτήτων της τράπεζας, η Σλοβενία ανέλαβε δεσμεύσεις υπέρ της ενίσχυσης της εταιρικής της διακυβέρνησης.
            
         
               (81)
            
            
               Ο κατάλογος των δεσμεύσεων που ανέλαβε η Σλοβενία παρατίθεται στο παράρτημα της παρούσας απόφασης. Προκειμένου να διασφαλιστεί ότι οι δεσμεύσεις θα υλοποιηθούν πραγματικά, θα οριστεί καταπιστευματοδόχος παρακολούθησης. Επιπροσθέτως, η Σλοβενία ανέλαβε τη δέσμευση να τηρηθεί χρονοδιάγραμμα για τις προκαθορισμένες εκποιήσεις. Σε περίπτωση μη τήρησης οποιουδήποτε εκ των χρονοδιαγραμμάτων εκποίησης για τα οποία έχουν αναληφθεί δεσμεύσεις, θα οριστεί καταπιστευματοδόχος εκποίησης.
            
         8.   ΑΞΙΟΛΟΓΗΣΗ
   
   8.1.   ΠΑΡΟΥΣΙΑ ΚΑΙ ΠΟΣΟ ΚΡΑΤΙΚΗΣ ΕΝΙΣΧΥΣΗΣ
   
               (82)
            
            
               Η Επιτροπή έχει ήδη καταλήξει στο συμπέρασμα (17) ότι η πρώτη και η δεύτερη ανακεφαλαιοποίηση της NLB συνιστούν κρατική ενίσχυση, συμπέρασμα που δεν αμφισβητήθηκε από τη Σλοβενία. Ως εκ τούτου, η Επιτροπή εξετάζει στο παρόν τμήμα εάν τα δύο νέα μέτρα (η τρίτη ανακεφαλαιοποίηση και η μεταβίβαση απομειωμένων περιουσιακών στοιχείων στην BAMC) συνιστούν κρατική ενίσχυση.
            
         
               (83)
            
            
               Το άρθρο 107 παράγραφος 1 της ΣΛΕΕ ορίζει ότι ενισχύσεις που χορηγούνται υπό οποιαδήποτε μορφή από τα κράτη ή με κρατικούς πόρους και που νοθεύουν ή απειλούν να νοθεύσουν τον ανταγωνισμό διά της ευνοϊκής μεταχειρίσεως ορισμένων επιχειρήσεων είναι ασυμβίβαστες με την εσωτερική αγορά, κατά το μέτρο που επηρεάζουν τις μεταξύ κρατών μελών συναλλαγές.
            
         
               (84)
            
            
               Δεδομένου ότι η τρίτη ανακεφαλαιοποίηση ύψους 1,558 δισεκατ. ευρώ θα χορηγηθεί απευθείας από τη Δημοκρατία της Σλοβενίας, η Επιτροπή συνάγει το συμπέρασμα ότι το εν λόγω μέτρο προέρχεται από κρατικούς πόρους.
            
         
               (85)
            
            
               Η τρίτη ανακεφαλαιοποίηση παρέχει τη δυνατότητα στην NLB να εξασφαλίσει κεφάλαια σε μια συγκυρία χρηματοπιστωτικής και οικονομικής κρίσης στο πλαίσιο της οποίας, λόγω του υψηλού βαθμού αβεβαιότητας που επικρατεί σχετικά με τον τραπεζικό τομέα της Σλοβενίας, θα ήταν αδύνατον να αντλήσει τα εν λόγω κεφάλαια από την αγορά. Κατά συνέπεια, η Επιτροπή εκτιμά ότι η τρίτη ανακεφαλαιοποίηση δεν θα μπορούσε να εξασφαλιστεί από ιδιώτη επενδυτή στην οικονομία της αγοράς. Για τον λόγο αυτό, πρέπει να θεωρηθεί ότι η τρίτη ανακεφαλαιοποίηση παρέχει στην NLB πλεονέκτημα. Το εν λόγω πλεονέκτημα είναι εξάλλου επιλεκτικό, ακριβώς επειδή αποφέρει όφελος μόνο σε μία τράπεζα.
            
         
               (86)
            
            
               Δεδομένου ότι η NLB δραστηριοποιείται και θα εξακολουθήσει να δραστηριοποιείται στον χρηματοπιστωτικό τομέα, χαρακτηριστικό του οποίου είναι ο έντονος διεθνής ανταγωνισμός, τα πλεονεκτήματα που παρέχονται από κρατικούς πόρους στην τράπεζα είναι ικανά να επηρεάσουν τις συναλλαγές στην εσωτερική αγορά της Ένωσης και να νοθεύσουν τον ανταγωνισμό. Ως εκ τούτου, η τρίτη ανακεφαλαιοποίηση συνιστά κρατική ενίσχυση κατά την έννοια του άρθρου 107 παράγραφος 1 της ΣΛΕΕ.
            
         
               (87)
            
            
               Το στοιχείο ενίσχυσης στο πλαίσιο της τρίτης ανακεφαλαιοποίησης ανέρχεται στο ποσό του 1,558 δισεκατ. ευρώ.
            
         
               (88)
            
            
               Όσον αφορά τη μεταβίβαση απομειωμένων περιουσιακών στοιχείων στην BAMC, η Επιτροπή φρονεί ότι το μέτρο συνεπάγεται τη χρήση κρατικών πόρων. Η Σλοβενία προέβη στη συγκρότηση της BAMC με σκοπό να παράσχει στήριξη για τη σταθερότητα του τραπεζικού τομέα, βοηθώντας τις προβληματικές τράπεζες να μεταφέρουν επισφαλή περιουσιακά στοιχεία τους εκτός ισολογισμού σε τιμή υψηλότερη από την τρέχουσα αγοραία αξία τους. Οι εν λόγω μεταβιβάσεις περιουσιακών στοιχείων στην BAMC από την NLB θα περιορίσουν τη ζημία που θα έπρεπε να υποστεί σε αντίθετη περίπτωση η τράπεζα στο πλαίσιο της εξυγίανσης του ισολογισμού της και της υλοποίησης του σχεδίου αναδιάρθρωσής της.
            
         
               (89)
            
            
               Προκειμένου να αξιολογήσουν εάν η μεταβίβαση απομειωμένων περιουσιακών στοιχείων στην BAMC εμπεριέχει στοιχείο κρατικής ενίσχυσης, οι εμπειρογνώμονες της Επιτροπής προσδιόρισαν ανεξάρτητα την τρέχουσα αγοραία αξία του προς μεταβίβαση χαρτοφυλακίου, καθώς και την πραγματική οικονομική αξία, η οποία θα αποτελέσει ταυτόχρονα και την τιμή στην οποία θα μεταβιβασθούν τα περιουσιακά στοιχεία. Λαμβάνοντας υπόψη ότι η αξία μεταβίβασης του χαρτοφυλακίου είναι υψηλότερη από την τρέχουσα αγοραία αξία, το μέτρο συνιστά πλεονέκτημα υπέρ της NLB.
            
         
               (90)
            
            
               Το πλεονέκτημα αυτό ενισχύει τη θέση της NLB έναντι των ανταγωνιστών της στη Σλοβενία και σε άλλα κράτη μέλη που δεν επωφελούνται από την ίδια κρατική στήριξη. Για τον λόγο αυτό, πρέπει να θεωρηθεί ότι το μέτρο είναι ικανό να νοθεύσει τον ανταγωνισμό και να επηρεάσει τις εμπορικές συναλλαγές μεταξύ κρατών μελών, δεδομένου επίσης ότι η NLB δραστηριοποιείται και θα εξακολουθήσει να δραστηριοποιείται στον χρηματοπιστωτικό τομέα, χαρακτηριστικό του οποίου είναι ο έντονος διεθνής ανταγωνισμός.
            
         
               (91)
            
            
               Όσον αφορά το ποσό της ενίσχυσης στο πλαίσιο της μεταβίβασης απομειωμένων περιουσιακών στοιχείων στην BAMC, είναι σκόπιμο να επισημανθεί ότι στην υποσημείωση 2 του σημείου 20 στοιχείο α) της ανακοίνωσης περί απομειωμένων περιουσιακών στοιχείων, ως ποσό της ενίσχυσης στο πλαίσιο ενός μέτρου αρωγής για περιουσιακά στοιχεία νοείται η διαφορά μεταξύ της τιμής μεταβίβασης των περιουσιακών στοιχείων και της αγοραίας τιμής. Η τιμή μεταβίβασης ανέρχεται στο ποσό των 617 εκατ. ευρώ, ενώ η αγοραία τιμή εκτιμάται στο ποσό των 486 εκατ. ευρώ. Η χορηγούμενη ενίσχυση υπέρ της NLB ως αποτέλεσμα της μεταβίβασης απομειωμένων περιουσιακών στοιχείων στην BAMC ανέρχεται στο ποσό των 130 εκατ. ευρώ.
            
         
               (92)
            
            
               Κατά συνέπεια, η συνολική ενίσχυση υπέρ της NLB συνεπεία της πρώτης, της δεύτερης και της τρίτης ανακεφαλαιοποίησης, καθώς και της μεταβίβασης απομειωμένων περιουσιακών στοιχείων στην BAMC ανέρχεται στο ποσό των 2,321 δισεκατ. ευρώ, το οποίο αντιστοιχεί στο 20 % των ΠΣΣΚ της NLB σύμφωνα με στοιχεία του Δεκεμβρίου 2012.
            
         8.2.   ΤΟ ΣΥΜΒΙΒΑΣΙΜΟ ΤΗΣ ΕΝΙΣΧΥΣΗΣ
   8.2.1.   Νομική βάση για την αξιολόγηση του συμβιβάσιμου της ενίσχυσης
   
   
               (93)
            
            
               Δυνάμει του άρθρου 107 παράγραφος 3 στοιχείο β) της ΣΛΕΕ, η Επιτροπή εξουσιοδοτείται να διαπιστώνει ότι η ενίσχυση είναι συμβιβάσιμη με την εσωτερική αγορά εάν αποσκοπεί στην «άρση σοβαρής διαταραχής της οικονομίας κράτους μέλους». Η Επιτροπή έχει αναγνωρίσει ότι οι συνθήκες παγκόσμιας χρηματοπιστωτικής κρίσης μπορεί να δημιουργήσουν σοβαρή διαταραχή στην οικονομία ενός κράτους μέλους και ότι μέτρα που στηρίζουν τις τράπεζες είναι ικανά να άρουν αυτή τη διαταραχή. Η εν λόγω εκτίμηση περιγράφεται αναλυτικά και αναπτύσσεται περαιτέρω στις έξι ανακοινώσεις σχετικά με την κρίση (18) καθώς και στην τραπεζική ανακοίνωση του 2013.
            
         
               (94)
            
            
               Η τραπεζική ανακοίνωση του 2013 εφαρμόζεται σε μέτρα κρατικής ενίσχυσης που κοινοποιούνται από την 1η Αυγούστου και μετά. Στην περίπτωση της NLB, η Σλοβενία κοινοποίησε τη χορήγηση συμπληρωματικής κρατικής ενίσχυσης με τη μορφή εισφορών κεφαλαίου και κεφαλαιακών διευκολύνσεων μετά την 1η Αυγούστου 2013. Κατά συνέπεια, η αξιολόγηση του συμβιβάσιμου του σχεδίου αναδιάρθρωσης της NLB διέπεται από τις διατάξεις της τραπεζικής ανακοίνωσης του 2013.
            
         
               (95)
            
            
               Οι διάφορες εγκρίσεις που χορήγησε η Επιτροπή όσον αφορά τα μέτρα που έλαβαν οι σλοβενικές αρχές για την αντιμετώπιση της χρηματοπιστωτικής κρίσης (19) επιβεβαιώνουν την ύπαρξη σοβαρής διαταραχής στη σλοβενική οικονομία. Ως εκ τούτου, η νομική βάση για την αξιολόγηση του συμβιβάσιμου του συνόλου των μέτρων που καλύπτονται από το σχέδιο αναδιάρθρωσης (κυρίως η πρώτη ανακεφαλαιοποίηση, η δεύτερη ανακεφαλαιοποίηση, η τρίτη ανακεφαλαιοποίηση και η μεταβίβαση απομειωμένων περιουσιακών στοιχείων στην BAMC) είναι το άρθρο 107 παράγραφος 3 στοιχείο β) της ΣΛΕΕ.
            
         
               (96)
            
            
               Όσον αφορά ειδικότερα το συμβιβάσιμο της μεταβίβασης απομειωμένων περιουσιακών στοιχείων στην BAMC, η Επιτροπή αξιολογεί το εν λόγω μέτρο σε συνάρτηση με την ανακοίνωση περί απομειωμένων περιουσιακών στοιχείων, όπως αναπροσαρμόστηκε από την τραπεζική ανακοίνωση του 2013.
            
         
               (97)
            
            
               Σε ό,τι αφορά το συμβιβάσιμο της ενίσχυσης αναδιάρθρωσης που χορηγήθηκε υπέρ της NLB, η Επιτροπή αξιολογεί την εν λόγω ενίσχυση βάσει του σχεδίου αναδιάρθρωσης σε συνάρτηση με την ανακοίνωση περί αναδιάρθρωσης όπως συμπληρώθηκε από την τραπεζική ανακοίνωση του 2013.
            
         8.2.2.   Το συμβιβάσιμο της ενίσχυσης με την ανακοίνωση περί απομειωμένων περιουσιακών στοιχείων, όπως αναπροσαρμόστηκε και συμπληρώθηκε από την τραπεζική ανακοίνωση του 2013
   
   
               (98)
            
            
               Όσον αφορά το συμβιβάσιμο της ενίσχυσης που χορηγήθηκε υπέρ της NLB υπό μορφή μεταβίβασης απομειωμένων περιουσιακών στοιχείων στην BAMC, η Επιτροπή πρέπει να αξιολογήσει το συγκεκριμένο μέτρο βάσει της ανακοίνωσης περί απομειωμένων περιουσιακών στοιχείων, όπως αναπροσαρμόστηκε και συμπληρώθηκε από την τραπεζική ανακοίνωση του 2013. Στην ανακοίνωση περί απομειωμένων περιουσιακών στοιχείων ορίζεται ως μέτρο αρωγής για απομειωμένα περιουσιακά στοιχεία, κάθε κρατική ενίσχυση που «απαλλάσσ[ει] τη δικαιούχο τράπεζα (ή της παρέχ[ει] κατάλληλη αντιστάθμιση) από την ανάγκη είτε να καταχωρίσει ζημία είτε να συστήσει αποθεματικά για πιθανή ζημία όσον αφορά τα απομειωμένα περιουσιακά στοιχεία που κατέχει και/ή ελευθερών[ει] για άλλες χρήσεις κεφάλαια που είναι υποχρεωτικά βάσει των κεφαλαιακών απαιτήσεων». Επίσης, καθορίζονται τα κριτήρια για το συμβιβάσιμο των εν λόγω μέτρων με την εσωτερική αγορά. Τα κριτήρια αυτά περιλαμβάνουν i) την επιλεξιμότητα των περιουσιακών στοιχείων· ii) τη διαφάνεια και τη γνωστοποίηση των απομειώσεων της αξίας· iii) τη διαχείριση των περιουσιακών στοιχείων· iv) την ορθή και συνεπή εκτίμηση της αξίας των περιουσιακών στοιχείων· και v) την καταλληλότητα της αμοιβής και του καταμερισμού του κόστους.
            
         
      Επιλεξιμότητα των περιουσιακών στοιχείων
   
   
               (99)
            
            
               Όσον αφορά την επιλεξιμότητα των περιουσιακών στοιχείων, στο τμήμα 5.4 της ανακοίνωσης περί απομειωμένων περιουσιακών στοιχείων επισημαίνεται ότι τα μέτρα αρωγής για τα περιουσιακά στοιχεία προϋποθέτουν τον σαφή προσδιορισμό των απομειωμένων περιουσιακών στοιχείων και την επιβολή ορισμένων ορίων ως προς την επιλεξιμότητα, ούτως ώστε να διασφαλίζεται το συμβιβάσιμο των μέτρων.
            
         
               (100)
            
            
               Ωστόσο, στην ανακοίνωση περί απομειωμένων περιουσιακών στοιχείων επισημαίνεται περαιτέρω ότι πρέπει να βρεθεί μια ισορροπία ανάμεσα στην επίτευξη του στόχου άμεσης χρηματοπιστωτικής σταθερότητας και την ανάγκη να διασφαλιστεί η αποκατάσταση της κανονικής λειτουργίας της αγοράς, επισήμανση που συνηγορεί μάλλον υπέρ μιας αντιμετώπισης που περιλαμβάνει στοιχεία ευελιξίας κατά τον προσδιορισμό των κατηγοριών των περιουσιακών στοιχείων. Ειδικότερα, παρότι στην ανακοίνωση περί απομειωμένων περιουσιακών στοιχείων αναφέρονται ως επιλέξιμα περιουσιακά στοιχεία τα περιουσιακά στοιχεία που προκάλεσαν τη χρηματοπιστωτική κρίση (γίνεται ρητή αναφορά στους εξασφαλισμένους τίτλους με ενυπόθηκα δάνεια στις Ηνωμένες Πολιτείες της Αμερικής), παρέχεται επίσης η δυνατότητα επέκτασης της επιλεξιμότητας σε «σαφώς καθορισμένες κατηγορίες περιουσιακών στοιχείων που αντιστοιχούν σε […] συστημική απειλή, εφόσον δικαιολογείται δεόντως και χωρίς ποσοτικούς περιορισμούς».
            
         
               (101)
            
            
               Όσον αφορά την υπό εξέταση περίπτωση, το μέτρο για τα απομειωμένα περιουσιακά στοιχεία αφορά μη αποδοτικά περιουσιακά στοιχεία που συνδέονται κατά μείζονα λόγο με κατασκευαστικές εταιρείες, εταιρείες μεταφορών και χρηματοπιστωτικές εταιρείες συμμετοχών ή μη αποδοτικά περιουσιακά στοιχεία με οικιστικά ακίνητα ως εξασφαλίσεις. Οι τομείς αυτοί βρίσκονταν στο επίκεντρο των δυσχερειών που αντιμετώπιζε η NLB, με σημαντικά χαρτοφυλάκια μη εξυπηρετούμενων δανείων (41 % των μη εξυπηρετούμενων δανείων για χρηματοπιστωτικές εταιρείες συμμετοχών και 74 % για κατασκευαστικές εταιρείες). Το χαρτοφυλάκιο προς μεταβίβαση αντιστοιχεί σε ποσοστό άνω του 50 % των απομειώσεων που αποτελούσαν αντικείμενο λογιστικής καταχώρισης εκ μέρους της NLB d.d. κατά την ημερομηνία της 31ης Δεκεμβρίου 2012. Ως εκ τούτου, τα εν λόγω περιουσιακά στοιχεία πληρούν τα κριτήρια επιλεξιμότητας της ανακοίνωσης περί απομειωμένων περιουσιακών στοιχείων.
            
         
      Διαφάνεια και γνωστοποίηση
   
   
               (102)
            
            
               Όσον αφορά τη διαφάνεια και τη γνωστοποίηση, στο τμήμα 5.1 της ανακοίνωσης περί απομειωμένων περιουσιακών στοιχείων ορίζεται ότι οι επιλέξιμες τράπεζες έχουν την υποχρέωση πλήρους εκ των προτέρων διαφάνειας και γνωστοποίησης των μειωμένης αξίας περιουσιακών στοιχείων που θα αποτελέσουν αντικείμενο των μέτρων αρωγής, με βάση κατάλληλη εκτίμηση της αξίας, πιστοποιημένη από αναγνωρισμένους ανεξάρτητους εμπειρογνώμονες και επικυρωμένη από την αρμόδια εποπτική αρχή. Σύμφωνα με την ανακοίνωση περί απομειωμένων περιουσιακών στοιχείων, η γνωστοποίηση και η εκτίμηση των μειωμένης αξίας περιουσιακών στοιχείων θα πρέπει να λαμβάνει χώρα πριν από την κρατική παρέμβαση.
            
         
               (103)
            
            
               Αρχική εκτίμηση της αξίας των περιουσιακών στοιχείων διενεργήθηκε από την Τράπεζα της Σλοβενίας. Πρώτον, η Τράπεζα της Σλοβενίας γνωστοποίησε επίσης στις 10 Μαΐου 2013 δοκιμή προσομοίωσης ακραίων καταστάσεων, βάσει της οποίας προσδιορίστηκαν οι κεφαλαιακές επιπτώσεις της μεταβίβασης περιουσιακών στοιχείων στην BAMC από τις τρεις μεγαλύτερες τράπεζες της Σλοβενίας. Δεύτερον, από τα αποτελέσματα των AQR/ST που διεξήχθησαν από ανεξάρτητους εμπειρογνώμονες, και τα οποία γνωστοποιήθηκαν στις 4 Δεκεμβρίου 2013, προέκυψαν ενδείξεις σχετικά με το κεφαλαιακό έλλειμμα των σλοβενικών τραπεζών στο πλαίσιο σεναρίου προσομοίωσης ακραίων καταστάσεων. Οι κατηγορίες περιουσιακών στοιχείων που πρόκειται να μεταβιβαστούν προσδιορίστηκαν με σαφήνεια και η μεταβίβαση θα πραγματοποιηθεί αποκλειστικά και μόνο βάσει της μεθοδολογίας εκτίμησης της αξίας που έχει εγκρίνει η Τράπεζα της Σλοβενίας. Επομένως, το συγκεκριμένο κράτος μέλος εξασφάλισε ικανοποιητικό βαθμό διαφάνειας και γνωστοποίησης για το σύνολο των απομειωμένων περιουσιακών στοιχείων της NLB που πρόκειται να μεταβιβαστούν στην BAMC. Ειδικότερα, οι διαδικασίες AQR/ST για τον προσδιορισμό του κεφαλαιακού ελλείμματος της τράπεζας διεξήχθησαν από εξωτερικούς εμπειρογνώμονες.
            
         
      Διαχείριση των περιουσιακών στοιχείων
   
   
               (104)
            
            
               Όσον αφορά τη διαχείριση των περιουσιακών στοιχείων, στο τμήμα 5.6 της ανακοίνωσης περί απομειωμένων περιουσιακών στοιχείων ορίζεται ότι είναι απαραίτητο να προβλεφθεί σαφής λειτουργικός και οργανωτικός διαχωρισμός ανάμεσα στη δικαιούχο τράπεζα και στα περιουσιακά της στοιχεία, ιδίως όσον αφορά τη διαχείριση, το προσωπικό και την πελατεία. Στην ανακοίνωση αναφέρεται εν προκειμένω ότι οι ρυθμίσεις αυτές πρέπει να διευκολύνουν την τράπεζα ώστε να επικεντρωθεί στην αποκατάσταση της βιωσιμότητάς της και να αποφύγει τυχόν συγκρούσεις συμφερόντων.
            
         
               (105)
            
            
               Η διαχείριση των περιουσιακών στοιχείων θα ανατεθεί στην BAMC, η οποία είναι απολύτως ανεξάρτητη από την NLB. Συνεπώς, μπορεί να συναχθεί το συμπέρασμα ότι ο διαχωρισμός της διαχείρισης των περιουσιακών στοιχείων συνάδει με τις απαιτήσεις της ανακοίνωσης περί απομειωμένων περιουσιακών στοιχείων.
            
         
      Εκτίμηση της αξίας
   
   
               (106)
            
            
               Στο τμήμα 5.5 της ανακοίνωσης περί απομειωμένων περιουσιακών στοιχείων επισημαίνεται ότι, προκειμένου να προληφθούν οι αδικαιολόγητες στρεβλώσεις του ανταγωνισμού, είναι απαραίτητη η ορθή και συνεπής εκτίμηση της αξίας των περιουσιακών στοιχείων. Ο απώτερος σκοπός της εκτίμησης της αξίας είναι ο προσδιορισμός της πραγματικής οικονομικής αξίας των περιουσιακών στοιχείων. Η αξία αυτή αποτελεί το επίπεδο αναφοράς, εφόσον η μεταβίβαση απομειωμένων περιουσιακών στοιχείων στη συγκεκριμένη τιμή δηλώνει το συμβιβάσιμο της ενίσχυσης, δηλαδή επιτυγχάνει τον σκοπό της αρωγής υπερβαίνοντας την τρέχουσα αγοραία αξία, αλλά διατηρεί ταυτόχρονα το ποσό της ενίσχυσης στο ελάχιστο απαραίτητο.
            
         
               (107)
            
            
               Η Τράπεζα της Σλοβενίας προέβη σε αξιολόγηση του χαρτοφυλακίου και η Επιτροπή υπέβαλε, με τη βοήθεια εξωτερικών εμπειρογνωμόνων, σε διεξοδικό έλεγχο την εκτίμηση της αξίας και την υποκείμενη γενική μεθοδολογία, ούτως ώστε να διασφαλιστεί συνεπής προσέγγιση σε ενωσιακό επίπεδο.
            
         
               (108)
            
            
               Τα συμπεράσματα που έχουν αντληθεί είναι τα ακόλουθα:
               
                           i)
                        
                        
                           το υλικό που διαβίβασε η NLB επιτρέπει την εκπόνηση εμπεριστατωμένης ανάλυσης υψηλών προδιαγραφών ποιότητας·
                        
                     
                           ii)
                        
                        
                           ενδείκνυται η υιοθέτηση προσέγγισης βάσει αξιολογήσεων πιστοληπτικής ικανότητας χρησιμοποιώντας τις αξιολογήσεις της NLB και επικαιροποιημένα οικονομικά στοιχεία ισολογισμού για το χαρτοφυλάκιο που μεταβιβάζεται στην BAMC·
                        
                     
                           iii)
                        
                        
                           η εκτιμώμενη πραγματική οικονομική αξία του χαρτοφυλακίου εταιρικών δανείων της NLB αντιστοιχεί στο 60,2 % του ακαθάριστου ανοίγματος, με περιθώριο σφάλματος +/– 5 %, βάσει μεθόδου σύγκρισης προσομοιώσεων ακραίων καταστάσεων. Κατά τη μέθοδο σύγκρισης προσομοιώσεων ακραίων καταστάσεων εφαρμόζεται προσομοίωση ακραίων καταστάσεων στο επίπεδο των προβλέψεων που έχουν προσδιοριστεί στο πλαίσιο ελέγχου ποιότητας των περιουσιακών στοιχείων. Η Επιτροπή και οι εξωτερικοί της εμπειρογνώμονες διαβάθμισαν το εν λόγω επίπεδο προσομοίωσης ακραίων καταστάσεων με τη χρήση πάγιας πρακτικής. Το επίπεδο της πραγματικής οικονομικής αξίας, σύμφωνα με την εκτίμηση των εμπειρογνωμόνων, αναφέρεται στο χαρτοφυλάκιο εταιρικών δανείων της NLB, το οποίο είναι μεγαλύτερο από το χαρτοφυλάκιο που προσδιορίστηκε τελικά για τη μεταβίβαση στην BAMC. Ως εκ τούτου, η εκτίμηση αυτή δεν μπορεί να χρησιμοποιηθεί ως υποκατάστατη μεταβλητή για την αξιολόγηση της πραγματικής οικονομικής αξίας του χαρτοφυλακίου που πρόκειται να μεταβιβαστεί στην BAMC.
                        
                     
         
               (109)
            
            
               Η Επιτροπή διενήργησε την αξιολόγηση της πραγματικής οικονομικής αξίας του χαρτοφυλακίου με βάση τα προαναφερόμενα στοιχεία. Για την εν λόγω αξιολόγηση, η Επιτροπή προέβη σε διαχωρισμό των δανείων σε δύο κατηγορίες: δάνεια σε επιχειρήσεις με συνεχιζόμενη δραστηριότητα, αφενός, και δάνεια σε αναδιαρθρώσεις πιστωτικών υποχρεώσεων και επισφαλή δάνεια, αφετέρου. Η πραγματική οικονομική αξία των τίτλων μετοχικού κεφαλαίου υποβλήθηκε σε ξεχωριστή αξιολόγηση.
            
         
               (110)
            
            
               Για τα δάνεια σε επιχειρήσεις με συνεχιζόμενη δραστηριότητα, η Επιτροπή εφάρμοσε προσέγγιση βάσει αξιολογήσεων πιστοληπτικής ικανότητας, σύμφωνα με τις συστάσεις των εξωτερικών εμπειρογνωμόνων. Βάσει της υφιστάμενης αξιολόγησης της NLB και των επικαιροποιημένων οικονομικών στοιχείων σχετικά με το άνοιγμα, η Επιτροπή υπολόγισε τις πιθανότητες αθέτησης των υποχρεώσεων. Στη συνέχεια αξιολογήθηκε η ζημία λόγω αθέτησης των υποχρεώσεων κατόπιν εμπεριστατωμένης ανάλυσης των εξασφαλίσεων, με βάση είτε υφιστάμενη πιστωτική τεκμηρίωση είτε ελέγχους πιστωτικής ποιότητας προηγούμενων χρήσεων.
            
         
               (111)
            
            
               Για τα δάνεια σε αναδιαρθρώσεις πιστωτικών υποχρεώσεων και τα επισφαλή ανοίγματα, η Επιτροπή επικεντρώθηκε στην ανάλυση των εξασφαλίσεων προκειμένου να προβεί σε εκτίμηση της αξίας που πρέπει να ανακτηθεί στο πλαίσιο σεναρίου ρευστοποίησης, με τη χρήση συνετών παραδοχών ως προς την αξία των εξασφαλίσεων και τη συνεκτίμηση των αποτελεσμάτων των AQR/ST.
            
         
               (112)
            
            
               Για τους τίτλους μετοχικού κεφαλαίου, η Επιτροπή εξέτασε τις εκθέσεις εκτίμησης της αξίας που υπέβαλε η Σλοβενία προκειμένου να διαπιστώσει, αφενός, εάν οι αναφερόμενες αγοραίες αξίες ανταποκρίνονταν στις ποσοστώσεις της αγοράς για τις εισηγμένες στο χρηματιστήριο εταιρείες και, αφετέρου, εάν η μεθοδολογία εκτίμησης της αξίας που χρησιμοποιήθηκε για τις μη εισηγμένες στο χρηματιστήριο εταιρείες πληρούσε τις προδιαγραφές της αγοράς.
            
         
               (113)
            
            
               Η Επιτροπή καταλήγει στο συμπέρασμα ότι η πραγματική οικονομική αξία του χαρτοφυλακίου δανείων ανέρχεται σε 617 εκατ. ευρώ για ονομαστικό ποσό ύψους 2,3 δισεκατ. ευρώ, ενώ η πραγματική οικονομική αξία του χαρτοφυλακίου τίτλων μετοχικού κεφαλαίου ανέρχεται στο ποσό των 94 εκατ. ευρώ. Στο σχέδιο αναδιάρθρωσης προβλέπεται η μεταβίβαση των περιουσιακών στοιχείων στην BAMC στην πραγματική οικονομική τους αξία.
            
         
               (114)
            
            
               Όσον αφορά την αγοραία αξία, η Επιτροπή χρησιμοποιεί μέθοδο κάλυψης του περιθωρίου (spread) για την αξιολόγηση της τρέχουσας αγοραίας αξίας κατά τη χρονική στιγμή της μεταβίβασης. Βάσει της μεθόδου αυτής, η αγοραία αξία του χαρτοφυλακίου εκτιμάται στο ποσό των 486 εκατ. ευρώ για τα δάνεια και στο ποσό των 94 εκατ. ευρώ για τους τίτλους μετοχικού κεφαλαίου.
            
         
               (115)
            
            
               Κατά συνέπεια, το ποσό της ενίσχυσης αντιστοιχεί στη διαφορά μεταξύ της αξίας μεταβίβασης και της αγοραίας αξίας, ήτοι ανέρχεται σε 130 εκατ. ευρώ.
            
         
      Καταμερισμός του κόστους και αμοιβή
   
   
               (116)
            
            
               Όσον αφορά τον καταμερισμό των επιβαρύνσεων, στο τμήμα 5.2 της ανακοίνωσης περί απομειωμένων περιουσιακών στοιχείων επαναλαμβάνεται η γενική αρχή σύμφωνα με την οποία οι τράπεζες οφείλουν να επωμίζονται στον μέγιστο βαθμό τις ζημίες που συνδέονται με απομειωμένα περιουσιακά στοιχεία, έτσι ώστε να εξασφαλιστεί ισοδύναμη ευθύνη των μετόχων και καταμερισμός του κόστους. Επομένως, τα περιουσιακά στοιχεία πρέπει να μεταβιβάζονται σε τιμή που είναι ίση ή χαμηλότερη από την πραγματική οικονομική τους αξία.
            
         
               (117)
            
            
               Η Σλοβενία δεσμεύεται να ορίσει για τα περιουσιακά στοιχεία τιμή μεταβίβασης ίση ή χαμηλότερη από την πραγματική οικονομική αξία τους και, ως εκ τούτου, συμμορφώνεται προς τις διατάξεις της ανακοίνωσης περί απομειωμένων περιουσιακών στοιχείων.
            
         
      Συμπέρασμα σχετικά με το μέτρο για τα απομειωμένα περιουσιακά στοιχεία
   
   
               (118)
            
            
               Βάσει των ανωτέρω, η Επιτροπή θεωρεί ότι η μεταβίβαση απομειωμένων περιουσιακών στοιχείων στην BAMC πληροί όλες τις προϋποθέσεις και τις απαιτήσεις της ανακοίνωσης περί απομειωμένων περιουσιακών στοιχείων, όπως αναπροσαρμόστηκε και συμπληρώθηκε από την τραπεζική ανακοίνωση του 2013.
            
         8.2.3.   Το συμβιβάσιμο της ενίσχυσης με την ανακοίνωση περί αναδιάρθρωσης, όπως συμπληρώθηκε από την τραπεζική ανακοίνωση του 2013
   
   
               (119)
            
            
               Σύμφωνα με το σημείο 31 της τραπεζικής ανακοίνωσης του 2013, τα σχέδια αναδιάρθρωσης που προβλέπουν τη χορήγηση ενίσχυσης αναδιάρθρωσης, εκτός από τις απαιτήσεις σχετικά με την άντληση κεφαλαίων και τον καταμερισμό των επιβαρύνσεων, θα συνεχίσουν να αξιολογούνται βάσει της ανακοίνωσης περί αναδιάρθρωσης.
            
         
               (120)
            
            
               Σύμφωνα με την ανακοίνωση περί αναδιάρθρωσης και την τραπεζική ανακοίνωση του 2013, πρέπει, καταρχάς, από το σχέδιο αναδιάρθρωσης να προκύπτει ότι η διαδικασία αναδιάρθρωσης στην οποία υποβάλλεται το ωφελούμενο χρηματοπιστωτικό ίδρυμα, είναι κατάλληλη για να αποκαταστήσει τη μακροπρόθεσμη βιωσιμότητα του ιδρύματος. Δεύτερον, το ποσό της ενίσχυσης πρέπει να περιορίζεται στο ελάχιστο αναγκαίο, ενώ τόσο οι μέτοχοι όσο και οι πιστωτές μειωμένης εξασφάλισης πρέπει να συνεισφέρουν στον μέγιστο δυνατό βαθμό στη μείωση του κεφαλαιακού ελλείμματος. Τρίτον, πρέπει να προβλέπονται μέτρα για τον περιορισμό των στρεβλώσεων που προκαλούνται στον ανταγωνισμό από την τεχνητή ενίσχυση της θέσης του ωφελούμενου χρηματοπιστωτικού ιδρύματος στην αγορά, καθώς και για την εξασφάλιση ενός ανταγωνιστικού τραπεζικού τομέα. Τέλος, πρέπει να ληφθούν υπόψη ζητήματα παρακολούθησης και διαδικαστικά θέματα.
            
         i)   Αποκατάσταση της μακροπρόθεσμης βιωσιμότητας
   
   
               (121)
            
            
               Όπως ορίζεται στην ανακοίνωση περί αναδιάρθρωσης, το κράτος μέλος πρέπει να υποβάλει πλήρες σχέδιο αναδιάρθρωσης με το οποίο να καταδεικνύεται ο τρόπος αποκατάστασης της μακροπρόθεσμης βιωσιμότητας του ωφελούμενου χρηματοπιστωτικού ιδρύματος χωρίς τη χορήγηση κρατικής ενίσχυσης, εντός εύλογου χρονικού διαστήματος, το οποίο δεν μπορεί να υπερβαίνει τα πέντε έτη. Η μακροπρόθεσμη βιωσιμότητα επιτυγχάνεται όταν η τράπεζα είναι σε θέση να ανταγωνίζεται αυτοδύναμα στην αγορά για την άντληση κεφαλαίων σύμφωνα με τις σχετικές κανονιστικές απαιτήσεις. Προς τον σκοπό αυτό, η τράπεζα πρέπει να είναι σε θέση να καλύπτει όλα της τα έξοδα και να εξασφαλίζει επαρκή απόδοση των κεφαλαίων, λαμβάνοντας υπόψη το προφίλ κινδύνου της τράπεζας. Η αποκατάσταση της βιωσιμότητας πρέπει να προκύπτει κυρίως από την εφαρμογή εσωτερικών μέτρων και να βασίζεται σε αξιόπιστο σχέδιο αναδιάρθρωσης.
            
         
               (122)
            
            
               Στο σχέδιο αναδιάρθρωσης της NLB, το οποίο καλύπτει την περίοδο έως και την 31η Δεκεμβρίου 2017, προβλέπεται αποκατάσταση της βιωσιμότητάς της στο τέλος της περιόδου αναδιάρθρωσης. Ως καθοριστικός παράγοντας αναφέρεται η προσδοκώμενη βελτίωση της ποιότητας του χαρτοφυλακίου και η μειωμένη ανάγκη συμπληρωματικών απομειώσεων και σύστασης προβλέψεων. Η αποκατάσταση της βιωσιμότητας θα επιτευχθεί επίσης με την εξυγίανση του ισολογισμού της NLB, η οποία θα προκύψει από την προγραμματιζόμενη μεταβίβαση μη αποδοτικών περιουσιακών στοιχείων στην BAMC. Επιπλέον, η NLB θα επωφεληθεί από τη βελτίωση της επιχειρησιακής της αποτελεσματικότητας χάρη στη λήψη μέτρων μείωσης των δαπανών και στη σταθεροποίηση των εσόδων της. Προκειμένου να εξασφαλιστεί η βιωσιμότητα της τράπεζας, αφού ληφθεί υπόψη η μεταβίβαση των μη αποδοτικών περιουσιακών στοιχείων στην BAMC, το σχέδιο αναδιάρθρωσης βασίζεται στην παραδοχή της χορήγησης κρατικής ενίσχυσης ανακεφαλαιοποίησης ύψους 1,558 δισεκατ. ευρώ το 2013, και πλήρους απομείωσης ομολογιών μειωμένης εξασφάλισης και μετοχικού κεφαλαίου των μετόχων της ύψους 250 εκατ. ευρώ.
            
         
               (123)
            
            
               Δυνάμει του σημείου 10 της ανακοίνωσης περί αναδιάρθρωσης, τα προτεινόμενα μέτρα αναδιάρθρωσης πρέπει να αντιμετωπίζουν τις αδυναμίες της ίδιας της τράπεζας. Στο σχέδιο αναδιάρθρωσης εκτίθενται καταρχάς τα αίτια των δυσχερειών που αντιμετωπίζει η NLB. Το χαρτοφυλάκιο δανείων της NLB υπέστη ισχυρό πλήγμα κατά τη διάρκεια της κρίσης και δημιούργησε υψηλά ποσά ζημιών απομείωσης.
            
         
               (124)
            
            
               Η ανάπτυξη του χαρτοφυλακίου δανείων χρηματοδοτήθηκε από την αγορά χονδρικής, στοιχείο που προκάλεσε την εκτίναξη των δεικτών χορηγήσεων προς καταθέσεις (από 74 %, το 2002, σε 137 %, το 2009). Εν τω μεταξύ, η τράπεζα δεν ενίσχυσε επαρκώς την κεφαλαιακή βάση της και βασιζόταν σε πολύ μεγάλο βαθμό σε υβριδικά μέσα πριν από την έναρξη της κρίσης.
            
         
               (125)
            
            
               Πριν από την κρίση, η NLB συσσώρευε ανοίγματα στον κατασκευαστικό κλάδο, σε επιχειρήσεις αστικής ανάπτυξης και σε χρηματοπιστωτικές εταιρείες συμμετοχών, αλλά υστερούσε ως προς την ποιότητα διαχείρισης του συνδεόμενου κινδύνου. Η συσσώρευση επισφαλών δανείων απέβη ολέθρια όταν ξέσπασε η κρίση και η οικονομία άρχισε να παρουσιάζει ύφεση. Το εθνικό πρόγραμμα οδοποιίας ολοκληρώθηκε το 2008 και η εγχώρια ζήτηση για ακίνητα μειώθηκε δραματικά. Δεδομένου του υψηλού βαθμού μόχλευσής τους, η πλειονότητα των σλοβενικών επιχειρήσεων βρέθηκαν αντιμέτωπες με τις έντονες πιέσεις που ασκούνταν λόγω της οικονομικής ύφεσης, της υποτίμησης των περιουσιακών στοιχείων και των μετοχών, καθώς και της μειωμένης πρόσβασης σε πιστώσεις. Ο συνδυασμός της σοβαρής οικονομικής ύφεσης και του ασθενούς πλαισίου διαχείρισης κινδύνου είχε ως συνέπεια την αύξηση των μη εξυπηρετούμενων δανείων. Πράγματι, σύμφωνα με στοιχεία της 30ής Σεπτεμβρίου 2012, το ποσοστό των μη εξυπηρετούμενων δανείων ανήλθε πλέον στο 29 % των ακαθάριστων δανείων για την NLB, με τον κατασκευαστικό κλάδο να καταγράφει μακράν το χειρότερο ποσοστό (74 %). Κατά συνέπεια, οι ζημίες μετά την αφαίρεση των φόρων ανέρχονταν σε 87 εκατ. ευρώ το 2009, σε 202 εκατ. ευρώ το 2010, σε 240 εκατ. ευρώ το 2011 και σε 273 εκατ. ευρώ το 2012.
            
         
               (126)
            
            
               Η έλλειψη αυστηρών κανόνων εταιρικής διακυβέρνησης και η συνακόλουθη επιρροή του κράτους στη διαχείριση των καθημερινών εργασιών της τράπεζας αποτέλεσαν ένα ακόμη αίτιο για την εκδήλωση των προβλημάτων της τράπεζας.
            
         
               (127)
            
            
               Ως εκ τούτου, ενόψει της αποκατάστασης της μακροπρόθεσμης βιωσιμότητας πρέπει να αντιμετωπιστούν πέντε βασικά ζητήματα. Πρώτον, πρέπει να ενισχυθεί η εταιρική διακυβέρνηση της τράπεζας ώστε να διασφαλίζεται ότι οι οικονομικά δικαιολογημένες επιχειρηματικές αποφάσεις λαμβάνονται αποκλειστικά από τη διοίκηση της τράπεζας και ότι το κράτος δεν θα ασκεί επιρροή στη διαχείριση των καθημερινών εργασιών της τράπεζας. Δεύτερον, η τράπεζα πρέπει να βελτιώσει τις πολιτικές τιμολόγησης και το πλαίσιο διαχείρισης κινδύνου που εφαρμόζει, με σκοπό τη διατήρηση των περιθωρίων και την ελαχιστοποίηση των ζημιών. Τρίτον, η NLB οφείλει να προβεί σε εξυγίανση του ισολογισμού της και σε μείωση του ανοίγματός της σε προβληματικούς τομείς, είτε μέσω ορθής σύστασης προβλέψεων και απομόχλευσης για τα προβληματικά περιουσιακά στοιχεία είτε μέσω μεταβίβασης προβληματικών δανείων στην BAMC. Τέταρτον, η τράπεζα πρέπει να διορθώσει τη δομή του ισολογισμού της μέσω ανακεφαλαιοποίησης και μέσω της ενίσχυσης της βάσης των καταθέσεών της ή της μείωσης του δείκτη δανειακών επιβαρύνσεων. Τέλος, η τράπεζα οφείλει να βελτιώσει την επιχειρησιακή της αποτελεσματικότητα ώστε να εξασφαλίσει ικανοποιητικό επίπεδο κερδοφορίας.
            
         α)   Ενίσχυση του πλαισίου εταιρικής διακυβέρνησης
   
               (128)
            
            
               Οι δεσμεύσεις διασφαλίζουν την ανεξαρτησία του διοικητικού συμβουλίου και της διοίκησης όσον αφορά τον καθορισμό των κριτηρίων δανεισμού. Οι δεσμεύσεις αυτές εγγυώνται ότι η τιμολόγηση των δανείων θα βασίζεται σε πολιτική τιμολόγησης που θα θεσπίζει κανόνες για την ελάχιστη ΑΙΚ για όλα τα δάνεια, μειώνοντας έτσι την πιθανότητα να δανείζει η τράπεζα σε τιμές κάτω των τιμών της αγοράς λόγω εξωτερικών επιρροών.
            
         
               (129)
            
            
               Οι δεσμεύσεις φαίνεται να αντιμετωπίζουν κατάλληλα και να επανορθώνουν τις κύριες αδυναμίες της εταιρικής διακυβέρνησης της NLB. Θεσπίζουν επαρκείς διασφαλίσεις για την πρόληψη των συγκρούσεων συμφερόντων, για τη μέριμνα ότι η στρατηγική και οι αποφάσεις έχουν επιχειρηματοκεντρική προσέγγιση και ότι δεν επηρεάζονται από στόχους άλλους εκτός από τη μεγιστοποίηση της αξίας ούτε υπόκεινται σε αθέμιτη εξωτερική επιρροή. Οι σχεδιαζόμενες αλλαγές στην εταιρική διακυβέρνηση θα καταστήσουν την τράπεζα λιγότερο ευάλωτη σε εξωτερικές επιρροές και παράλληλα θα επιβάλλουν μεγαλύτερη πειθαρχία στην αγορά μέσω της ενίσχυσης του ελέγχου και της διαφάνειας κατά τη λήψη αποφάσεων διαχείρισης.
            
         
               (130)
            
            
               Η NLB θα επανεξετάσει περαιτέρω τις πολιτικές κινήτρων και αποδοχών της ώστε να μεριμνήσει ότι δεν ενθαρρύνουν την ανάληψη παράλογων κινδύνων και ότι προσανατολίζονται σε βιώσιμους και μακροπρόθεσμους στόχους. Επιπλέον, θα επιβληθεί ανώτατο όριο στις συνολικές αποδοχές όλων των μελών συμβουλίων και όλων των υπαλλήλων που εκτελούν ειδικές εργασίες, έως την 31η Δεκεμβρίου 2017, σύμφωνα με όσα ορίζονται στα σημεία 37 έως 39 της Τραπεζικής Ανακοίνωσης του 2013, γεγονός που θα διευκολύνει την έγκαιρη εκτέλεση του σχεδίου αναδιάρθρωσης.
            
         
               (131)
            
            
               Επιπροσθέτως, η Σλοβενία δεσμεύεται να εκποιήσει τη συμμετοχή της στην NLB έως ποσοστό […] % έως τις […] σε επενδυτή ανεξάρτητο που δεν συνδέεται με τη Δημοκρατία της Σλοβενίας. Η εν λόγω εκποίηση θα μειώσει σημαντικά την εξωτερική επιρροή στη διαχείριση και τις επιχειρηματικές δραστηριότητες της τράπεζας.
            
         β)   Ενίσχυση των πολιτικών τιμολόγησης και του πλαισίου διαχείρισης κινδύνου
   
               (132)
            
            
               Η NLB θα ενισχύσει τις πολιτικές τιμολόγησης που εφαρμόζει και το πλαίσιο διαχείρισης κινδύνου, ειδικότερα μέσω ορισμένων κανόνων και μέτρων που αποσκοπούν στην προστασία των βέλτιστων επιχειρηματικών συμφερόντων της τράπεζας. Στα μέτρα αυτά περιλαμβάνονται η κατάρτιση του προσωπικού, η βαθμολόγηση των πελατών, η τιμολόγηση των νέων προϊόντων και η επανεξέταση της διαδικασίας πιστωτικού κινδύνου.
            
         
               (133)
            
            
               Ειδικότερα, η τιμολόγηση των νέων δανείων θα αποφέρει έως την 31η Δεκεμβρίου 2017 θετική ΑΙΚ κατά τουλάχιστον […] % για κάθε πελάτη. Η τιμολόγηση αυτή θα εφαρμοστεί σταδιακά, ξεκινώντας με ΑΙΚ ύψους […] % σε κάθε πελάτη το 2014 και θα φθάσει στο […] % έως την 31η Δεκεμβρίου 2017.
            
         
               (134)
            
            
               Η επακόλουθη βελτίωση των τιμολογιακών πολιτικών και του πλαισίου διαχείρισης κινδύνου της NLB είναι ενδεδειγμένη και απαραίτητη προκειμένου να εφαρμοστούν αυστηρότερες πιστωτικές πολιτικές στις νέες δανειοδοτικές δραστηριότητες, καθώς και πιο συντηρητική πολιτική σύστασης προβλέψεων. Οι μεταρρυθμίσεις αυτές αντιμετωπίζουν τις αδυναμίες της NLB, οι οποίες είχαν ως αποτέλεσμα χαμηλή ποιότητα του χαρτοφυλακίου δανείων της, υπερβολικά υψηλό αριθμό μη εξυπηρετούμενων δανείων και υψηλό κόστος πίστωσης. Αντιμετωπίζοντας αυτά τα αίτια χαμηλής κερδοφορίας, τα εν λόγω μέτρα συμβάλλουν στη μακροπρόθεσμη βιωσιμότητα της NLB.
            
         
               (135)
            
            
               Το σχέδιο αναδιάρθρωσης περιλαμβάνει επίσης τον οργανωτικό διαχωρισμό των μη βασικών δραστηριοτήτων από τις βασικές δραστηριότητες της NLB. Η εν λόγω αναδιοργάνωση της τράπεζας θα διευκολύνει την NLB στον εξορθολογισμό των βασικών της δραστηριοτήτων. Ο εν λόγω διαχωρισμός θα της παράσχει επίσης τη δυνατότητα να εφαρμόσει μια πιο εξειδικευμένη προσέγγιση ως προς την πορεία των μη βασικών δραστηριοτήτων της τράπεζας προς τον τερματισμό τους και τη διαχείριση των μη αποδοτικών περιουσιακών στοιχείων αυτής, ώστε να μεγιστοποιηθεί η αξία ανάκτησης.
            
         γ)   Αποκατάσταση της ισορροπίας των δραστηριοτήτων με στροφή προς δραστηριότητες χαμηλότερου κινδύνου
   
               (136)
            
            
               Λόγω του σχεδίου αναδιάρθρωσης, τα ΠΣΣΚ της NLB θα μειωθούν από τα 11,1 δισεκατ. ευρώ την 31η Δεκεμβρίου 2012 στα [5-10] δισεκατ. ευρώ την 31η Δεκεμβρίου 2017. Η μείωση των ΠΣΣΚ, ειδικότερα των πλέον προβληματικών τομέων της τράπεζας, δηλαδή των εταιρειών χρηματοοικονομικών συμμετοχών, των εταιρειών μεταφορών και των κατασκευαστικών εταιρειών, εξασφαλίζει ότι ο κίνδυνος που σχετίζεται με τα εν λόγω ανοίγματα θα μειωθεί κατά τη διάρκεια της περιόδου αναδιάρθρωσης.
            
         
               (137)
            
            
               Η NLB θα μεταβιβάσει χαρτοφυλάκιο ύψους 2,3 δισεκατ. ευρώ απομειωμένων δανείων στην BAMC, γεγονός που θα παράσχει τη δυνατότητα στην NLB να εστιαστεί στη διαχείριση των εξυπηρετούμενων δανείων, απελευθερώνοντας παράλληλα πόρους για τη διευθέτηση των υπόλοιπων μη εξυπηρετούμενων δανείων.
            
         
               (138)
            
            
               Η μελλοντική στρατηγική της NLB θα επανεστιαστεί σε πιο συντηρητικές επιχειρηματικές δραστηριότητες σε βασικά τμήματα των τραπεζικών υπηρεσιών προς πελάτες λιανικής τραπεζικής, προς ΜΜΕ και προς επιλεγμένες μεγάλες επιχειρήσεις στη Σλοβενία. Η εν λόγω εξέλιξη θα επιτευχθεί μέσω σημαντικών εκποιήσεων και μειώσεων των μη βασικών δραστηριοτήτων που θα απελευθερώσουν πόρους για τις βασικές δραστηριότητες.
            
         δ)   Διόρθωση της δομής του ισολογισμού
   
               (139)
            
            
               Η NLB ήδη έλαβε εισφορές κεφαλαίου από το κράτος τον Μάρτιο του 2011 και τον Ιούλιο του 2012. Με την πρόσθετη τρίτη ανακεφαλαιοποίηση, η NLB είναι σε θέση να συμμορφωθεί προς τις κεφαλαιακές απαιτήσεις της Τράπεζας της Σλοβενίας, γεγονός που της επιτρέπει να αποκαταστήσει τη βιωσιμότητά της.
            
         
               (140)
            
            
               Το ύψος της τρίτης ανακεφαλαιοποίησης λαμβάνει υπόψη τις ανάγκες της τράπεζας όπως προσδιορίστηκαν βάσει των AQR/ST. Ύστερα από την εν λόγω ανακεφαλαιοποίηση, ο δείκτης βασικών ιδίων κεφαλαίων της κατηγορίας 1 δυνάμει του ΚΚΑ θα ανέλθει αυτόματα στο 15 % και σε επίπεδο [10-20] % έως την 31η Δεκεμβρίου 2017, υπερβαίνοντας σε μεγάλο βαθμό τις κεφαλαιακές απαιτήσεις που έχει ορίσει η Τράπεζα της Σλοβενίας στο 9 % για τον δείκτη βασικών ιδίων κεφαλαίων της κατηγορίας 1 δυνάμει του ΚΚΑ.
            
         
               (141)
            
            
               Επιπλέον, η NLB θα εξυγιάνει τον ισολογισμό της με τη μεταβίβαση σημαντικού χαρτοφυλακίου μη αποδοτικών και απομειωμένων περιουσιακών στοιχείων προς την BAMC.
            
         
               (142)
            
            
               Η NLB θα αναβαθμίσει το προφίλ χρηματοδότησής της μειώνοντας τη χρηματοδότηση εντός του ομίλου προς τις θυγατρικές, εκποιώντας μη βασικές δραστηριότητες και επανεστιάζοντας στην παραδοσιακή βάση χρηματοδότησής της μέσω καταθέσεων λιανικής τραπεζικής. Ο δείκτης χορηγήσεων προς καταθέσεις θα ενισχυθεί, περνώντας από το 105 %, το 2012, στο [70-80] % την 31η Δεκεμβρίου 2017.
            
         ε)   Αποκατάσταση της μακροπρόθεσμης κερδοφορίας
   
               (143)
            
            
               Η αποκατάσταση της μακροπρόθεσμης κερδοφορίας θα προέλθει από τον στρατηγικό επαναπροσδιορισμό της τράπεζας στις βασικές της τραπεζικές δραστηριότητες, δηλαδή στις υπηρεσίες λιανικής τραπεζικής, τις τραπεζικές υπηρεσίες προς ΜΜΕ και επιλεγμένες μεγάλες επιχειρήσεις στη Σλοβενία, ώστε η τράπεζα να είναι σε θέση να επιτύχει τους στόχους της ως προς την απόδοση ιδίων κεφαλαίων.
            
         
               (144)
            
            
               Η τράπεζα θα βελτιώσει το καθαρό περιθώριο επιτοκίου, εξασφαλίζοντας την κατάλληλη τιμολόγηση των νέων δανείων. Συγκεκριμένα, η τιμολόγηση των νέων δανείων θα συμβάλει στην επίτευξη θετικής απόδοσης ιδίων κεφαλαίων ύψους τουλάχιστον […] %, το 2014, […] %, το 2015, […] %, το 2016 και […] %, το 2017 για κάθε πελάτη.
            
         
               (145)
            
            
               Η NLB θα τεκμηριώνει επίσης όλες τις αποφάσεις αναδιάρθρωσης. Στην τεκμηρίωση θα περιλαμβάνεται σύγκριση με εναλλακτικές λύσεις, όπως εκτέλεση εξασφαλίσεων και καταγγελία υποχρεώσεων. Θα αποδεικνύει ότι επελέγη η λύση που μεγιστοποιεί την καθαρή παρούσα αξία για την τράπεζα.
            
         
               (146)
            
            
               Η NLB σχεδιάζει επίσης εκτενές πρόγραμμα μείωσης των δαπανών μέσω σημαντικής εξυγίανσης των εγκαταστάσεων της και του δικτύου υποκαταστημάτων της και μείωσης του προσωπικού, καθώς και μέσω της βελτίωσης της επιχειρησιακής αποτελεσματικότητας, της προσέλκυσης πελατών που επιδιώκουν την προσαρμοσμένη στον κίνδυνο κερδοφορία και μέσω της βελτιστοποίησης της ρευστότητας και λοιπών δαπανών. Ως εκ τούτου, το σχέδιο αναδιάρθρωσης προβλέπει μείωση του δείκτη δαπανών/εσόδων σε ποσοστό μικρότερο του 60 %, ποσοστό συγκρίσιμο με τα επίπεδα που επιτύγχανε η τράπεζα προ κρίσης. Έως την 31η Δεκεμβρίου 2017 η NLB θα έχει επιτύχει απόδοση ιδίων κεφαλαίων μετά την αφαίρεση των φόρων της τάξης του [5-10] % και δείκτη βασικών ιδίων κεφαλαίων κατηγορίας 1 της τάξης του [10-20] % δυνάμει του ΚΚΑ. Τα κέρδη μετά την αφαίρεση των φόρων της NLB θα ανέλθουν στα [100-150] εκατ. ευρώ το 2017.
            
         
               (147)
            
            
               Η ροή των απομειώσεων αναμένεται να μειωθεί προϊόντος του χρόνου καθόσον εφαρμόζεται σταδιακά το σχέδιο αναδιάρθρωσης. Η τράπεζα θα διαθέτει υγιέστερο προφίλ πιστωτικού κινδύνου χάρη στη μεταβίβαση απομειωμένων περιουσιακών στοιχείων στην BAMC, στις δεσμεύσεις που αφορούν τη διαχείριση πιστωτικού κινδύνου και στην αναδιάρθρωση των μη εξυπηρετούμενων δανείων που θα παραμείνουν στο χαρτοφυλάκιό της ώστε να μεγιστοποιηθεί η καθαρή παρούσα αξία τους για την τράπεζα, καθώς και χάρη σε άλλα μέτρα για τη βελτίωση του πλαισίου διαχείρισης κινδύνου της τράπεζας.
            
         
               (148)
            
            
               Ως εκ τούτου, η Επιτροπή θεωρεί ότι το σχέδιο αναδιάρθρωσης είναι ικανό να αποκαταστήσει τη μακροπρόθεσμη βιωσιμότητα της NLB.
            
         ii)   Ίδια συνεισφορά και καταμερισμός των επιβαρύνσεων
   
   
               (149)
            
            
               Στην ανακοίνωση περί αναδιάρθρωσης, που συμπληρώθηκε από την τραπεζική ανακοίνωση του 2013, επισημαίνεται ότι απαιτείται κατάλληλη συνεισφορά από τον δικαιούχο προκειμένου να περιοριστεί η ενίσχυση στο ελάχιστο και να αντιμετωπιστούν οι στρεβλώσεις του ανταγωνισμού, αλλά και το ζήτημα του ηθικού κινδύνου. Προς τον σκοπό αυτό, ορίζει i) ότι τόσο το κόστος της αναδιάρθρωσης όσο και το ύψος της ενίσχυσης θα πρέπει να είναι περιορισμένα και ii) ότι θα πρέπει να υπάρχει καταμερισμός στο έπακρο των επιβαρύνσεων μεταξύ των υφιστάμενων μετόχων και των πιστωτών μειωμένης εξασφάλισης.
            
         
               (150)
            
            
               Ο κατάλληλος καταμερισμός των επιβαρύνσεων συνεπάγεται κατά κανόνα, μετά την απορρόφηση των ζημιών κατά πρώτο λόγο από ίδια κεφάλαια, εισφορές από τους κατόχους υβριδικού κεφαλαίου και τους κατόχους οφειλών μειωμένης εξασφάλισης. Οι κάτοχοι υβριδικού κεφαλαίου και οφειλών μειωμένης εξασφάλισης πρέπει να συμβάλουν στον μέγιστο δυνατό βαθμό στη μείωση του κεφαλαιακού ελλείμματος. Οι εισφορές αυτές μπορούν να λάβουν τη μορφή είτε μετατροπής σε κεφάλαιο κοινών μετοχών της κατηγορίας 1 (20) είτε μείωσης της αξίας του κεφαλαίου των μέσων. Εν πάση περιπτώσει, οι ταμειακές εκροές από τον δικαιούχο προς τους κατόχους των τίτλων αυτών πρέπει να αποτρέπονται στον βαθμό που τούτο είναι νομικώς δυνατόν.
            
         
               (151)
            
            
               Το σχέδιο αναδιάρθρωσης δεν περιλαμβάνει στοιχεία που να υποδεικνύουν ότι η ενίσχυση υπερβαίνει τα απαιτούμενα μέσα για την κάλυψη των εξόδων που συνδέονται με την αποκατάσταση της βιωσιμότητας της NLB. Το κεφαλαιακό έλλειμμα που πρέπει να καλυφθεί από την τρίτη ανακεφαλαιοποίηση καθορίστηκε βάσει των AQR/ST. Η εν λόγω εκτίμηση εισφοράς κεφαλαίου βασίζεται ειδικότερα σε εκτίμηση της αξίας των στοιχείων ενεργητικού που καταδεικνύει ότι το εν λόγω επίπεδο είναι αναγκαίο και επαρκές για την ανταπόκριση σε ακραία κατάσταση. Με τις διαδικασίες AQR/ST επιβεβαιώθηκε περαιτέρω το ύψος των απαιτούμενων κεφαλαίων. Το ποσό της τρίτης ανακεφαλαιοποίησης παρέχει τη δυνατότητα στην τράπεζα να ανταποκριθεί στις κανονιστικές κεφαλαιακές απαιτήσεις, καθώς και στις προσδοκίες της αγοράς. Επιπλέον, προκειμένου να περιοριστεί η υπέρμετρη συσσώρευση κεφαλαίου στην NLB, θα θεσπιστεί μηχανισμός επιστροφής κεφαλαίου στο πλαίσιο του οποίου η NLB θα πρέπει να καταβάλει μερίσματα για τα οικονομικά έτη 2015, 2016 και 2017, υπολογιζόμενα βάσει αυξανόμενου ποσοστού τυχόν πλεονάζοντος κεφαλαίου. Ο μηχανισμός επιστροφής κεφαλαίου εξασφαλίζει ότι το πλεονάζον κεφάλαιο που υπερβαίνει τις κατώτατες κανονιστικές κεφαλαιακές απαιτήσεις δεν θα επιτρέψει στην τράπεζα να αναλάβει νέες δραστηριότητες πριν από την αποπληρωμή των κεφαλαίων προς το κράτος.
            
         
               (152)
            
            
               Παρά την απαγόρευση διανομής μερισμάτων, προκειμένου να δοθεί η δυνατότητα στην NLB d.d. να λαμβάνει μερίσματα από τις θυγατρικές της και να αποφεύγεται η συσσώρευση ρευστότητας σε αυτές, οι θυγατρικές μπορούν να καταβάλλουν μερίσματα. Οι εν λόγω εταιρείες μπορούν να προβαίνουν σε καταβολή μερισμάτων εάν η NLB d.d. είναι —άμεσα ή έμμεσα— ο πλειοψηφικός μέτοχος και όλοι οι εξωτερικοί μέτοχοι κατέχουν συνδυαστικά ποσοστό μικρότερο του [10-20] % των μετοχών και των δικαιωμάτων ψήφου στην εκάστοτε εταιρεία.Η Επιτροπή θεωρεί ότι η δυνατότητα των θυγατρικών να καταβάλλουν τα εν λόγω μερίσματα στην NLB d.d. συμβάλλει στη διατήρηση του ύψους της ενίσχυσης στο ελάχιστο αναγκαίο επίπεδο, γεγονός που εξασφαλίζει τον κατάλληλο βαθμό ευελιξίας για την αποτελεσματική διαχείριση του κεφαλαίου που έχει εξυγιανθεί και της ρευστότητας της NLB και θα διευκολύνει την αποπληρωμή της ενίσχυσης. Το γεγονός ότι, ως εκ τούτου, και οι μειοψηφικοί μέτοχοι των θυγατρικών θα εισπράξουν μέρος των μερισμάτων αποτελεί αναλογική δευτερογενή συνέπεια σε σύγκριση με τα εν λόγω οφέλη, λαμβάνοντας ειδικότερα υπόψη το σχετικά μικρό ποσό μερισμάτων που θα είναι καταβλητέα σε όλους τους μετόχους εκτός της NLB d.d., ποσό που δεν θα υπερβαίνει το ένα δέκατο του ύψους των μερισμάτων που θα είναι καταβλητέα στην NLB d.d..
            
         
               (153)
            
            
               Κατά πρώτον, οι δεσμεύσεις σχετικά με τον καταμερισμό των επιβαρύνσεων στους μετόχους και τους πιστωτές μειωμένης εξασφάλισης συμμορφώνονται με την ανακοίνωση περί αναδιάρθρωσης που συμπληρώθηκε από την τραπεζική ανακοίνωση του 2013.
            
         
               (154)
            
            
               Εν προκειμένω, η Σλοβενία δεσμεύθηκε ότι, πριν από τη χορήγηση οποιασδήποτε κρατικής ενίσχυσης προς την NLB (δηλαδή πριν από την τρίτη ανακεφαλαιοποίηση και τη μεταβίβαση απομειωμένων περιουσιακών στοιχείων στην BAMC), η NLB θα απομειώσει πλήρως το μετοχικό κεφάλαιο των μετόχων της καθώς και τις εκκρεμείς οφειλές μειωμένης εξασφάλισης, προκειμένου να εξασφαλιστεί η συμμόρφωση με την τραπεζική ανακοίνωση του 2013. Η Επιτροπή επισημαίνει ως θετικό το γεγονός ότι η συμβολή των κατόχων οφειλών μειωμένης εξασφάλισης επιτυγχάνεται στον μέγιστο δυνατό βαθμό, εξασφαλίζοντας έτσι τον κατάλληλο καταμερισμό των επιβαρύνσεων. Οι εισφορές κεφαλαίου του κράτους θα πραγματοποιηθούν μόνο μετά την πλήρη εξάλειψη των οφειλών μειωμένης εξασφάλισης. Με τη σειρά αυτή εξασφαλίζεται ότι όλοι οι υφιστάμενοι κάτοχοι οφειλών μειωμένης εξασφάλισης θα πρέπει να συμβάλουν πλήρως στο κόστος αναδιάρθρωσης της τράπεζας πριν από την παρέμβαση του κράτους. Με τον τρόπο αυτό, το κράτος θα κατέχει το 100 % των μετοχών της τράπεζας μετά την τρίτη ανακεφαλαιοποίηση, σε σύγκριση με το 33,1 % πριν από την πρώτη εισφορά κεφαλαίων από το κράτος.
            
         
               (155)
            
            
               Κατά δεύτερον, σύμφωνα με το σημείο 24 της ανακοίνωσης περί αναδιάρθρωσης, ο στόχος του καταμερισμού των επιβαρύνσεων επιτυγχάνεται επίσης με την καταβολή κατάλληλης αμοιβής για την παρεχόμενη κρατική στήριξη.
            
         
               (156)
            
            
               Αναφορικά με την πρώτη και τη δεύτερη ανακεφαλαιοποίηση, η Επιτροπή σημειώνει ότι πραγματοποιήθηκαν σε τιμές συμβατές με την αρχή καταμερισμού των επιβαρύνσεων (21). Αναφορικά με την τρίτη ανακεφαλαιοποίηση που περιλαμβάνεται στο σχέδιο αναδιάρθρωσης, το κράτος θα κατέχει το 100 % της τράπεζας μετά την ανακεφαλαιοποίηση, γεγονός που μεγιστοποιεί τον καταμερισμό των επιβαρύνσεων. Η Επιτροπή έχει επίσης επιβεβαιώσει ότι η μεταβίβαση απομειωμένων περιουσιακών στοιχείων στην BAMC θα συνοδεύεται από την καταβολή κατάλληλης αμοιβής.
            
         
               (157)
            
            
               Κατά τρίτον, αναφορικά με την κάλυψη του κόστους αναδιάρθρωσης που απορρέει από το σχέδιο αναδιάρθρωσης μέσω εσωτερικών μέτρων της NLB, η NLB θα επιβάλει μέτρα περιορισμού των δαπανών που θα επιφέρουν μείωση των λειτουργικών δαπανών από 368 εκατ. ευρώ, την 31η Δεκεμβρίου 2012, σε [250-300] εκατ. ευρώ, την 31η Δεκεμβρίου 2017, σύμφωνα με ένα βασικό σενάριο. Στο σχέδιο αναδιάρθρωσης προβλέπεται επίσης η εκποίηση τουλάχιστον του [80-90] % των μη τραπεζικών δραστηριοτήτων της τράπεζας. Επιπροσθέτως, θεσπίζεται μηχανισμός επιστροφής κεφαλαίου που επιτρέπει την καταβολή μερισμάτων στο κράτος για τα οικονομικά έτη 2015, 2016 και 2017 έως έναν μέγιστο βαθμό χωρίς να τίθενται σε κίνδυνο τα κεφάλαια της τράπεζας που απαιτούνται βάσει των κανονιστικών κεφαλαιακών απαιτήσεων.
            
         
               (158)
            
            
               Κατά τέταρτον, επιπροσθέτως των εν λόγω διαρθρωτικών μέτρων, η Σλοβενία επίσης δεσμεύθηκε να επιβάλει απαγόρευση διανομής τοκομεριδίων, απαγόρευση πράξεων εξαγοράς και απαγόρευση διαφήμισης και επιθετικών εμπορικών πρακτικών.
            
         
               (159)
            
            
               Η Επιτροπή σημειώνει ότι η δέσμευση για μη διανομή τοκομεριδίων δεν ισχύει για τα νεοεκδοθέντα κεφαλαιακά μέσα, υπό τον όρο ότι τυχόν καταβολή τοκομεριδίων επί των εν λόγω νεοεκδοθέντων κεφαλαιακών μέσων δεν δημιουργεί νομική υποχρέωση καταβολής τοκομεριδίων επί τίτλων της NLB υφιστάμενων κατά τη χρονική στιγμή της έγκρισης της παρούσας απόφασης (22). Η Επιτροπή αποδέχεται τον περιορισμό της απαγόρευσης διανομής τοκομεριδίων ώστε να μπορέσει ο όμιλος να αντλήσει νέο υβριδικό κεφάλαιο από την αγορά, σύμφωνα με το σημείο 26 της ανακοίνωσης περί αναδιάρθρωσης. Η έκδοση τίτλων μειωμένης εξασφάλισης μετά την ημερομηνία έγκρισης της παρούσας απόφασης θα παράσχει τη δυνατότητα στην τράπεζα να αντλεί πρόσθετη χρηματοδότηση και υβριδικό κεφάλαιο, χωρίς να ενεργοποιείται η καταβολή τοκομεριδίων επί υφιστάμενων τίτλων, ειδικότερα δε επί υφιστάμενων οφειλών μειωμένης εξασφάλισης. Χάρη στον περιορισμό της απαγόρευσης διανομής τοκομεριδίων, η τράπεζα θα είναι σε θέση να εκδίδει πρόσθετο κεφάλαιο κατηγορίας 1 δυνάμει του ΚΚΑ, το οποίο ενδέχεται να μειώσει τις κεφαλαιακές ανάγκες της με τη μορφή μετοχικού κεφαλαίου. Εν προκειμένω, θα πρέπει να υπενθυμίσουμε ότι τα τοκομερίδια θα πρέπει να είναι προαιρετικά και ότι δεν μπορούν να είναι υποχρεωτικά προκειμένου οι χρεωστικοί τίτλοι να μπορούν να χαρακτηριστούν κεφάλαιο κατηγορίας 1 δυνάμει του ΚΚΑ. Τέλος, στην υπό εξέταση υπόθεση μπορούμε επίσης να επισημάνουμε ότι, μετά την πλήρη απομείωση του μετοχικού κεφαλαίου όλων των μετόχων της NLB και των εκκρεμών οφειλών μειωμένης εξασφάλισης, δεν απομένει ούτε μετοχικό κεφάλαιο ούτε οφειλή μειωμένης εξασφάλισης στην τράπεζα. Ο περιορισμός της απαγόρευσης διανομής τοκομεριδίων δεν υπονομεύει τη χρήσιμη συνέπεια της απαγόρευσης διανομής τοκομεριδίων όπως προβλέπεται στην ανακοίνωση περί αναδιάρθρωσης, διότι η δέσμευση της NLB ότι η καταβολή τοκομεριδίων επί νέων μέσων δεν θα δημιουργεί νομική υποχρέωση καταβολής τοκομεριδίων επί υφιστάμενων τίτλων της NLB θα αποτρέψει τυχόν περιττές εκροές κεφαλαίου.
            
         
               (160)
            
            
               Ως εκ τούτου, ο καταμερισμός των επιβαρύνσεων μεταξύ των κατόχων μετοχικού κεφαλαίου, υβριδικού κεφαλαίου και οφειλών μειωμένης εξασφάλισης, η μείωση των δαπανών, οι εκποιήσεις και η κατάλληλη αμοιβή για την ενίσχυση αποτελούν επαρκή ίδια συνεισφορά της NLB στο κόστος της αναδιάρθρωσής της.
            
         
               (161)
            
            
               Για αυτούς τους λόγους, η Επιτροπή καταλήγει στο συμπέρασμα ότι το σχέδιο αναδιάρθρωσης προβλέπει τη δέουσα ίδια συνεισφορά και τον δέοντα καταμερισμό των επιβαρύνσεων.
            
         iii)   Μέτρα που περιορίζουν τις στρεβλώσεις του ανταγωνισμού
   
   
               (162)
            
            
               Τέλος, το μέρος 4 της ανακοίνωσης περί αναδιάρθρωσης απαιτεί το σχέδιο αναδιάρθρωσης να περιλαμβάνει μέτρα που περιορίζουν τις στρεβλώσεις του ανταγωνισμού. Αυτά τα μέτρα θα πρέπει να είναι ειδικά προσαρμοσμένα για την αντιμετώπιση των στρεβλώσεων στις αγορές όπου η δικαιούχος τράπεζα θα δραστηριοποιείται μετά την αναδιάρθρωση. Η φύση και η μορφή των μέτρων αυτών εξαρτώνται από δύο κριτήρια: πρώτον, από το ύψος της ενίσχυσης και τους όρους και τις συνθήκες υπό τις οποίες χορηγήθηκε και, δεύτερον, από τα χαρακτηριστικά των αγορών στις οποίες θα δραστηριοποιηθεί η δικαιούχος τράπεζα. Περαιτέρω, η Επιτροπή πρέπει να λαμβάνει υπόψη τον βαθμό της ίδιας συνεισφοράς του δικαιούχου και του καταμερισμού των επιβαρύνσεων κατά τη διάρκεια της περιόδου αναδιάρθρωσης.
            
         
               (163)
            
            
               Η NLB έχει λάβει κρατική ενίσχυση με τη μορφή κεφαλαιακής εισφοράς και μέτρων για τα απομειωμένα περιουσιακά στοιχεία που ανέρχεται στο ποσό των 2,321 δισεκατ. ευρώ και ισοδυναμεί με το 20 % των ΠΣΣΚ της NLB (23). Η κατάλληλη αμοιβή για την ενίσχυση και η εφαρμογή μέτρων περιορισμού των πιθανών στρεβλώσεων του ανταγωνισμού είναι απαραίτητες, κυρίως δεδομένου του σχετικά υψηλού ποσού της ενίσχυσης.
            
         
               (164)
            
            
               Ένα πρώτο μέτρο που θα περιορίσει τις στρεβλώσεις του ανταγωνισμού είναι η εκποίηση των μεριδίων της NLB σε […]. Η εκποίηση του […], θα μειώσει το μερίδιο της NLB στην αγορά […]. Η εκποίηση του […] της NLB επίσης θα συμβάλει στον περιορισμό του μεριδίου της NLB στην αγορά και θα ανοίξει την αγορά στους ανταγωνιστές.
            
         
               (165)
            
            
               Η μείωση της παρουσίας της NLB στην αγορά όσον αφορά τη χορήγηση δανείων προς τους κλάδους των κατασκευών, των μεταφορών και των χρηματοπιστωτικών συμμετοχών επιτυγχάνεται χάρη στους ετήσιους περιορισμούς για τα ΠΣΣΚ στους εν λόγω τομείς.
            
         
               (166)
            
            
               Επιπροσθέτως, η NLB θα διακόψει τις δραστηριότητες μίσθωσης, τις πράξεις αναδόχου πρακτόρευσης είσπραξης και προεξόφλησης απαιτήσεων και τις μη βασικές δραστηριότητές της στη Σλοβενία και στο εξωτερικό, συμβάλλοντας έτσι περαιτέρω στον περιορισμό των πιθανών δευτερογενών συνεπειών της εισπραχθείσας κρατικής ενίσχυσης σε άλλες δραστηριότητες πέραν των βασικών της τραπεζικών δραστηριοτήτων.
            
         
               (167)
            
            
               Η NLB θα συνεχίσει τη δραστηριότητά της υπό όρους που θα περιορίζουν τις στρεβλώσεις του ανταγωνισμού. Ως τράπεζα τύπου «monoline» (μονομερούς κατεύθυνσης) με ενισχυμένη διαχείριση κινδύνου και ενισχυμένες πολιτικές διακυβέρνησης, καθώς και με αποδοτικότερη πολιτική δανεισμού που περιλαμβάνει βελτιωμένη τιμολόγηση με την οποία επιτυγχάνεται ΑΙΚ ύψους [10-20] % επί νέων χορηγήσεων δανείων την 31η Δεκεμβρίου 2017, η τράπεζα θα σταματήσει να παρέχει υπερβολικά προνομιακούς όρους στους πελάτες της. Τα στοιχεία αυτά συμβάλλουν στη βιωσιμότητα της NLB και ταυτόχρονα περιορίζουν τις στρεβλώσεις του ανταγωνισμού.
            
         
               (168)
            
            
               Η Σλοβενία δεσμεύτηκε να επιβάλει απαγόρευση πράξεων εξαγοράς, διασφαλίζοντας ότι η NLB δεν θα χρησιμοποιήσει την κρατική ενίσχυση που έλαβε για να αποκτήσει νέες επιχειρήσεις. Επιπροσθέτως, θεσπίζεται μηχανισμός επιστροφής κεφαλαίου που επιτρέπει στην NLB την καταβολή μερισμάτων στο κράτος για τα οικονομικά έτη 2015, 2016 και 2017 έως έναν μέγιστο βαθμό χωρίς να τίθενται σε κίνδυνο τα κεφάλαια της τράπεζας που απαιτούνται βάσει των κανονιστικών κεφαλαιακών απαιτήσεων. Ο μηχανισμός επιστροφής κεφαλαίου εξασφαλίζει ότι το κεφάλαιο που συσσωρεύεται και υπερβαίνει τις κεφαλαιακές απαιτήσεις βάσει του κανονισμού ή βάσει άλλων κανονιστικών απαιτήσεων δεν θα επιτρέψει στην τράπεζα να αναλάβει νέες δραστηριότητες πριν από την αποπληρωμή των κεφαλαίων προς το κράτος.
            
         
               (169)
            
            
               Επιπλέον των εν λόγω διαρθρωτικών μέτρων, η Σλοβενία επίσης δεσμεύθηκε να επιβάλει σειρά υποχρεώσεων συμπεριφοράς προς αποτροπή των στρεβλώσεων του ανταγωνισμού. Η Επιτροπή χαιρετίζει την απαγόρευση της διαφήμισης της κρατικής ενίσχυσης και των επιθετικών εμπορικών πρακτικών, με την οποία αποτρέπεται η χρήση της ενίσχυσης από την NLB για συμπεριφορά που αντίκειται στον ανταγωνισμό.
            
         
               (170)
            
            
               Λαμβάνοντας υπόψη αυτό το μείγμα μέτρων και δεσμεύσεων, υπάρχουν επαρκείς διασφαλίσεις για τον περιορισμό πιθανών στρεβλώσεων του ανταγωνισμού δεδομένου του ύψους της ενίσχυσης προς την NLB.
            
         8.2.4.   Παρακολούθηση του σχεδίου αναδιάρθρωσης
   
   
               (171)
            
            
               Δυνάμει του μέρους 5 της ανακοίνωσης περί αναδιάρθρωσης που συμπληρώθηκε με την τραπεζική ανακοίνωση του 2013, απαιτείται η τακτική υποβολή εκθέσεων ώστε να είναι σε θέση η Επιτροπή να επαληθεύει την ορθή εφαρμογή του σχεδίου αναδιάρθρωσης. Η Σλοβενία θα διορίσει καταπιστευματοδόχο παρακολούθησης, ο οποίος θα υποβάλλει στην Επιτροπή εξαμηνιαίες εκθέσεις παρακολούθησης.
            
         
               (172)
            
            
               Για την ορθή εφαρμογή του σχεδίου αναδιάρθρωσης καθ' όλη τη διάρκειά του, οι σλοβενικές αρχές θα λάβουν όλα τα απαραίτητα μέτρα ώστε να διασφαλίσουν ότι η NLB συμμορφώνεται με τις δεσμεύσεις που παρατίθενται στους όρους χορήγησης της ενίσχυσης.
            
         
               (173)
            
            
               Επιπλέον, η ορθή εφαρμογή του σχεδίου αναδιάρθρωσης και η πλήρης και ορθή εφαρμογή όλων των δεσμεύσεων που περιέχονται στους όρους χορήγησης της ενίσχυσης που προσαρτώνται στο παράρτημα της παρούσας απόφασης θα τυγχάνουν συνεχούς παρακολούθησης από ανεξάρτητο καταπιστευματοδόχο παρακολούθησης που διαθέτει επαρκή προσόντα. Ο καταπιστευματοδόχος παρακολούθησης θα διαθέτει απεριόριστη πρόσβαση σε όλες τις πληροφορίες που χρειάζεται για την παρακολούθηση της εφαρμογής της απόφασης. Η Επιτροπή ή ο καταπιστευματοδόχος παρακολούθησης δύνανται να ζητούν από την NLB εξηγήσεις και διευκρινίσεις. Η Σλοβενία και η NLB οφείλουν να συνεργαστούν πλήρως με την Επιτροπή και τον καταπιστευματοδόχο παρακολούθησης στο πλαίσιο όλων των ερευνών που συνδέονται με την παρακολούθηση.
            
         8.2.5.   Συμπέρασμα και περάτωση της διαδικασίας επί του σχεδίου αναδιάρθρωσης
   
   
               (174)
            
            
               Η Επιτροπή σημειώνει ότι το σχέδιο αναδιάρθρωσης που υπέβαλε η Σλοβενία αντιμετωπίζει επαρκώς τα ζητήματα της βιωσιμότητας (περιλαμβανομένης της εταιρικής διακυβέρνησης), του καταμερισμού των επιβαρύνσεων και της στρέβλωσης του ανταγωνισμού και ότι συνάδει με τις απαιτήσεις της ανακοίνωσης περί αναδιάρθρωσης που συμπληρώθηκε από την τραπεζική ανακοίνωση του 2013.
            
         
               (175)
            
            
               Ως εκ τούτου, η Επιτροπή αίρει τις επιφυλάξεις ως προς το συμβιβάσιμο του σχεδίου αναδιάρθρωσης που είχε διατυπώσει στη δεύτερη απόφαση διάσωσης και κίνησης της διαδικασίας.
            
         9.   ΣΥΜΠΕΡΑΣΜΑ
   
   
               (176)
            
            
               Η Επιτροπή καταλήγει στο συμπέρασμα ότι η πρώτη, η δεύτερη και η τρίτη κρατική ανακεφαλαιοποίηση της NLB και η μεταβίβαση απομειωμένων στοιχείων ενεργητικού στην BAMC συνιστούν ενίσχυση αναδιάρθρωσης υπέρ της NLB.
            
         
               (177)
            
            
               Η Επιτροπή καταλήγει στο συμπέρασμα ότι τα μέτρα αναδιάρθρωσης που συνίστανται στην πρώτη, τη δεύτερη και την τρίτη ανακεφαλαιοποίηση και στη μεταβίβαση απομειωμένων περιουσιακών στοιχείων στην BAMC είναι ικανά να επιτρέψουν στην NLB να αποκαταστήσει τη μακροπρόθεσμη βιωσιμότητά της, είναι επαρκή ως προς τον καταμερισμό των επιβαρύνσεων και είναι κατάλληλα και αναλογικά για την αντιστάθμιση των συνεπειών στρέβλωσης της αγοράς των υπό εξέταση μέτρων ενίσχυσης. Ως εκ τούτου, η Επιτροπή κρίνει ότι το υποβληθέν σχέδιο αναδιάρθρωσης πληροί τα κριτήρια της ανακοίνωσης περί αναδιάρθρωσης, όπως συμπληρώθηκε από την τραπεζική ανακοίνωση του 2013 και της ανακοίνωσης περί απομειωμένων περιουσιακών στοιχείων, όπως προσαρμόστηκε και συμπληρώθηκε από την τραπεζική ανακοίνωση του 2013. Τα μέτρα αναδιάρθρωσης μπορούν, επομένως, να θεωρηθούν συμβατά με την εσωτερική αγορά δυνάμει του άρθρου 107 παράγραφος 3 στοιχείο β) της ΣΛΕΕ. Η πρώτη, η δεύτερη και η τρίτη ανακεφαλαιοποίηση και η μεταβίβαση απομειωμένων περιουσιακών στοιχείων στην BAMC μπορούν επομένως να εγκριθούν σύμφωνα με το σχέδιο αναδιάρθρωσης,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η ενίσχυση αναδιάρθρωσης που παρασχέθηκε στην NLB από τη Δημοκρατία της Σλοβενίας, και συνίσταται στην πρώτη ανακεφαλαιοποίηση ύψους 250 εκατ. ευρώ, στη δεύτερη ανακεφαλαιοποίηση ύψους 382,9 εκατ. ευρώ, στην τρίτη ανακεφαλαιοποίηση ύψους 1 558 εκατ. ευρώ και στη μεταβίβαση απομειωμένων περιουσιακών στοιχείων στην BAMC με στοιχείο ενίσχυσης ύψους 130 εκατ. ευρώ, συνιστά κρατική ενίσχυση κατά την έννοια του άρθρου 107 παράγραφος 1 της Συνθήκης για τη λειτουργία της Ευρωπαϊκής Ένωσης.
   Η ενίσχυση αναδιάρθρωσης είναι συμβατή με την εσωτερική αγορά, υπό το πρίσμα του σχεδίου αναδιάρθρωσης και των δεσμεύσεων που παρατίθενται στο παράρτημα.
   Άρθρο 2
   Η παρούσα απόφαση απευθύνεται στη Δημοκρατία της Σλοβενίας.
   
      Βρυξέλλες, 18 Δεκεμβρίου 2013.
      
         
            Για την Επιτροπή
         
         Joaquín ALMUNIA
         
            Αντιπρόεδρος
         
      
   
   
      (1)  Απόφαση της Επιτροπής στην υπόθεση κρατικής ενίσχυσης αριθ. SA.34937 (2012/C) (πρώην 2012/N) — Δεύτερη ανακεφαλαιοποίηση της NLB και αριθ. SA.33229 (2012/C) (πρώην 2011/N) — Αναδιάρθρωση της NLB — Σλοβενία (ΕΕ C 361 της 22.11.2012, σ. 18).
   
      (2)  Απόφαση της Επιτροπής στην υπόθεση κρατικής ενίσχυσης αριθ. SA.32261 (11/N) — Ανακεφαλαιοποίηση διάσωσης υπέρ της NLB (ΕΕ C 189 της 29.6.2011, σ. 2).
   
      (3)  Βλέπε υποσημείωση 1.
   
      (4)  Κανονισμός (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012 (ΕΕ L 176 της 27.6.2013, σ. 1).
   
      (5)  Το εν λόγω κεφαλαιακό έλλειμμα περιλαμβάνει το κεφαλαιακό αποτέλεσμα της μεταβίβασης περιουσιακών στοιχείων στην κρατική Εταιρεία Διαχείρισης Τραπεζικών Στοιχείων Ενεργητικού (στο εξής «BAMC»).
   
      (6)  Βλέπε αναλυτική περιγραφή στις αιτιολογικές σκέψεις 16 έως 22 της απόφασης πρώτης διάσωσης.
   
      (7)  Βλέπε όλα τα αναλυτικά στοιχεία στις αιτιολογικές σκέψεις 23 έως 31 της απόφασης δεύτερης διάσωσης και κίνησης της διαδικασίας.
   
      (8)  Οδηγία 2013/36/ΕΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με την πρόσβαση στη δραστηριότητα πιστωτικών ιδρυμάτων και την προληπτική εποπτεία πιστωτικών ιδρυμάτων και επιχειρήσεων επενδύσεων, για την τροποποίηση της οδηγίας 2002/87/ΕΚ και για την κατάργηση των οδηγιών 2006/48/ΕΚ και 2006/49/ΕΚ (ΕΕ L 176 της 27.6.2013, σ. 338).
   
      (9)  Ανακοίνωση της Επιτροπής σχετικά με την εφαρμογή, μετά την 1η Αυγούστου 2013, των κανόνων περί κρατικών ενισχύσεων στα μέτρα στήριξης των τραπεζών στο πλαίσιο της χρηματοπιστωτικής κρίσης («Τραπεζική ανακοίνωση») (ΕΕ C 216 της 30.7.2013, σ. 1).
   
      (10)  Εμπιστευτικές πληροφορίες.
   
      (11)  Για παράδειγμα, με τη χρήση της θεωρητικής προ δικαιωμάτων αξίας ανά μετοχή (στο εξής «TERP»).
   
      (12)  Στις χρηματοοικονομικές προβλέψεις της NLB που περιλαμβάνονται στο σχέδιο αναδιάρθρωσης δεν λαμβάνονται υπόψη τα αποτελέσματα του εν λόγω μηχανισμού επιστροφής του κεφαλαίου.
   
      (13)  Ανακοίνωση της Επιτροπής σχετικά με την αντιμετώπιση των απομειωμένων περιουσιακών στοιχείων στον κοινοτικό τραπεζικό τομέα (ΕΕ C 72 της 26.3.2009, σ. 1).
   
      (14)  Βλέπε αιτιολογικές σκέψεις 91 έως 104 της απόφασης δεύτερης διάσωσης και κίνησης της διαδικασίας της 2ας Ιουλίου 2012.
   
      (15)  Βλέπε αιτιολογική σκέψη 97 της απόφασης δεύτερης διάσωσης και κίνησης της διαδικασίας της 2ας Ιουλίου 2012.
   
      (16)  Ανακοίνωση της Επιτροπής, της 23ης Ιουλίου 2009, περί της αποκατάστασης της βιωσιμότητας και αξιολόγησης των μέτρων αναδιάρθρωσης στον χρηματοπιστωτικό τομέα στο πλαίσιο της παρούσας κρίσης βάσει των κανόνων περί κρατικών ενισχύσεων (ΕΕ C 195 της 19.8.2009, σ. 9).
   
      (17)  Βλέπε αιτιολογικές σκέψεις 34 έως 41 της απόφασης πρώτης διάσωσης και αιτιολογικές σκέψεις 61 έως 66 της απόφασης δεύτερης διάσωσης και κίνησης της διαδικασίας.
   
      (18)  Ανακοίνωση με τίτλο «Εφαρμογή των κανόνων περί κρατικών ενισχύσεων στα μέτρα που λήφθηκαν για τους χρηματοπιστωτικούς οργανισμούς στο πλαίσιο της τρέχουσας παγκόσμιας χρηματοπιστωτικής κρίσης» («Τραπεζική ανακοίνωση του 2008») (ΕΕ C 270 της 25.10.2008, σ. 8)· ανακοίνωση με τίτλο «Η ανακεφαλαιοποίηση των χρηματοπιστωτικών οργανισμών στο πλαίσιο της τρέχουσας χρηματοπιστωτικής κρίσης: περιορισμός των ενισχύσεων στο ελάχιστο απαραίτητο και διασφαλίσεις έναντι αδικαιολόγητων στρεβλώσεων του ανταγωνισμού» («Ανακοίνωση περί ανακεφαλαιοποίησης») (ΕΕ C 10 της 15.1.2009, σ. 2)· ανακοίνωση περί απομειωμένων περιουσιακών στοιχείων· ανακοίνωση περί αναδιάρθρωσης· ανακοίνωση της Επιτροπής σχετικά με την εφαρμογή, από την 1η Ιανουαρίου 2011, των κανόνων περί κρατικών ενισχύσεων στα μέτρα στήριξης των τραπεζών στο πλαίσιο της χρηματοπιστωτικής κρίσης («Ανακοίνωση του 2010 περί παράτασης») (ΕΕ C 329 της 7.12.2010, σ. 7) και ανακοίνωση της Επιτροπής σχετικά με την εφαρμογή, μετά την 1η Ιανουαρίου 2012, των κανόνων περί κρατικών ενισχύσεων στα μέτρα στήριξης των τραπεζών εντός του πλαισίου της χρηματοπιστωτικής κρίσης («Ανακοίνωση του 2011 περί παράτασης») (ΕΕ C 356 της 6.12.2011, σ. 7).
   
      (19)  Βλέπε π.χ. ανακεφαλαιοποίηση διάσωσης υπέρ της NLB, SA.32261 (11/N)· δεύτερη ανακεφαλαιοποίηση της NLB και αναδιάρθρωση της NLB, SA.34937 (2011/N) SA.33229 (2012/N)· και ανακεφαλαιοποίηση της NKBM, SA.35709 (ΕΕ C 162 της 7.6.2013, σ. 5).
   
      (20)  Όπως ορίζεται στο άρθρο 26 του κανονισμού (ΕΕ) αριθ. 575/2013.
   
      (21)  Βλέπε τις σκέψεις 50 έως 63 της πρώτης απόφασης διάσωσης και τις σκέψεις 73 έως 88 της δεύτερης απόφασης διάσωσης και έναρξης της διαδικασίας.
   
      (22)  Άλλες αποφάσεις που παραπέμπουν σε παρεμφερείς δεσμεύσεις: βλέπε την αιτιολογική σκέψη 218 της απόφασης της Επιτροπής στην υπόθεση Restructuring of Royal Bank of Scotland and participation in the Asset Protection Scheme C(2009) 10112 τελικό (ΕΕ C 119 της 7.5.2010, σ. 1) και αιτιολογική σκέψη 165 της απόφασης της Επιτροπής στην υπόθεση Restructuring of Lloyds Banking Group C(2009) 9087 τελικό (ΕΕ C 46 της 24.2.2010, σ. 2).
   
      (23)  Σταθμισμένο ως προς τον κίνδυνο ενεργητικό τον Δεκέμβριο του 2012.
   
      ΠΑΡΑΡΤΗΜΑ
      ΔΕΣΜΕΥΣΕΙΣ ΕΝΑΝΤΙ ΤΗΣ ΕΥΡΩΠΑΪΚΗΣ ΕΠΙΤΡΟΠΗΣ
      Η Δημοκρατία της Σλοβενίας («η Σλοβενία») διασφαλίζει ότι η NLB d.d. και οι θυγατρικές της («η NLB») θα εφαρμόσουν το σχέδιο αναδιάρθρωσης που υποβλήθηκε στις 7 Ιανουαρίου 2013, όπως τροποποιήθηκε στις 25 Φεβρουαρίου 2013 και προσφάτως τον Νοέμβριο και τον Δεκέμβριο του 2013.Σε αυτό το πλαίσιο, η Σλοβενία δεσμεύεται ειδικότερα να εφαρμόσει τα μέτρα και τις δράσεις και να επιτύχει τους στόχους που παρατίθενται κατωτέρω (οι «δεσμεύσεις»), που αποτελούν αναπόσπαστο μέρος του ως άνω σχεδίου αναδιάρθρωσης.
      Οι δεσμεύσεις ισχύουν από την ημερομηνία έκδοσης της απόφασης της Ευρωπαϊκής Επιτροπής («η Επιτροπή») για την έγκριση του σχεδίου αναδιάρθρωσης.
      Η περίοδος της αναδιάρθρωσης λήγει στις 31 Δεκεμβρίου 2017.Οι δεσμεύσεις ισχύουν καθ' όλη τη διάρκεια της περιόδου αναδιάρθρωσης εκτός εάν ορίζεται διαφορετικά σε επιμέρους δέσμευση.
      
                  1.
               
               
                  
                     [μείωση του ισολογισμού] Σύμφωνα με το περιεχόμενο του σχεδίου αναδιάρθρωσης, η NLB θα μειώσει τον συνολικό ισολογισμό του ομίλου από περίπου 17,9 δισεκατ. ευρώ το 2010 σε [10-20] δισεκατ. ευρώ έως την 31η Δεκεμβρίου 2017, χωρίς να επέλθει ουσιαστική αλλαγή ούτε των συνολικών όρων που διέπουν τον ισολογισμό ούτε του νομικού περιβάλλοντος που άπτεται του συνολικού ισολογισμού.
               
            
                  2.
               
               
                  
                     [μείωση του κόστους] Οι δαπάνες λειτουργίας της NLB σε επίπεδο ομίλου ανέρχονταν το 2012 σε 368 εκατ. ευρώ.Η NLB θα μειώσει τις δαπάνες λειτουργίας της σε επίπεδο ομίλου (εξαιρουμένων εκτάκτων εφάπαξ δαπανών μη τακτικού χαρακτήρα, δηλαδή των εξόδων αναδιάρθρωσης) προκειμένου να επιτύχει είτε λόγο δαπανών/εσόδων μικρότερο του 55 % είτε, εάν ο λόγος δαπανών/εσόδων είναι άνω του [50-60] %, οι δαπάνες να ανέρχονται σε [300-350] εκατ. ευρώ έως τα τέλη του 2014, [300-350] εκατ. ευρώ έως τα τέλη του 2015, [250-300] εκατ. ευρώ έως τα τέλη του 2016 και [250-300] εκατ. ευρώ έως τα τέλη του 2017.
                  Εάν ο ετήσιος πληθωρισμός την περίοδο 2013-2017 υπερβεί το 2,5 %, οι στόχοι για τις λειτουργικές δαπάνες θα προσαρμοστούν αναλόγως ώστε να συνυπολογίζεται η διαφορά μεταξύ των προβλέψεων του σχεδίου αναδιάρθρωσης όσον αφορά τον πληθωρισμό και του πραγματικού πληθωρισμού το εκάστοτε έτος.
               
            
                  3.
               
               
                  
                     [πώληση συμμετοχών] Η NLBδιατηρεί μεταξύ άλλων συμμετοχές στις ακόλουθες εταιρείες:
                  
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        Σύμφωνα με στοιχεία της 31ης Δεκεμβρίου 2012, οι συμμετοχές που προορίζονταν για εκποίηση αντιστοιχούσαν σε συνολική αξία ενεργητικού ύψους [100-150] εκατ. ευρώ.
               
            
                  3.1.
               
               
                  Οι ως άνω συμμετοχές θα πωληθούν, ή η πώλησή τους θα ανατεθεί σε τρίτο, ώστε έως την 31η Δεκεμβρίου 2015 η αξία ενεργητικού των συμμετοχών να έχει μειωθεί κατά τουλάχιστον [40-50] % (δηλαδή σε τουλάχιστον [70-80] εκατ. ευρώ) και κατά τουλάχιστον [80-90] % (δηλαδή σε τουλάχιστον [20-30] εκατ. ευρώ) έως την 31η Δεκεμβρίου 2016.
               
            
                  3.2.
               
               
                  Η πώληση συμμετοχής θεωρείται ότι έχει ολοκληρωθεί εφόσον η NLB συνάψει δεσμευτική συμφωνία αγοραπωλησίας για την εν λόγω συμμετοχή με έναν ή περισσότερους αγοραστές οι οποίοι είναι ανεξάρτητοι από την NLB και δεν συνδέονται με αυτήν.
               
            
                  3.3.
               
               
                  Εάν η NLB δεν επιτύχει τον στόχο μείωσης των στοιχείων ενεργητικού για το 2015, θα πρέπει να αναληφθούν άμεσα διορθωτικές δράσεις και να κοινοποιηθούν στην Επιτροπή.
               
            
                  3.4.
               
               
                  Εάν η NLB δεν επιτύχει τον στόχο μείωσης των στοιχείων ενεργητικού για το 2016, ο καταπιστευματοδόχος εκποίησης (που διορίζεται σύμφωνα με το σημείο 19) θα λάβει από την NLB d.d. αποκλειστική εντολή να προβεί σε πώληση έως τις […] των ανωτέρω συμμετοχών ή του υπολοίπου αυτών.
               
            
                  3.5.
               
               
                  Σε κάθε περίπτωση οι συμμετοχές πωλούνται κατά τρόπο που συνάδει με τις δεσμεύσεις.
               
            
                  4.
               
               
                  
                     [εκποίηση μη βασικών θυγατρικών] Η NLB d.d. διατηρεί επίσης συμμετοχές στις κάτωθι μη βασικές θυγατρικές:
                  
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        Σύμφωνα με στοιχεία της 31ης Δεκεμβρίου 2012, οι μη βασικές συμμετοχές αντιστοιχούσαν σε συνολική αξία ενεργητικού ύψους [950-1 000] εκατ. ευρώ.
               
            
                  4.1.
               
               
                  Οι ανωτέρω συμμετοχές εκποιούνται (δηλαδή πωλούνται, ρευστοποιούνται ή εκκαθαρίζονται), ή η εκποίησή τους ανατίθεται σε τρίτο, κατά τρόπο ώστε έως την 31η Δεκεμβρίου 2015 η αξία ενεργητικού των εν λόγω συμμετοχών να έχει μειωθεί κατά τουλάχιστον [40-50] % (δηλαδή σε τουλάχιστον [550-600] εκατ. ευρώ) και κατά τουλάχιστον [80-90] % (δηλαδή σε τουλάχιστον [150-200] εκατ. ευρώ) έως την 31η Δεκεμβρίου 2016.
               
            
                  4.2.
               
               
                  Η εκποίηση συμμετοχής θεωρείται ότι έχει ολοκληρωθεί εφόσον ρευστοποιηθεί ή εκκαθαριστεί η αντίστοιχη εταιρεία ή η NLB d.d. συνάψει δεσμευτική συμφωνία αγοραπωλησίας για την αντίστοιχη συμμετοχή με έναν ή περισσότερους αγοραστές οι οποίοι είναι ανεξάρτητοι από την NLB και δεν συνδέονται με αυτήν.
               
            
                  4.3.
               
               
                  Η εμπορική δραστηριότητα των συμμετοχών που δεν έχουν εκποιηθεί εντός των προθεσμιών που παρατίθενται στο σημείο i) ανωτέρω, π.χ. λόγω εκκρεμών αγωγών ή διαφορών με άλλους μετόχους, θα τερματίζονται σύμφωνα με τη διάρκεια και τη φύση της υποκείμενης επιχειρηματικής δραστηριότητας. Δεν θα ασκούνται νέες δραστηριότητες (εξαιρουμένων αναγκαστικών παρατάσεων υφιστάμενων υποχρεώσεων). Σε αυτή την περίπτωση, η αντίστοιχη εκποίηση θεωρείται ότι έχει ολοκληρωθεί είτε εάν τα συνολικά στοιχεία ενεργητικού μιας συγκεκριμένης συμμετοχής μειωθούν στο 10 %, σε σύγκριση με τα συνολικά στοιχεία ενεργητικού της συμμετοχής την 31η Δεκεμβρίου 2012, είτε εάν κινηθεί η προβλεπόμενη από τον νόμο επίσημη διαδικασία ρευστοποίησης είτε εάν οι κεφαλαιακές απαιτήσεις για τις εν λόγω θυγατρικές δεν υπερβαίνουν συνολικά τα 5 εκατ. ευρώ σε ενοποιημένο επίπεδο.
               
            
                  4.4.
               
               
                  Εάν η NLB δεν επιτύχει τον στόχο μείωσης των στοιχείων ενεργητικού για το 2015, θα πρέπει να αναληφθούν άμεσα διορθωτικές δράσεις και να κοινοποιηθούν στην Επιτροπή.
               
            
                  4.5.
               
               
                  Εάν η NLB δεν επιτύχει τον στόχο μείωσης των στοιχείων ενεργητικού για το 2016, ο καταπιστευματοδόχος εκποίησης (που διορίζεται σύμφωνα με το σημείο 19) θα λάβει από την NLB d.d. αποκλειστική εντολή να προβεί σε πώληση έως τις […] των ανωτέρω συμμετοχών ή του υπολοίπου αυτών σε έναν ή περισσότερους αγοραστές που πληρούν τις προϋποθέσεις που ορίζονται στο σημείο 4.2 ανωτέρω.
               
            
                  4.6.
               
               
                  Σε κάθε περίπτωση, οι συμμετοχές εκποιούνται κατά τρόπο που συνάδει με τις δεσμεύσεις.
               
            
                  5.
               
               
                  
                     [πώληση συμμετοχών σε κοινοπραξίες] Η NLB d.d. θα πωλήσει το σύνολο των συμμετοχών της σε κοινοπραξίες στις κάτωθι εταιρείες έως τις […]:
                  
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
            
                  5.1.
               
               
                  Η πώληση των ως άνω συμμετοχών σε κοινοπραξίες θεωρείται ότι έχει ολοκληρωθεί εφόσον:i) η NLB συνάψει δεσμευτική συμφωνία για την εν λόγω συμμετοχή με έναν ή περισσότερους αγοραστές οι οποίοι είναι ανεξάρτητοι από την NLB και δεν συνδέονται με αυτήν. ii) το ποσοστό ιδιοκτησίας στις κοινοπραξίες μειωθεί στο […] %.
               
            
                  5.2.
               
               
                  Εάν η NLB δεν συνάψει δεσμευτικές συμφωνίες αγοραπωλησίας για έκαστη από τις ως άνω συμμετοχές ή δεν μειώσει το ποσοστό ιδιοκτησίας της στο […] % έως τις […], ο καταπιστευματοδόχος εκποίησης (που διορίζεται σύμφωνα με το σημείο 19) θα λάβει από την NLB d.d. αποκλειστική εντολή να προβεί σε πώληση έως τις […] των συμμετοχών (ή του υπολοίπου αυτών) σε έναν ή περισσότερους αγοραστές που πληρούν τις προϋποθέσεις που ορίζονται στο σημείο 5.1 ανωτέρω.
               
            
                  5.3.
               
               
                  Σε κάθε περίπτωση, οι συμμετοχές πωλούνται κατά τρόπο που συνάδει με τις δεσμεύσεις.
               
            
                  6.
               
               
                  
                     [πώληση συμμετοχών σε τράπεζες] Η NLB d.d. θα προβεί σε πώληση των συμμετοχών της σε […] έως τις […]. Η πώληση συμμετοχής θεωρείται ότι έχει ολοκληρωθεί εφόσον η NLB d.d. συνάψει δεσμευτική συμφωνία αγοραπωλησίας για την εν λόγω συμμετοχή με έναν ή περισσότερους αγοραστές που πληρούν τις κάτωθι προϋποθέσεις: i) είναι ανεξάρτητοι από την NLB και δεν συνδέονται με αυτήν ii) διαθέτουν χρηματοοικονομικούς πόρους, αποδεδειγμένη εμπειρογνωμοσύνη και κίνητρα ώστε να διατηρήσουν και να αναπτύξουν τις αποκτηθείσες δραστηριότητες και/ή εταιρείες ως βιώσιμη και δραστήρια ανταγωνιστική δύναμη iii) δεν εγείρουν εκ πρώτης όψεως ανησυχίες ως προς τον ανταγωνισμό ή δεν ενέχουν τον κίνδυνο να καθυστερήσουν την υλοποίηση των δεσμεύσεων, και πρέπει, ειδικότερα, να αναμένεται ευλόγως από αυτούς ότι θα εξασφαλίσουν όλες τις απαιτούμενες εγκρίσεις από τις αρμόδιες ρυθμιστικές αρχές για την αγορά της εν λόγω επιχειρηματικής δραστηριότητας.Εάν η NLB δεν συνάψει δεσμευτικές συμφωνίες αγοραπωλησίας σχετικά με τις συμμετοχές της σε […] % έως τις […], ο καταπιστευματοδόχος εκποίησης (που διορίζεται σύμφωνα με το σημείο 19) θα λάβει από την NLB d.d. αποκλειστική εντολή να προβεί σε πώληση έως τις […] των συμμετοχών (ή του υπολοίπου αυτών) σε έναν ή περισσότερους αγοραστές που πληρούν τις προϋποθέσεις που ορίζονται στο σημείο 6 ανωτέρω και χωρίς να ορίζεται ελάχιστη τιμή.
               
            
                  6.1.
               
               
                  Η NLB d.d. θα εκποιήσει επίσης πλήρως τη συμμετοχή της σε […] έως τις […].Εάν η συμμετοχή της NLB d.d σε […] δεν εκποιηθεί πλήρως έως τις […], η NLB d.d. θα προτείνει ιδία πρωτοβουλία, θα στηρίξει πλήρως, θα υπερψηφίσει και θα εκτελέσει κάθε μέτρο, απόφαση ή ψήφισμα των μετόχων που απαιτείται ώστε να ξεκινήσει η μείωση του χαρτοφυλακίου δανείων της […] με έναρξη τις […] μέχρι εξάντλησης του χαρτοφυλακίου δανείων της (3 έτη κατά μέγιστο).Σε κάθε περίπτωση, η NLB d.d. θα προτείνει ιδία πρωτοβουλία, θα στηρίξει πλήρως, θα υπερψηφίσει και θα εκτελέσει κάθε μέτρο, απόφαση ή ψήφισμα των μετόχων που απαιτείται ώστε να εξασφαλιστεί ότι η […] δεν θα προβεί σε νέο δανεισμό έως τις […].
               
            
                  7.
               
               
                  
                     [μείωση των πιστωτικών δραστηριοτήτων και παύση δραστηριοτήτων της […]] Η NLB d.d. θα μειώσει την παρουσία της στην αγορά με τους κάτωθι τρόπους:
                  
                              α)
                           
                           
                              παύση δραστηριοτήτων της […] έως τις […]·
                           
                        
                              β)
                           
                           
                              μείωση των πιστωτικών δραστηριοτήτων στη Σλοβενία με:
                              
                                          β)1.
                                       
                                       
                                          χρηματοπιστωτικές εταιρείες συμμετοχών [κωδικοί SIC 64.200, 64.300, 64.920, 64.990, 70.100, 70.200, 70.220 (1)]· τα Περιουσιακά Στοιχεία με Στάθμιση Κινδύνου («ΠΣΣΚ») του εν λόγω χαρτοφυλακίου ανέρχονταν σε [500-550] εκατ. ευρώ την 31η Δεκεμβρίου 2012.Η NLB d.d. θα μεριμνήσει ώστε τα ΠΣΣΚ του εν λόγω χαρτοφυλακίου να μειωθούν σύμφωνα με το κάτωθι χρονοδιάγραμμα:
                                          
                                                      Τέλη -2013
                                                   
                                                   
                                                      Τέλη 2014
                                                   
                                                   
                                                      Τέλη -2015
                                                   
                                                   
                                                      Τέλη -2016
                                                   
                                                   
                                                      Μέσα του 2017
                                                   
                                                   
                                                      Τέλη -2017
                                                   
                                                
                                                      […]
                                                   
                                                   
                                                      […]
                                                   
                                                   
                                                      […]
                                                   
                                                   
                                                      […]
                                                   
                                                   
                                                      […]
                                                   
                                                   
                                                      […]
                                                   
                                                
                                    
                                          β)2.
                                       
                                       
                                          εταιρικοί πελάτες από τον κλάδο των μεταφορών με άνοιγμα άνω του 1 εκατομμυρίου ευρώ [κωδικοί SIC 49.392, 49.410, 50.200, 51.100, 52.290 (2)]· τα ΠΣΣΚ του εν λόγω χαρτοφυλακίου ανέρχονταν σε [100-150] εκατ. ευρώ την 31η Δεκεμβρίου 2012.Η NLB d.d. θα μεριμνήσει ώστε τα ΠΣΣΚ του εν λόγω χαρτοφυλακίου να μειωθούν σύμφωνα με το κάτωθι χρονοδιάγραμμα:
                                          
                                                      Τέλη -2013
                                                   
                                                   
                                                      Τέλη 2014
                                                   
                                                   
                                                      Τέλη -2015
                                                   
                                                   
                                                      Τέλη -2016
                                                   
                                                   
                                                      Μέσα του 2017
                                                   
                                                   
                                                      Τέλη -2017
                                                   
                                                
                                                      […]
                                                   
                                                   
                                                      […]
                                                   
                                                   
                                                      […]
                                                   
                                                   
                                                      […]
                                                   
                                                   
                                                      […]
                                                   
                                                   
                                                      […]
                                                   
                                                
                                    
                                          β)3.
                                       
                                       
                                          εταιρικοί πελάτες από τον κλάδο των κατασκευών με άνοιγμα άνω των 5 εκατ. ευρώ [κωδικοί SIC 41.100, 41.200, 42.110, 42.220, 68.100 (3)]· τα ΠΣΣΚ του εν λόγω χαρτοφυλακίου ανέρχονταν σε [900-950] εκατ. ευρώ την 31η Δεκεμβρίου 2012.Η NLB d.d. θα μεριμνήσει ώστε τα ΠΣΣΚ του εν λόγω χαρτοφυλακίου να μειωθούν σύμφωνα με το κάτωθι χρονοδιάγραμμα:
                                          
                                                      Τέλη -2013
                                                   
                                                   
                                                      Τέλη 2014
                                                   
                                                   
                                                      Τέλη -2015
                                                   
                                                   
                                                      Τέλη -2016
                                                   
                                                   
                                                      Μέσα του 2017
                                                   
                                                   
                                                      Τέλη -2017
                                                   
                                                
                                                      […]
                                                   
                                                   
                                                      […]
                                                   
                                                   
                                                      […]
                                                   
                                                   
                                                      […]
                                                   
                                                   
                                                      […]
                                                   
                                                   
                                                      […]
                                                   
                                                
                                    
                        
            
                  7.1.
               
               
                  Εάν σε κάποιον από τους εν λόγω τρεις κλάδους δεν επιτευχθούν οι στόχοι μείωσης των ΠΣΣΚ κατά ποσοστό μεγαλύτερο του [10-20] %, η NLB d.d. δεν θα αναλάβει οποιαδήποτε νέα πιστωτική δραστηριότητα στη Σλοβενία στον αντίστοιχο κλάδο έως ότου επιτευχθεί ο στόχος της μείωσης του σταθμισμένου ως προς τον κίνδυνο ενεργητικού. Επιπροσθέτως, η NLB θα υποβάλει αμελλητί στην Επιτροπή σχέδιο έκτακτης ανάγκης που θα καταδεικνύει την ικανότητά της να επιτύχει έως την 31η Δεκεμβρίου 2017 τους αντίστοιχους στόχους μείωσης των ΠΣΣΚ.
               
            
                  8.
               
               
                  
                     [δραστηριότητες με αλλοδαπούς πελάτες] Η NLB d.d. δεν αναλαμβάνει νέες πιστωτικές δραστηριότητες με εταιρικούς πελάτες που έχουν συσταθεί εκτός Σλοβενίας και οι οποίοι δεν είναι μέλη ομίλων με έδρα ή τελικό δικαιούχο εντός Σλοβενίας.Η NLB d.d. θα περιορίσει τις δραστηριότητές της με αυτούς τους πελάτες στην εύρυθμη εκτέλεση και διαχείριση των πιστωτικών συμβάσεων.Για λόγους αποσαφήνισης, η χρηματοδότηση εμπορικών και εξαγωγικών δραστηριοτήτων των σλοβενικών εταιρειών προς χώρες του εξωτερικού και οι ταμειακές πράξεις με τράπεζες του εξωτερικού δεν υπόκεινται στον εν λόγω περιορισμό.
               
            
                  9.
               
               
                  
                     [εταιρική διακυβέρνηση] Η Σλοβενία αναλαμβάνει να εφαρμόσει επίκαιρες δομές εταιρικής διακυβέρνησης στην NLB σύμφωνα με την οδηγία της ΕΕ για τις κεφαλαιακές απαιτήσεις και με την εγχώρια νομοθεσία της Σλοβενίας.Οι συναφείς απαραίτητες αλλαγές στους εσωτερικούς κανόνες και κανονισμούς της NLB d.d. πρέπει να εφαρμοστούν εντός τριών μηνών από την έκδοση της απόφασης της Επιτροπής σχετικά με το σχέδιο αναδιάρθρωσης της NLB.Ειδικότερα:
               
            
                  9.1.
               
               
                  η Σλοβενία δεσμεύεται να τηρεί:
                  
                              α)
                           
                           
                              τους κανόνες εταιρικής διακυβέρνησης σύμφωνα με τα σημεία 9.2 έως 9.9·
                           
                        
                              β)
                           
                           
                              το πλαίσιο και τον διαχωρισμό των καθηκόντων που ορίζονται από τη σλοβενική εταιρική και τραπεζική/ρυθμιστική νομοθεσία για τους μετόχους, τη διοίκηση και το εποπτικό συμβούλιο των χρηματοπιστωτικών ιδρυμάτων· και
                           
                        
                              γ)
                           
                           
                              τις κατευθυντήριες γραμμές της Επιτροπής για την εταιρική διακυβέρνηση και το πλαίσιο σχέσεων για τις τράπεζες στις οποίες έχει μερίδιο το κράτος.
                           
                        
            
                  9.2.
               
               
                  το διοικητικό συμβούλιο της NLB d.d. θα διαθέτει τις αποκλειστικές εξουσίες και αρμοδιότητες διαχείρισης των καθημερινών εργασιών της NLB ανεξάρτητα και με μοναδικό γνώμονα το συμφέρον της τράπεζας.Ούτε το εποπτικό συμβούλιο ούτε η συνέλευση των μετόχων ούτε τυχόν εκπρόσωποι των μετόχων μπορούν να δίνουν οδηγίες προς το διοικητικό συμβούλιο ή να παρεμβαίνουν με άλλον τρόπο στη διαχείριση των καθημερινών εργασιών της τράπεζας.
               
            
                  9.3.
               
               
                  εκτός από την εποπτεία και την παρακολούθηση που ασκεί το εποπτικό συμβούλιο, κανένα άλλο εταιρικό όργανο ή μονάδα δεν δίνει οδηγίες προς το διοικητικό συμβούλιο· ειδικότερα, το διοικητικό συμβούλιο δεν λαμβάνει άμεσες ή έμμεσες εντολές από κανέναν μέτοχο ή από το κράτος.Αυτό ισχύει και για τη γενική συνέλευση, της οποίας η αρμοδιότητα λήψης αποφάσεων περιορίζεται στον κατάλογο αποφάσεων που προβλέπονται από τον νόμο και από το καταστατικό.Επιπλέον, άτομα που ασκούν την επιρροή τους επί εταιρείας ώστε να παρακινήσουν μέλη του διοικητικού συμβουλίου να ενεργήσουν κατά τρόπο που προκαλεί ζημία στην εταιρεία ή στους μετόχους της οφείλουν να αποκαταστήσουν στην εταιρεία την προκληθείσα ζημία.
               
            
                  9.4.
               
               
                  εφαρμόζεται η αρχή της πλήρους εφαρμογής των συνθηκών ανταγωνισμού στη σχέση μεταξύ της τράπεζας και των μετόχων της, ειδικότερα της Σλοβενίας·
               
            
                  9.5.
               
               
                  όλα τα μέλη του εποπτικού συμβουλίου υποβάλλονται στη δοκιμή «ήθους και ικανοτήτων» (fit and proper test), δηλαδή πρέπει να είναι αξιόπιστα και να διαθέτουν τα απαραίτητα επαγγελματικά προσόντα για την ορθή αξιολόγηση και παρακολούθηση των δραστηριοτήτων της NLB.Η Σλοβενία δεν παρεμβαίνει στον διορισμό των μελών του εποπτικού συμβουλίου και των εκτελεστικών στελεχών πέραν του προσδιορισμού των υποψηφίων της και των δικαιωμάτων της ως μετόχου δυνάμει του κοινού σλοβενικού εταιρικού δικαίου·
               
            
                  9.6.
               
               
                  δύο τρίτα των θέσεων και των δικαιωμάτων ψήφου στο εποπτικό συμβούλιο και τις επιτροπές αυτού διατίθενται σε ανεξάρτητους εμπειρογνώμονες, δηλαδή σε άτομα που ούτε απασχολούνται επί του παρόντος από τη σλοβενική κυβέρνηση ούτε απασχολούνταν από αυτήν για 24 μήνες πριν από τον διορισμό τους και τα οποία ούτε επί του παρόντος ούτε και 24 μήνες πριν από τον διορισμό τους κατείχαν ηγετική ή διοικητική θέση σε πολιτικό κόμμα της Σλοβενίας·
               
            
                  9.7.
               
               
                  η NLB θα μεριμνά για την αποτελεσματική, ανεξάρτητη και αντικειμενική άσκηση εσωτερικού ελέγχου. Για τον σκοπό αυτό, η αρμόδια για τον εσωτερικό έλεγχο μονάδα θα ενημερώνει και θα λογοδοτεί μόνο στο διοικητικό συμβούλιο και στην επιτροπή ελέγχου του εποπτικού συμβουλίου, όπου τουλάχιστον ένα μέλος διαθέτει πρόσφατη και συναφή εμπειρία στον χρηματοπιστωτικό τομέα.Επιπλέον, τα ευρήματα και οι συστάσεις της μονάδας εσωτερικού ελέγχου θα τυγχάνουν της δέουσας προσοχής και θα εξετάζονται στην επιτροπή ελέγχου/στο διοικητικό συμβούλιο, και θα συνοδεύονται από κατάλληλο σχέδιο δράσης για την αντιμετώπιση των διαπιστωμένων προβλημάτων.Η απόφαση για μη ανάληψη δράσης επί των ευρημάτων του εσωτερικού ελέγχου θα πρέπει να τεκμηριώνεται δεόντως και, κατόπιν αιτήματος, να υποβάλλεται στον καταπιστευματοδόχο παρακολούθησης·
               
            
                  9.8.
               
               
                  κατά την εφαρμογή των σχεδιαζόμενων μέτρων, η NLB θα ασκεί συνετή, υγιή επιχειρηματική πολιτική με γνώμονα τη βιωσιμότητα.Επιπροσθέτως, η NLB θα επανεξετάσει τα εσωτερικά συστήματα κινήτρων και την πολιτική αποδοχών που εφαρμόζει ως προς την καταλληλότητά τους και θα μεριμνήσει ώστε να μην ενθαρρύνουν την ανάληψη παράλογων κινδύνων, αλλά να προσανατολίζονται σε βιώσιμους και μακροπρόθεσμους στόχους και να χαρακτηρίζονται από διαφάνεια.Όσον αφορά τις αποδοχές των μελών του συμβουλίου και των ανώτατων στελεχών της τράπεζας λαμβάνονται ειδικότερα υπόψη η συμβολή του εκάστοτε προσώπου στην οικονομική θέση της τράπεζας καθώς και η ανάγκη προσανατολισμού των επιπέδων των μισθών με βάση την αγορά, ώστε να είναι δυνατή η πρόσληψη προσώπων ιδιαίτερα ικανών να συμβάλουν στη βιώσιμη οικονομική ανάπτυξη.Οι πολιτικές και πρακτικές αποδοχών της NLB θα συνάδουν με τις κατευθυντήριες γραμμές της ΕΑΤ σχετικά με τις πολιτικές και τις πρακτικές αποδοχών που δημοσιεύθηκαν στις 10 Δεκεμβρίου 2010.Οι μεταβλητές ετήσιες αποδοχές περιορίζονται ως εξής:
                  
                              α)
                           
                           
                              διοικητικό συμβούλιο: πέντε μηνιαίοι μισθοί·
                           
                        
                              β)
                           
                           
                              υπάλληλοι που εκτελούν ειδικές εργασίες (4) σε θέσεις εξυπηρέτησης πελατών: πέντε μηνιαίοι μισθοί·
                           
                        
                              γ)
                           
                           
                              υπάλληλοι που εκτελούν ειδικές εργασίες σε άλλες θέσεις: τρεις μηνιαίοι μισθοί
                           
                        Η καταβολή τουλάχιστον του 50 % των μεταβλητών αποδοχών αναβάλλεται κατά τρία έτη.
               
            
                  9.9.
               
               
                  Παρά τη δέσμευση του σημείου 9.8 ανωτέρω, σε κάθε περίπτωση, για το σύνολο της περιόδου αναδιάρθρωσης, οι συνολικές αποδοχές κάθε μέλους του συμβουλίου και υπαλλήλου που εκτελεί ειδικές εργασίες θα περιορίζονται στο ενδεδειγμένο επίπεδο. Οι συνολικές αποδοχές των εν λόγω ατόμων δεν υπερβαίνουν το 15πλάσιο του εθνικού μέσου μισθού στη Σλοβενία ή το 10πλάσιο του μέσου μισθού στην NLB d.d. Οι περιορισμοί που αναφέρονται ανωτέρω εξακολουθούν να ισχύουν έως τη λήξη της περιόδου αναδιάρθρωσης.
               
            
                  9.9.1.
               
               
                  Κατόπιν ενημέρωσης του καταπιστευματοδόχου παρακολούθησης, η NLB δύναται να προσαρμόσει το προαναφερόμενο ανώτατο όριο για τις ετήσιες αποδοχές βάσει του πληθωρισμού στη Σλοβενία.
               
            
                  9.9.2.
               
               
                  Στον βαθμό που είναι νομικά εφικτό, η NLB αμείβει τα μέλη των συμβουλίων και των επιτροπών της, τους υπαλλήλους και τους βασικούς αντιπροσώπους της σύμφωνα με τις κάτωθι αρχές:
                  
                              β)1.
                           
                           
                              τη συμβολή του συγκεκριμένου προσώπου στην οικονομική κατάσταση της NLB, ιδίως στο πλαίσιο της έως τώρα επιχειρηματικής πολιτικής και της διαχείρισης κινδύνου, και
                           
                        
                              β)2.
                           
                           
                              την ανάγκη οι αμοιβές να είναι σύμφωνες με την αγορά, ώστε να είναι δυνατή η πρόσληψη προσώπων ιδιαίτερα ικανών να συμβάλουν στη βιώσιμη οικονομική ανάπτυξη.
                           
                        
            
                  9.10.
               
               
                  Η Σλοβενία θα διασφαλίσει ότι κάθε τράπεζα κρατικής ιδιοκτησίας εξακολουθεί να αποτελεί χωριστή οικονομική μονάδα με ανεξάρτητες εξουσίες λήψης αποφάσεων κατά την έννοια του κοινοτικού κανονισμού συγκεντρώσεων και σύμφωνα με την ανακοίνωση της Επιτροπής για θέματα δικαιοδοσίας.Ειδικότερα, η Σλοβενία διασφαλίζει ότι:
                  
                              α)
                           
                           
                              τυχόν εμπιστευτικές, εμπορικώς ευαίσθητες ή προσωπικές πληροφορίες που παρέχονται προς κυβερνητικούς φορείς και φέρουν τη συναφή σήμανση τυγχάνουν της δέουσας μεταχείρισης και δεν διαβιβάζονται σε άλλες τράπεζες και επιχειρήσεις στις οποίες το κράτος έχει μερίδιο·
                           
                        
                              β)
                           
                           
                              η κυβέρνηση διαχειρίζεται και διατηρεί το μερίδιό της στην τράπεζα χωριστά από τη διαχείριση των συμφερόντων της σε οποιαδήποτε άλλη τράπεζα στην οποία το κράτος έχει μερίδιο·
                           
                        
                              γ)
                           
                           
                              η άσκηση τυχόν δικαιωμάτων που κατέχει το κράτος και η διαχείριση των συμφερόντων του κράτους σε τυχόν τράπεζες πραγματοποιούνται σε εμπορική βάση και δεν αποτρέπουν, περιορίζουν, στρεβλώνουν ή μειώνουν σημαντικά ή παρακωλύουν τον πραγματικό ανταγωνισμό.Τυχόν διάθεση των μετοχών του κράτους πρέπει να διενεργείται με διαφανή, ανοικτή και ανταγωνιστική διαδικασία.
                           
                        
            
                  10.
               
               
                  
                     [διαχείριση κινδύνου και πιστωτικές πολιτικές] Η NLB θα αναδιαμορφώσει τη διαδικασία διαχείρισης κινδύνου που εφαρμόζει, και συγκεκριμένα η NLB d.d. και οι βασικές της θυγατρικές τράπεζες (5) θα προβούν στα εξής:
               
            
                  10.1.
               
               
                  τιμολόγηση κάθε νέου δανείου (νέο δάνειο θεωρείται κάθε νέα δραστηριότητα που δεν συνδέεται με υφιστάμενη συναλλαγή) με χρήση του κατάλληλου εσωτερικού εργαλείου τιμολόγησης (όπως το «Kreditni Kalkulator» που χρησιμοποιείται επί του παρόντος και η μελλοντική εκδοχή αυτού) ή [στην περίπτωση μαζικής λιανικής τραπεζικής και ανοιγμάτων σε ΜΜΕ (6)] με χρήση των κατάλληλων εσωτερικών κατευθυντήριων γραμμών για την τιμολόγηση. Η τιμολόγηση των νέων δανείων θα θεωρείται κατάλληλη εάν το νέο δάνειο συμβάλλει στην επίτευξη θετικής απόδοσης ιδίων κεφαλαίων (ΑΙΚ) προ φόρου τουλάχιστον […] % το 2014, […] % το 2015, […] % το 2016 και […] % το 2017 είτε επί του συγκεκριμένου δανείου είτε επί κάθε πελάτη. Ο υπολογισμός της ΑΙΚ ενός πελάτη μπορεί να περιλαμβάνει έσοδα από τόκους, τέλη και άλλα συνδυασμένα προϊόντα του ίδιου πελάτη. Ο υπολογισμός της ΑΙΚ σε επίπεδο πελάτη και η τιμολόγηση σύμφωνα με την ελάχιστη ΑΙΚ πρέπει να εφαρμοστεί από την 30ή Ιουνίου 2014 μεμονωμένα και από τις 31 Δεκεμβρίου 2014 για το σύνολο των βασικών θυγατρικών τραπεζών.
                  
                              α)
                           
                           
                              Για τους σκοπούς του εν λόγω υπολογισμού μπορούν να συνυπολογίζονται ο μέσος σταθμισμένος όγκος όλων των χορηγήσεων δανείων σε έναν πελάτη (από την ημερομηνία έκδοσης της παρούσας απόφασης) και άλλα τέλη επιχειρηματικής δραστηριότητας ή τραπεζικών συναλλαγών που συνεισφέρουν στην κερδοφορία της σχέσης με τον εν λόγω πελάτη, ώστε ένα νέο δάνειο να είναι πιθανόν να παράγει χαμηλότερη απόδοση εάν αντισταθμίζεται με έσοδα από άλλα τέλη επιχειρηματικής δραστηριότητας ή τραπεζικών συναλλαγών. Τα νέα δάνεια θα διαθέτουν πιστωτική τεκμηρίωση που θα καταδεικνύει υπολογισμό της ΑΙΚ πριν από τη σύναψη της συμφωνίας είτε για το επιμέρους δάνειο είτε για άλλο ενεργό άνοιγμα επί μοναδιαίου πελάτη, περιλαμβανομένων τελών επιχειρηματικής δραστηριότητας ή τραπεζικών συναλλαγών. Στην περίπτωση μαζικής λιανικής τραπεζικής και συναλλαγών με ΜΜΕ, η ΑΙΚ που υπολογίζεται πριν από τη σύναψη της συμφωνίας μπορεί να αντικατασταθεί από επαλήθευση ότι η συναλλαγή συνάδει με τις εσωτερικές κατευθυντήριες γραμμές για την τιμολόγηση και τεκμηρίωση σε κεντρικό επίπεδο ότι οι κατευθυντήριες γραμμές για την τιμολόγηση εξασφαλίζουν απόδοση ιδίων κεφαλαίων κατά […] % το 2014, […] % το 2015, […] % το 2016 και […] % το 2017.
                           
                        
                              β)
                           
                           
                              Τυχόν απόκλιση από την τιμολόγηση η οποία συνεπάγεται χαμηλότερη τιμή θα πρέπει να τεκμηριώνεται.Στην εν λόγω τεκμηρίωση θα περιλαμβάνονται ισχυρά επιχειρήματα εμπορικής φύσεως για την αιτιολόγηση της απόκλισης και η τεκμηρίωση θα υποβάλλεται στον καταπιστευματοδόχο παρακολούθησης.Το συνολικό ποσό των αποκλίσεων δεν θα υπερβαίνει τα ποσά που ορίζονται στο σημείο 10.6.
                           
                        
                              γ)
                           
                           
                              Πιστωτικές συμφωνίες που δεν εμπίπτουν στο εν λόγω καθεστώς τιμολογιακής πολιτικής:Συναλλαγές με συνδεόμενα μέρη (δηλαδή μέλη του ομίλου και υπάλληλοι), υποθέσεις αναδιάρθρωσης (των πελατών Δ, Ε και Γ με καθυστέρηση πληρωμών άνω των 90 ημερών) και το σύνολο των συναλλαγών στις χρηματαγορές.
                           
                        
            
                  10.2.
               
               
                  προσαρμογή της διαδικασίας αξιολόγησης της πιστοληπτικής ικανότητας κατά τρόπο που η ανάλυση χρηματοοικονομικής κατάστασης και η βαθμολόγηση πιστοληπτικής ικανότητας που αναφέρουν τουλάχιστον παραμέτρους μόχλευσης και επιδόσεων, όπως απόδοση επί του κεφαλαίου, κέρδη προς τόκων και φόρων, κάλυψη τόκων, χρέος/αποτελέσματα προ τόκων, φόρων και αποσβέσεων, χρέος/(χρέος + μετοχικό κεφάλαιο) κ.λπ. να λαμβάνονται υπόψη πριν από την ανάληψη νέου πιστωτικού ανοίγματος με οποιονδήποτε εταιρικό πελάτη. Κάθε πελάτης στον οποίο η NLB d.d. έχει άνοιγμα άνω του 1 εκατομμυρίου ευρώ θα πρέπει να επαναξιολογείται σε ετήσια βάση.
               
            
                  10.3.
               
               
                  τεκμηρίωση όλων των αποφάσεων αναδιάρθρωσης, δηλαδή όλων των νέων πιστωτικών συμφωνιών με εταιρικούς πελάτες που κατέχουν μη εξυπηρετούμενα δάνεια με άνοιγμα άνω των 10 000 ευρώ και η τεκμηρίωση πρέπει να περιλαμβάνει σύγκριση με εναλλακτικές λύσεις, όπως η εκτέλεση εξασφαλίσεων και η καταγγελία υποχρέωσης, που θα αποδεικνύει ότι επιλέγεται η λύση που μεγιστοποιεί την καθαρή παρούσα αξία για την τράπεζα.Αν δεν είναι εφικτή η ΑΙΚ κατά τουλάχιστον […] %, οι αποφάσεις αναδιάρθρωσης που λαμβάνονται διασφαλίζουν ότι η τράπεζα θα είναι σε θέση να καταγγείλει την ανάληψη υποχρέωσης τουλάχιστον κάθε 12 μήνες. Όταν η NLB d.d. δεν διαθέτει αποκλειστικό δικαίωμα να αποδεχθεί, να προτείνει ή να εγκρίνει συμφωνίες αναδιάρθρωσης ή να λάβει αποφάσεις αναδιάρθρωσης, ασκεί τα δικαιώματά της σύμφωνα με τις ανωτέρω αρχές.Κατάλογος με όλες τις πρόσφατες αποφάσεις αναδιάρθρωσης θα παρέχεται στον καταπιστευματοδόχο παρακολούθησης ανά τακτά χρονικά διαστήματα (τουλάχιστον κάθε 6 μήνες).Η τεκμηρίωση κάθε απόφασης αναδιάρθρωσης θα υποβάλλεται στον καταπιστευματοδόχο παρακολούθησης κατόπιν αιτήματος.
               
            
                  10.4.
               
               
                  διασφάλιση ότι όλοι οι υπάλληλοι στον τομέα της τραπεζικής πίστης που εγκρίνουν πιστώσεις προς ΜΜΕ και εταιρικούς πελάτες έχουν παρακολουθήσει εσωτερικό πρόγραμμα κατάρτισης προς εξοικείωσή τους με τη διαδικασία αξιολόγησης πιστοληπτικής ικανότητας και τις παγιωμένες μεθοδολογίες τιμολόγησης το αργότερο έως τις 30 Ιουνίου 2014.
               
            
                  10.5.
               
               
                  αναβάθμιση της διαδικασίας αξιολόγησης της πιστοληπτικής ικανότητας των πελατών σε πλήρες εσωτερικό σύστημα αξιολογήσεων, εγκεκριμένο από την Τράπεζα της Σλοβενίας, το αργότερο έως τις 31 Δεκεμβρίου 2014.
               
            
                  10.6.
               
               
                  εάν ο καταπιστευματοδόχος παρακολούθησης διαπιστώσει αδυναμία εκ μέρους της NLB να συμμορφωθεί με οποιαδήποτε από τις δεσμεύσεις της παρούσας παραγράφου 10, η NLB d.d. θα υποβάλει στον καταπιστευματοδόχο παρακολούθησης διορθωτικό σχέδιο στο οποίο θα αναφέρει τις ενέργειες στις οποίες έχει προβεί και στις οποίες προτίθεται να προβεί ώστε να αποτραπεί παραβίαση των δεσμεύσεων κατά το επόμενο τρίμηνο.Το σχέδιο υποβάλλεται εγκαίρως ώστε ο καταπιστευματοδόχος παρακολούθησης να μπορέσει να το συμπεριλάβει στην επόμενη εξαμηνιαία έκθεση του προς την Επιτροπή.Εάν το διορθωτικό σχέδιο δεν αποφέρει τα αναμενόμενα αποτελέσματα και δεν επιτύχει τους στόχους του, η NLB d.d. θα περιορίσει για διάστημα 12 μηνών —με έναρξη το τρίμηνο που ακολουθεί την υποβολή έκθεσης σχετικά με παραβίαση των δεσμεύσεων— τον όγκο νέων δανείων ανά περίοδο αναφοράς στο 66 % του όγκου νέων δανείων (7) της περιόδου αναφοράς στην οποία σημειώθηκε η παραβίαση των δεσμεύσεων.Αυτό δεν ισχύει για μεμονωμένη παραβίαση δέσμευσης δυνάμει των σημείων 10.1, 10.2 και 10.3, υπό τον όρο ότι από περαιτέρω έρευνα του καταπιστευματοδόχου παρακολούθησης προκύπτει ότι η εν λόγω παραβίαση μπορεί να θεωρηθεί μεμονωμένο σφάλμα ή παράλειψη και ότι δεν υφίστανται στοιχεία που να υπονοούν ότι από την εν λόγω παραβίαση έχουν θιγεί συμφωνίες συνολικού όγκου ανά πελάτη άνω των […] εκατ. ευρώ.
               
            
                  11.
               
               
                  
                     [μη διάκριση] Οι εταιρείες που ανήκουν στο σλοβενικό κράτος σε καμία περίπτωση δεν τυγχάνουν ευνοϊκότερης μεταχείρισης σε σύγκριση με εταιρείες μη κρατικής ιδιοκτησίας (μη διάκριση).Η NLB d.d. θα πρέπει καθ' όλη τη διάρκεια της περιόδου αναδιάρθρωσης να διαθέτει ετήσια έκθεση στην οποία θα γίνεται σύγκριση των όρων δανεισμού που ισχύουν για τις εταιρείες κρατικής ιδιοκτησίας και των όρων δανεισμού που ισχύουν για παρόμοιες ιδιωτικές εταιρείες.
               
            
                  12.
               
               
                  
                     [δεσμεύσεις συμπεριφοράς] Η Σλοβενία δεσμεύεται να επιβάλει τις κάτωθι διασφαλίσεις ως προς τη συμπεριφορά σχετικά με την αναδιάρθρωση της NLB:
               
            
                  12.1.
               
               
                  
                     [απαγόρευση διαφήμισης και επιθετικών εμπορικών στρατηγικών] επιβολή απαγόρευσης διαφήμισης στην οποία γίνεται αναφορά στην κρατική ενίσχυση προς την NLB και στην κρατική ιδιοκτησία της NLB (ή άλλων τυχόν ανταγωνιστικών πλεονεκτημάτων που προκύπτουν κατά οποιονδήποτε τρόπο από την ενίσχυση προς την NLB ή από την κρατική ιδιοκτησία της NLB) και αποτροπή της χρήσης από την NLB τυχόν επιθετικών εμπορικών στρατηγικών που δεν θα ασκούνταν χωρίς την κρατική ενίσχυση (απαγόρευση διαφήμισης).
               
            
                  12.2.
               
               
                  
                     [Μηχανισμός επιστροφής κεφαλαίου και απαγόρευση διανομής μερισμάτων] Βάσει των εξελεγμένων λογαριασμών στο τέλος της χρήσης, η NLB d.d. θα καταβάλλει με τη μορφή καταβολής μερίσματος τα κάτωθι ποσά στους μετόχους της:
                  
                              i)
                           
                           
                              Για τα οικονομικά έτη 2015 και 2016: i) το 50 % του κεφαλαίου που έχει συσσωρευτεί πέραν των εφαρμοστέων ελάχιστων κεφαλαιακών απαιτήσεων στο ενοποιημένο επίπεδο σύμφωνα με την ευρωπαϊκή και τη σλοβενική νομοθεσία (περιλαμβάνονται οι πυλώνες 1 και 2) συν κεφαλαιακό απόθεμα ασφαλείας 100 μονάδων βάσης· ή ii) τα καθαρά έσοδα του συναφούς έτους, όποιο από τα δύο είναι χαμηλότερο·
                           
                        
                              ii)
                           
                           
                              Για το οικονομικό έτος 2017: i) το 100 % του κεφαλαίου που έχει συσσωρευτεί πέραν των εφαρμοστέων ελάχιστων κεφαλαιακών απαιτήσεων στο ενοποιημένο επίπεδο σύμφωνα με την ευρωπαϊκή και τη σλοβενική νομοθεσία (περιλαμβάνονται οι πυλώνες 1 και 2) συν κεφαλαιακό απόθεμα ασφαλείας 100 μονάδων βάσης· ή ii) τα καθαρά έσοδα του συναφούς έτους, όποιο από τα δύο είναι χαμηλότερο.
                           
                        
            
                  12.2.1.
               
               
                  Με την επιφύλαξη των αρμοδιοτήτων της Τράπεζας της Σλοβενίας ως τραπεζικής εποπτικής αρχής της NLB, η διανομή μερισμάτων αναστέλλεται, εν όλω ή εν μέρει, εάν, βάσει αιτιολογημένου αιτήματος της NLB το οποίο προσυπογράφει ο καταπιστευματοδόχος παρακολούθησης, θεωρείται ότι θα διακύβευε τη φερεγγυότητα της τράπεζας κατά τα επόμενα έτη.
               
            
                  12.2.2.
               
               
                  Για τα οικονομικά έτη 2013 και 2014 δεν θα καταβληθούν μερίσματα.
               
            
                  12.2.3.
               
               
                  Οι θυγατρικές της NLB d.d. υπόκεινται σε απαγόρευση καταβολής μερισμάτων σύμφωνα με τα όσα ορίζονται ανωτέρω για την NLB d.d. Παρά την εν λόγω απαγόρευση, οι εταιρείες του ομίλου NLB μπορούν να καταβάλλουν μερίσματα στους μετόχους τους εάν η NLB d.d. είναι —άμεσα ή έμμεσα— ο πλειοψηφικός μέτοχος και όλοι οι εξωτερικοί μέτοχοι διατηρούν συνδυαστικά ποσοστό μικρότερο του [10-20] % των μετοχών και των δικαιωμάτων ψήφου στην αντίστοιχη εταιρεία.
               
            
                  12.3.
               
               
                  
                     [απαγόρευση διανομής τοκομεριδίων]· προκειμένου να διασφαλιστεί ότι η NLB δεν θα προβεί κατά τη διάρκεια της περιόδου αναδιάρθρωσης σε πληρωμές επί κεφαλαιακών μέσων, εκτός εάν οι εν λόγω πληρωμές απορρέουν από νομική υποχρέωση, και ότι δεν θα ανακαλέσει ή δεν θα προβεί σε επαναγορά των εν λόγω μέσων χωρίς την πρότερη έγκριση της Επιτροπής.Τα τοκομερίδια επί κεφαλαιακών μέσων που κατέχει το κράτος μπορούν να καταβάλλονται, εκτός εάν οι εν λόγω πληρωμές θα έχουν ως συνέπεια την καταβολή τοκομεριδίων σε άλλους επενδυτές, η οποία σε άλλη περίπτωση δεν θα ήταν υποχρεωτική.Η δέσμευση αυτή για μη καταβολή τοκομεριδίων κατά τη διάρκεια της περιόδου αναδιάρθρωσης δεν ισχύει για νεοεκδοθέντα μέσα (δηλαδή μέσα που εκδόθηκαν μετά την τελική έγκριση από την Επιτροπή του σχεδίου αναδιάρθρωσης), υπό τον όρο ότι τυχόν καταβολή τοκομεριδίων επί αυτών των νεοεκδοθέντων μέσων δεν θα δημιουργεί νομική υποχρέωση για καταβολή τοκομεριδίων επί τίτλων της NLB που υφίστανται κατά τη χρονική στιγμή της έκδοσης της απόφασης αναδιάρθρωσης από την Επιτροπή (απαγόρευση διανομής τοκομεριδίων)·
               
            
                  12.4.
               
               
                  
                     [απαγόρευση πράξεων εξαγοράς] προκειμένου να διασφαλιστεί ότι η NLB δεν θα αποκτήσει μερίδιο σε καμία επιχείρηση. Τούτο καλύπτει τόσο τις επιχειρήσεις με τη νομική μορφή εταιρείας όσο και σύνολο στοιχείων ενεργητικού που απαρτίζουν μια επιχείρηση.
                  α)   Εξαίρεση που προϋποθέτει την πρότερη έγκριση της Επιτροπής: Παρά την εν λόγω απαγόρευση, η NLB δύναται, εφόσον λάβει την έγκριση της Επιτροπής, να αποκτήσει επιχειρήσεις εάν, υπό εξαιρετικές περιπτώσεις, αυτό είναι απαραίτητο για την αποκατάσταση της χρηματοπιστωτικής σταθερότητας ή την εξασφάλιση του αποτελεσματικού ανταγωνισμού (8)·
                  β)   Εξαίρεση που δεν προϋποθέτει την πρότερη έγκριση της Επιτροπής: Η NLB δύναται να αποκτήσει μερίδιο σε επιχειρήσεις υπό τον όρο ότι η τιμή κτήσεως δεν υπερβαίνει το 1,5 εκατ. ευρώ (0,01 % του συνολικού ενεργητικού της NLB σύμφωνα με στοιχεία του Δεκεμβρίου του 2012) σε κάθε επιμέρους περίπτωση και ότι σωρευτικά οι τιμές κτήσεως που καταβάλλει η NLB για όλες τις εξαγορές καθ' όλη τη διάρκεια της περιόδου αναδιάρθρωσης δεν υπερβαίνουν τα 3,75 εκατ. ευρώ (0,025 % του συνολικού ενεργητικού της NLB τον Δεκέμβριο του 2012).
                  γ)   Δραστηριότητες που δεν εμπίπτουν στην απαγόρευση πράξεων εξαγοράς: 1) πράξεις εξαγοράς που εκτελούνται κατά τη συνήθη άσκηση τραπεζικών δραστηριοτήτων στο πλαίσιο διαχείρισης υφιστάμενων αξιώσεων έναντι προβληματικών εταιρειών· 2) μεταβιβάσεις και αναδιαρθρώσεις εντός του ομίλου NLB, περιλαμβανομένων εξαγορών μειοψηφικών μετόχων και εξαγοράς του υπολοίπου των μετοχών της NLB Vita από την KBC.
               
            
                  13.
               
               
                  
                     [Καταμερισμός των επιβαρύνσεων] Η Σλοβενία δεσμεύεται ότι πριν από τη χορήγηση οποιασδήποτε κρατικής ενίσχυσης θα απομειωθεί πλήρως το μετοχικό κεφάλαιο των υφιστάμενων μετόχων και το σύνολο των εκκρεμών οφειλών μειωμένης εξασφάλισης.
               
            
                  14.
               
               
                  
                     [μείωση της συμμετοχής του κράτους και […]] Η Σλοβενία θα μειώσει τη συμμετοχή της στην NLB d.d. σε […] («[…]») έως τις […]. Εάν η Σλοβενία δεν συνάψει α) δεσμευτική συμφωνία αγοραπωλησίας για την πώληση της συμμετοχής της στην NLB d.d. σε ποσοστό άνω του […] έως τις […], ο καταπιστευματοδόχος εκποίησης (που διορίζεται σύμφωνα με το σημείο 19) θα λάβει από τη Σλοβενία και την NLB d.d. αποκλειστική εντολή να προβεί σε πώληση των συμμετοχών της NLB d.d. στις κάτωθι […], για ελάχιστη τιμή […] λογιστικής αξίας:
                  
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        
                              —
                           
                           
                              […]
                           
                        Η διαδικασία της πώλησης θα διενεργηθεί από τον καταπιστευματοδόχο εκποίησης που διορίζεται σύμφωνα με το σημείο 19.
               
            
                  14.1.
               
               
                  Εάν η Σλοβενία προβεί σε πώληση των συμμετοχών της στην NLB d.d. κατά ποσοστό άνω του […] έως τις […], το αργότερο, το σύνολο των δεσμεύσεων που ορίζονται στο παρόν έγγραφο παύει να ισχύει από τις 31 Δεκεμβρίου 2016 και εξής, εξαιρουμένης της δέσμευσης περί περιορισμού σε κατάλληλο επίπεδο των συνολικών αποδοχών των μελών των συμβουλίων και των υπαλλήλων που εκτελούν ειδικές εργασίες σύμφωνα με το σημείο 9.9 η οποία ισχύει και πρέπει να τηρείται έως την 31η Δεκεμβρίου 2017.
               
            
                  15.
               
               
                  
                     [Μεταβίβαση περιουσιακών στοιχείων στην BAMC] Η αξία μεταβίβασης των περιουσιακών στοιχείων που μεταβιβάζονται στην BAMC είναι ίση με ή χαμηλότερη από την πραγματική οικονομική τους αξία όπως προσδιορίζεται από τους εμπειρογνώμονες της Επιτροπής σύμφωνα με τους κανόνες περί κρατικών ενισχύσεων.
               
            
                  16.
               
               
                  
                     [Ανακεφαλαιοποίηση θυγατρικών] Εκτός εάν ορίζεται διαφορετικά από την εφαρμοστέα νομοθεσία:
                  
                              α)
                           
                           
                              Η ανακεφαλαιοποίηση των θυγατρικών μέσω εισφορών μετοχικού κεφαλαίου θα εγγράφεται είτε ως i) 25 % έκπτωση επί της τιμής της μετοχής (κατόπιν προσαρμογής ώστε να λαμβάνεται υπόψη το «φαινόμενο της μείωσης της συμμετοχής») αμέσως πριν από την ανακοίνωση της εισφοράς κεφαλαίου, είτε ii) στη χαμηλότερη τιμή στην οποία άλλοι μέτοχοι θυγατρικών της NLB θα συνεισφέρουν στην ανακεφαλαιοποίηση των θυγατρικών, όποιο από τα δύο είναι χαμηλότερο. Το «φαινόμενο της αραίωσης της συμμετοχής» μπορεί να προσδιοριστεί ποσοτικά με γενικής αποδοχής τεχνικές της αγοράς [π.χ. θεωρητική προ-δικαιωμάτων αξία ανά μετοχή (TERP)]. Για μη εισηγμένες θυγατρικές, η αγοραία αξία των μετοχών καθορίζεται με τη χρήση της κατάλληλης προσέγγισης εκτίμησης της αξίας βάσει της αγοράς (περιλαμβανομένης της προσέγγισης πολλαπλασιαστικού αποτελέσματος ομάδας ομοτίμων ή άλλες γενικής αποδοχής μεθόδους εκτίμησης της τιμής).
                           
                        
                              β)
                           
                           
                              Σε περίπτωση που η εισφορά κεφαλαίου λάβει τη μορφή υβριδικών μέσων, τα εν λόγω μέσα θα περιέχουν εναλλακτικό μηχανισμό καταβολής τοκομεριδίων και πρόβλεψη καθορισμού του συντελεστή μετατροπής του υβριδικού κεφαλαίου σε μετοχικό σε ποσοστό έκπτωσης 25 % επί της TERP [υπολογίζεται αναλογικά όπως και στην περίπτωση εισφοράς κεφαλαίου που ορίζεται στο στοιχείο α)].
                           
                        Τα οριζόμενα στο σημείο 16 ισχύουν μόνο σε περιπτώσεις όπου άλλοι μέτοχοι θυγατρικών της NLB κατέχουν ποσοστό μεγαλύτερου του [5-10] % και δεν συμμετέχουν στην αύξηση κεφαλαίου ή στην εγγραφή υβριδικών μέσων στις υφιστάμενες αναλογίες συμμετοχής.
               
            
                  17.
               
               
                  
                     [υποβολή εκθέσεων] Έως τη λήξη της περιόδου αναδιάρθρωσης, η Σλοβενία αναλαμβάνει να διαβιβάζει στην Επιτροπή εξαμηνιαίες εκθέσεις προόδου.Η έκθεση θα συνοψίζει την πρόοδο ως προς την εφαρμογή του σχεδίου αναδιάρθρωσης και θα αναφέρει αναλυτικά τη διάθεση των συμμετοχών, τη ρευστοποίηση θυγατρικών και τη μείωση του σταθμισμένου ως προς τον κίνδυνο ενεργητικού.Η έκθεση θα υποβάλλεται κάθε έξι μήνες, το αργότερο έως την 30ή Νοεμβρίου για το πρώτο εξάμηνο του έτους και έως την 31η Μαΐου για το δεύτερο εξάμηνο.
               
            
                  18.
               
               
                  
                     [Καταπιστευματοδόχος παρακολούθησης] Η πλήρης και ορθή εφαρμογή όλων των δεσμεύσεων και υποχρεώσεων που παρατίθενται στον παρόντα κατάλογο τυγχάνουν διαρκούς και ενδελεχούς παρακολούθησης και ελέγχου από καταπιστευματοδόχο παρακολούθησης που διαθέτει τα κατάλληλα προσόντα και ο οποίος:i)είναι ανεξάρτητος από την NLB και την κυβέρνηση της Σλοβενίας· ii) διαθέτει τα απαραίτητα προσόντα για την εκτέλεση της εντολής του· iii) δεν εκτίθεται ούτε πρόκειται να εκτεθεί σε σύγκρουση συμφερόντων.
               
            
                  18.1.
               
               
                  Η Επιτροπή θα διαθέτει τη διακριτική ευχέρεια να εγκρίνει ή να απορρίπτει τους προτεινόμενους καταπιστευματοδόχους και να εγκρίνει την προτεινόμενη εντολή υπό την επιφύλαξη κάθε τροποποίησης που αυτή θεωρεί αναγκαία ώστε οι καταπιστευματοδόχοι να εκπληρώσουν τις υποχρεώσεις τους.
               
            
                  18.2.
               
               
                  Ο (οι) καταπιστευματοδόχος(-οι) θα αναλάβει(-ουν) τα ειδικά καθήκοντά του(-ς) ώστε να διασφαλίσει(-ουν) την τήρηση των δεσμεύσεων.Η Επιτροπή δύναται να δίνει εντολές ή οδηγίες στον καταπιστευματοδόχο ώστε να εξασφαλίζεται η συμμόρφωση με τους όρους και τις υποχρεώσεις που αναφέρονται στην παρούσα απόφαση και τις δεσμεύσεις.
               
            
                  18.3.
               
               
                  Η Σλοβενία (Υπουργείο Οικονομικών) δεσμεύεται ότι η NLB d.d. θα παρέχει και θα μεριμνά ώστε να παρέχεται στον καταπιστευματοδόχο παρακολούθησης κάθε συνεργασία, συνδρομή, δικαιώματα, εξουσίες και πληροφορίες που ενδέχεται ευλόγως να ζητήσει και να χρειαστεί ο τελευταίος για την ορθή εκτέλεση των εργασιών, των καθηκόντων και των υποχρεώσεών του.
               
            
                  18.4.
               
               
                  Η NLB d.d. και οι βασικές της θυγατρικές τράπεζες θα συστήσουν εσωτερική διαδικασία για τη διοχέτευση στον καταπιστευματοδόχο παρακολούθησης όλων των απαραίτητων πληροφοριών και εγγράφων τεκμηρίωσης για την παρακολούθηση της εφαρμογής των δεσμεύσεων. Η NLB d.d. θα παρέχει στον καταπιστευματοδόχο παρακολούθησης, κατόπιν αιτήματος του ιδίου, πλήρη και απεριόριστη πρόσβαση σε λογιστικά βιβλία, αρχεία (περιλαμβανομένων των πρακτικών των συνεδριάσεων των συμβουλίων), έγγραφα, διοικητικό και λοιπό προσωπικό, εγκαταστάσεις, ιστότοπους και τεχνικές πληροφορίες που απαιτούνται για την εκπλήρωση των καθηκόντων του. Η NLB θα διαθέτει στον καταπιστευματοδόχο παρακολούθησης ένα ή περισσότερα γραφεία στην έδρα της τράπεζας και θα είναι στη διάθεσή του για τη διεξαγωγή συνεδριάσεων κατόπιν αιτήματος του ιδίου.
               
            
                  18.5.
               
               
                  Για την ορθή εκτέλεση των εργασιών, καθηκόντων και υποχρεώσεών του, ο καταπιστευματοδόχος παρακολούθησης έχει δικαίωμα συμμετοχής σε συνεδρίαση του εποπτικού συμβουλίου της NLB d.d. σύμφωνα με την ισχύουσα νομοθεσία και δικαίωμα να καλεί σε συνέντευξη μέλη του διοικητικού και του εποπτικού συμβουλίου της NLB d.d. αναφορικά με τη συμμόρφωση προς τις δεσμεύσεις, και επίσης έχει δικαίωμα:
                  
                              α)
                           
                           
                              να παρακολουθεί την εσωτερική οργάνωση της NLB, σε συνεργασία με όργανα εσωτερικού ελέγχου της NLB. Για τον σκοπό αυτό, ο καταπιστευματοδόχος έχει το δικαίωμα να καλεί σε συνέντευξη μέλη του εποπτικού συμβουλίου της NLB d.d. και σε μέλη των επιτροπών κινδύνου και ελέγχου. Ο καταπιστευματοδόχος, κατόπιν αιτήματος, λαμβάνει το σύνολο των εκθέσεων που έχουν εκδώσει τα όργανα εσωτερικού ελέγχου. Ο καταπιστευματοδόχος παρακολουθεί i) τη δέουσα εφαρμογή των συστάσεων που αφορούν τις δεσμεύσεις και διατυπώνονται από μόνιμες εποπτικές αρχές ή από αρχές περιοδικού ελέγχου και ii) την εφαρμογή των σχεδίων δράσης που αποσκοπούν στην επανόρθωση τυχόν σφαλμάτων που εντοπίζονται στο πλαίσιο του εσωτερικού ελέγχου·
                           
                        
                              β)
                           
                           
                              να παρακολουθεί τις εμπορικές πρακτικές της NLB d.d. και των βασικών θυγατρικών τραπεζών αυτής, εστιάζοντας στις πολιτικές πιστώσεων και καταθέσεων. Ο καταπιστευματοδόχος δύναται να καλεί σε συνέντευξη μέλη όλων των συναφών επιτροπών πιστώσεων, ειδικότερα σε όσους είναι αρμόδιοι για i) τη βαθμολόγηση/αξιολόγηση των πελατών, ii) τη χορήγηση δανείων σε πελάτες iii) τη διαχείριση μη εξυπηρετούμενων δανείων και αναδιαρθρωμένων δανείων και iv) τη σύσταση προβλέψεων για μη εξυπηρετούμενα και αναδιαρθρωμένα δάνεια·
                           
                        
                              γ)
                           
                           
                              να παρακολουθεί την πολιτική της NLB d.d. και των βασικών θυγατρικών τραπεζών αυτής ως προς την αναδιάρθρωση και τη σύσταση προβλέψεων για μη εξυπηρετούμενα δάνεια, και να καλεί σε συνέντευξη όλα τα μέλη των συναφών επιτροπών που είναι αρμόδιες για την αναδιάρθρωση και τη σύσταση προβλέψεων για μη εξυπηρετούμενα δάνεια. Κατόπιν αιτήματός του, η NLB κοινοποιεί στον καταπιστευματοδόχο τυχόν έκθεση κινδύνου που έχει κοινοποιηθεί στο εποπτικό συμβούλιο ή τυχόν ανάλυση/επισκόπηση με σκοπό την αξιολόγηση της έκθεσης της NLB σε πιστωτικούς κινδύνους. Ο καταπιστευματοδόχος διενεργεί τη δική του ανάλυση, βάσει των ανωτέρω εκθέσεων, συνεντεύξεων και, εάν κριθεί αναγκαίο, βάσει εξέτασης επιμέρους πιστωτικών φακέλων (με την επιφύλαξη του τραπεζικού απορρήτου). Εν προκειμένω, ο καταπιστευματοδόχος θα πρέπει να έχει δικαίωμα καλεί σε συνέντευξη αναλυτές πιστώσεων και υπαλλήλους αρμόδιους για την εκτίμηση κινδύνου, οι οποίοι εμπλέκονται σε υποθέσεις που χρησιμοποιούνται ως δείγμα, όταν αυτό κρίνεται απαραίτητο.
                           
                        
            
                  19.
               
               
                  
                     [Καταπιστευματοδόχος εκποίησης] Οι κάτωθι διατάξεις ισχύουν για τον διορισμό καταπιστευματοδόχου εκποίησης:
                  
                              α)
                           
                           
                              η Σλοβενία πρέπει να προτείνει στην Ευρωπαϊκή Επιτροπή προς έγκριση, το αργότερο έναν μήνα πριν από την παρέλευση των προθεσμιών που αναφέρονται στο σημείο 12, κατάλογο ενός ή περισσοτέρων προσώπων τα οποία προτείνει για τη θέση του καταπιστευματοδόχου εκποίησης·
                           
                        
                              β)
                           
                           
                              ο καταπιστευματοδόχος εκποίησης διορίζεται εντός μιας εβδομάδας από την έγκριση της Ευρωπαϊκής Επιτροπής σύμφωνα με την εντολή που εγκρίθηκε από την Ευρωπαϊκή Επιτροπή·
                           
                        
                              γ)
                           
                           
                              η Σλοβενία πρέπει να χορηγήσει πλήρη εξουσιοδότηση στον καταπιστευματοδόχο εκποίησης:
                              
                                          i)
                                       
                                       
                                          να πραγματοποιήσει τη μεταβίβαση της συμμετοχής του κράτους στην NLB (περιλαμβανομένων των απαραίτητων εξουσιών που θα διασφαλίσουν την ορθή εκτέλεση όλων των εγγράφων που απαιτούνται για την πραγματοποίηση της μεταβίβασης), και
                                       
                                    
                                          ii)
                                       
                                       
                                          να προβεί σε όλες τις ενέργειες και δηλώσεις που ο καταπιστευματοδόχος εκποίησης θεωρεί αναγκαίες ή κατάλληλες για την επίτευξη της μεταβίβασης, συμπεριλαμβανομένου του διορισμού συμβούλων για πού θα παράσχουν συνδρομή για τη διενέργεια της μεταβίβασης·
                                       
                                    
                        
                              δ)
                           
                           
                              η NLB d.d. και οι θυγατρικές της πρέπει να παρέχουν στον καταπιστευματοδόχο εκποίησης κάθε συνεργασία, συνδρομή και πληροφορία που ενδέχεται ευλόγως να ζητήσει για την εκτέλεση των καθηκόντων του· και
                           
                        
                              ε)
                           
                           
                              ο καταπιστευματοδόχος εκποίησης αμείβεται από την NLB d.d. κατά τρόπο που δεν παρακωλύει την ανεξάρτητη και αποτελεσματική εκπλήρωση της εντολής του.
                           
                        
            
         (1)  Ο ορισμός παραπέμπει επίσης στους αντίστοιχους κωδικούς με τη μορφή XX.X και XX.XX (δηλαδή το 64.200 παραπέμπει επίσης στο 64.2. και στο 64.20)
      
         (2)  Ισχύει η ίδια λογική όπως και για τις χρηματοδοτικές εταιρείες συμμετοχών.
      
         (3)  Ισχύει η ίδια λογική κωδικών όπως και για τις χρηματοδοτικές εταιρείες συμμετοχών και τις εταιρείες του κλάδου των μεταφορών.
      
         (4)  Σύμφωνα με την πολιτική αποδοχών της τράπεζας, εκτός από το διοικητικό συμβούλιο ως υπάλληλοι που εκτελούν ειδικές εργασίες ορίζονται οι εξής: i) Καθήκοντα επιχειρηματικής δραστηριότητας — υπάλληλοι σε θέσεις εξυπηρέτησης πελατών (front-office) της NLB d.d· υπάλληλοι ανάληψης άμεσου κινδύνου: διευθυντές στο δεύτερο επίπεδο διοίκησης, διευθυντές των τμημάτων χρηματοπιστωτικών αγορών, διευθυντές υποκαταστημάτων λιανικής, διευθυντές εταιρικών επιχειρηματικών κέντρων (μεγάλων επιχειρήσεων, ΜΜΕ)· ii) Κοινά καθήκοντα — διευθυντές στο δεύτερο και στο τρίτο επίπεδο διοίκησης· iii) Εποπτικά καθήκοντα — διευθυντές στη δεύτερη και στην τρίτη γραμμή διοίκησης, υπάλληλοι που συμμετέχουν στο εσωτερικό σύστημα ελέγχου (εσωτερικός έλεγχος κ.λπ.) και σε άλλες ανεξάρτητες λειτουργίες ελέγχου (διαχείριση κινδύνου κ.λπ.), Κεντρικός Υπεύθυνος Ασφάλειας Πληροφοριών (Chief Information Security Officer-CISO)· iv) Άλλοι υπάλληλοι με συνολικό ετήσιο εισόδημα που υπερβαίνει τα 100 000 ευρώ μεικτά.
      
         (5)  NLB Razvojna banka, NLB Montenegrobanka, NLB Banka Tuzla, Tutunska banka, NLB Banka Priština και NLB Bank Beograd.
      
         (6)  Μεσαίου μεγέθους επιχειρήσεις: εταιρείες με ανοίγματα από 500 000 ευρώ έως 10 εκατ. ευρώ σε επίπεδο ομίλου NLB ή με έσοδα ύψους από 2,5 εκατ. ευρώ έως 50 εκατ. ευρώ σε δύο συναπτά έτη. Μικρές επιχειρήσεις: εταιρείες με άνοιγμα έως 500 000 ευρώ σε επίπεδο ομίλου NLB ή με έσοδα έως 2,5 εκατ. ευρώ σε δύο συναπτά έτη.
      
         (7)  Ως όγκος νέων δανείων ανά περίοδο αναφοράς νοούνται τα ποσά των δανειακών χορηγήσεων που συμφωνούνται βάσει σύμβασης σε μια δεδομένη περίοδο αναφοράς.
      
         (8)  Βλέπε σημείο 41 της ανακοίνωσης της Επιτροπής περί της αποκατάστασης της βιωσιμότητας και αξιολόγησης των μέτρων αναδιάρθρωσης στον χρηματοπιστωτικό τομέα στο πλαίσιο της παρούσας κρίσης βάσει των κανόνων περί κρατικών ενισχύσεων (ΕΕ C 195 της 19.8.2009, σ. 9).